
   Begin:
 
   Nog nooit tevore kon sy uitstekende vakmanskap en pragtige hout so met die eerste oogopslag eien en waardeer nie. Van al die antieke en tweedehandse meubelstukke staan die buffet uit, statig soos 'n middeleeuse katedraal tussen modderhutte. Soveel detail. Soveel warmte. Die kontras tussen ligte en donker hout, die draaiwerk en perfekte passings van die insetsels. Houtsneewerk in die deure gekerf met bytel en hamer, vergelyk met die presisie van moderne kraggereedskap. 'n Meesterstuk geskep in 'n era toe kwaliteit nie ter wille van ure, minute en produktiwiteit afgejaag is nie. 
 
   Liefdeswerk.
 
   Die glans wat van binne uit die hout straal laat dit voortleef in fasette van grein en vlam. 'n Monument wat 'n siel huisves. Of 'n praalgraf vir eens karaktervolle bosreuse wat met byl en saag van wortels en loof gestroop is. 
 
   Amanda stel nie in die buffet belang nie. Die ses-syfer-reserweprys plaas dit vêr bo haar vuurmaakplek. Dis in elk geval heeltemal te groot vir enige gehuggie wat sy in die laaste paar jare bewoon het. Om met die punte van haar vingers oor die glansende hout te streel, laat haar voel soos 'n adelikke uit 'n era lank vergete.
 
   "Mooi nè." Dit neem haar 'n rukkie om te besef dat die man langs haar met haar praat.
 
   Nog langer om uit 'n soort hipnose te ontwaak en op te kyk.
 
   "Pragtig," kom dit uit haar hart. Beide, hý en die meubelstuk. 'n Mooi mond. Hoekies wat effens afwaarts neig, twee, drie lyntjies langsaan wat dieper keep in 'n glimlag, maar wat ook wys dat die lewe hom al gelouter het. Korterige donker hare met 'n skynsel silwer, wat dit moeilik maak om sy ouderdom te skat.  
 
   Maar dis sy oë wat hare eenvoudig gevange neem.
 
   Droommooi donkerbruin oë. Niks kan haar oorreed om weg te kyk nie.
 
   So lyk 'n engel wat gestuur word om aardlinge vreesloos weg te voer na die hiernamaals. Tydloos en betowerend aantreklik. Meer siel as mens.
 
   Wie is hy? Nee, belangriker vraag: Wát is hy?
 
   "La Loge, Auguste Renoir," mymer die man. "Vir 'n kort oomblik het jy soos daardie vrou in Renoir se losie-skildery gelyk. Blomme in jou hare. Swart en wit gestreepte baadjie, serp om jou skouers. Die hoë kantkraag van jou wit bloes. Selfs die oorbelle."
 
   Hy beduie met 'n hand langs elke oor.
 
   "Maar dis nie net jou klere nie. Dit was meer asof daar iets van die atmosfeer van die skildery vasgevang is in die dromerige uitdrukking op jou gesig. Dis waarskynlik hoekom Renoir haar op doek verewig het. Waaraan sou sy op daardie oomblik gedink het? Of was sy effens verveeld omdat perdewedrenne of operas nie haar belangstelling was nie?" 
 
   Sy oë trek effens nouer, asof hy dieper delf. Gedagtes lees? Telepatie. Die geluide rondom hulle vervaag tot 'n gewyde stilte, 'n lugleegte, 'n kokon wat alles en almal anders uitsluit.
 
   "Of veilings?" wonder hy. 
 
   Hy praat nie met haar nie. Sy woorde is vir iets of iemand anders in 'n ander dimensie bedoel. Of vir homself. Dit fassineer haar.
 
   Hy trek sy skouers op en 'n amper verleë uitdrukking verskyn op sy gesig  wat hom so 'n klein bietjie na 'n gewone mens laat lyk. "Skuus, ek is nie 'n woordkunstenaar nie. Miskien dink jy nou dit was 'n poging om by jou aan te lê. Dit was nie so bedoel nie."
 
   Uiteindelik moet sy praat. Sy stotter effens, onseker of sy haar stem kan vertrou: "Alles reg. Ek beskou dit glad nie in daardie lig nie." 
 
   "Stel jy belang in die buffet?" vra hy en 'n glimlag eggo in sy oë. 
 
   "Nee glad nie. Dit is net vir my mooi. En regtig duur."
 
   "Dit is." Sy kop kantel effens na regs en hy trek sy skouers op, asof hy om verskoning vra vir al die nulle agter die bedrag. 
 
   "Mens moet 'n baie groot huis hê hiervoor. Of ten minste 'n groot eet of sitkamer."  
 
   "'n Spesiale plek in 'n groot huis," stem hy saam.
 
   "Stel jý belang om te koop?" wonder sy.
 
   "Nee, ek wil dit verkoop." 
 
   "Hoekom sal enigiemand so iets wil verkoop?" wil sy verbaas weet. 
 
   "Iemand het dalk nie meer 'n spesiale plek in 'n groot huis nie," antwoord hy en die humor kom lê vlak in sy donker oë en maak sulke bekoorlike kreukeltjies langs die buitenste hoeke. 
 
   Die gelui van 'n klok iewers in die groot vertrek laat hulle albei omswaai. Terugkeer na 'n lokaal waar duur en waardevolle kunswerke en ou meubels opgeveil word.
 
   "Dit gaan begin. Miskien loop ons mekaar weer eendag raak, La Loge," sê die man en stap sondermeer weg. 
 
   "Dalk." Amanda Kruger bly staan en vat aan die hoë kraag van die wit sybloesie wat sy van haar ma geërf het. Dis ook haar oorlede ma se pêrels wat sy om die kantkragie gedraai het. Twee ligpienk syblomhaarknippe moes 'n bos deurmekaargeslaapte skouerlengte ligbruin hare tem. Sommer so skeef vasgesteek, eenkant op haar kop. Hangoorbelle van nagemaakte pêrels en diamante wat sy vir kleingeld by haar gunsteling Chinese 'boutique' gekoop het. 
 
   Dit was besig om laat te raak en sy moes ry. Daarom gryp sy toe so in die uitstap die swart en wit Hospiesbaadjiefonds wat haar vriendin haar uitgedaag het om te koop. 
 
   Niks wat sy vanoggend in een van haar haastige, ietwat skuinsdeurstreepte kunstenaarsoomblike aan haar lyf getrek het, kan in valuta met enige van die kosbaarhede rondom haar vergelyk nie. 
 
   Tog het dit gesorg vir 'n een in 'n miljoen oomblik, wat met geen geld of kredietkaart gekoop kan word nie. 'n Oomblik gevries in tyd. 'n Koolstof afdruk van die bewuste na die onderbewuste.
 
   Of die man sy vergelyking as 'n pluimpie of 'n grap bedoel het, kon sy nie met sekerheid agterkom nie. Sy sal seker nooit regtig weet nie, want dit het eendag 'lank lank gelede,' by 'n veiling gebeur.
 
   En sy het haar droomman nooit weer gesien nie …
 
   Nie in die twee ure wat sy by die veiling was nie en ook nie in die twee weke wat tussen toe en vandag verloop het nie.
 
    
 
   Hoofstuk 1
 
    
 
   Amanda kan nie onthou dat sy al ooit tevore in haar lewe so die joos in was nie. Sy klop nie, stap in, gooi haar handsak op buurvrou Linda se helder pienk bank neer en lanseer die pizzaboks in die basiese rigting van die kombuistoonbank. 
 
   Dis verbasend dat die boks veilig land, sy remme kry en nie anderkant afneuk nie. 
 
   Sy is so haastig uit Menlyn weg, dat dit 'n wonderwerk is dat sy en haar bakkie die huis sonder enige insidente gehaal het.
 
   Maar waaroor sy seker regtig moet dankie sê is die feit dat sy nie 'n halfuur gelede 'n aar in haar kop gebars het van woede en nou iewers in die waakeenheid van 'n hospitaal lê en ly nie.
 
   Of beswyk het nie. 
 
   "Jy is vroeg terug," steek Linda haar voelers versigtig uit. "Ek dog jy en Willempie kuier so lekker dat jy eers huis toe kom as die eerste haan kraai om 'n nuwe dag aan te kondig." 
 
   "Jy dog verkeerd! Dit was my eerste en laaste afspraak in 'n kort en aaklige DatingBuzzz nagmerrie." Dit is eintlik alles haar eie skuld dat sy in hierdie verknorsing beland het. En die droom mooi man van die buffet. Vandat sy hom gesien het, glo sy weer in sprokies en liefdesverhale met mooi eindes. Dat daar iewers 'n held is vir elke heldin.
 
   "Raak rustig. Sit, en vertel my wat jou so ontstel het." 
 
   "Ontstel! Ek is nie ontsteld nie. Ek is kwaad. Vanaand haal ek my profiel van die Buzzz af." Amanda kan nie gaan sit nie, al wil sy. Alles in en aan haar loop op en af. Nee, spring op en af. Selfs haar bloeddruk. 
 
   "Mens moet geduld gebruik om 'n kwaliteit man raak te Buzzz. Die eerste een gaan nie die beste man wees nie," paai Linda rustig en skakel die ketel aan.
 
   "Dit gaan geen man wees nie," braak Amanda gal en wonder hoe die broodmes in haar hand beland het. As sy 'n halfuur gelede so lekker skerp mes opgetel het, het bloed in Cappuccino's gevloei, nie net pastasous nie. "Daar is nie iets soos kwaliteit op daardie Buzzzted site nie. Die waarheid is, daar bestaan nie ordentlike mans nie, net in storieboeke en in vroue se ryk verbeelding."
 
   "Jy kan nie tot daardie negatiewe gevolgtrekking kom ná net drie dae op die webwerf nie. Kyk weer. Daar is iewers in die land 'n wonderlike man vir elkeen van ons, en hierdie spesifieke sosiale netwerkwerf gaan ons help om hulle te vind."
 
   "Nee, dit veroorsaak dat 'n mens adders en skurke aan jou boesem koester."
 
   "Sit tog net die mes neer. Dit maak mý bang as jy so beduie …" Linda staan eenkant toe. 
 
   "Jammer." Amanda druk die mes in sy gleuf in die blok terug. 
 
   "Natuurlik is daar suksesstories op die Buzzz. Mense wat uiteindelik gelukkig getroud is."
 
   "Noem een geval," daag Amanda haar uit. Linda tel die mesblok op en sit dit doer ver neer.
 
   "Twee, Edward en Annemarie en Riana en Peet. Maar vergeet eers van hulle en vertel my wat met jou en 'Superdad' verkeerd gegaan het." 
 
   "Die man is 'n fake." Sy trek 'n hoë stoel langs die kombuistoonbank uit en gaan sit uiteindelik.   
 
   "Gee vir my net so 'n ou buitelynsketsie van wat vandag gebeur het."
 
   "Goed, in kort." Amanda trek haar asem diep in. "Ons Buzzz mekaar drie dae gelede raak, skryf mooi briefies tot laat in die nag en reël om mekaar vandag tweeuur by Cappuccino Menlyn te ontmoet."   
 
   "Willem is betyds, wat my regtig beïndruk. Ons bestel elkeen 'n pot tee en hierdie pizza." Amanda tik op die boks voor haar.
 
   "O, ek dog jy het die pizza vir ons twee gekoop," spot Linda en gooi koffiekorrels en kookwater in die bekers toe die ketel afklik.  
 
   "Dit is nou ons s'n, ék het daarvoor betaal."
 
   "Fantasties, dit ruik heerlik." Linda pak borde, messe, vurke en servette op die toonbank uit. 
 
   "Terwyl ons vir die bestelling wag, lyk dit aanmekaar of die man skeel is, want sy een oog draai heeltyd deur se kant toe. En toe uit die bloute gly die vent uit sy stoel en sak onder die tafel in net soos wat 'n groot slap jellie uit 'n lepel sal glip. Sjoep swap."
 
   "Wat?" Linda proes, voordat sy melk en suiker nader bring. "Hoekom?" 
 
   "Wonder ek toe ook! Daarom kyk ek om, om te sien wat hom bang gemaak het. En daar by die deur kom so 'n statige vrou ingestap en sy kyk die tafels een vir een deur en stop langs ons s'n."
 
   "Oeps. Sy vriendin?" Linda gaan sit kaplaks op die ander stoel.
 
   "Sy vrou! Hy is toe al die tyd getroud. En sy het gewéét hy is daar onder die tafel." Amanda raak aan haar wang wat weer lekker gloei. 
 
   "Op heterdaad betrap. Dink jy die ander mense in die restourant het agtergekom iets is aan die gang?"
 
   "Natuurlik het hulle agtergekom. Dit was so spektakel dat niemand dit kon mis nie. Mevrou het in sy stoel gaan sit en onheilspellend gesis: los my frieken man uit. En toe skop sy hom dat hy reg voor 'n kelner in die paadjie beland en jy sien net Alfredo trek."
 
   "En Alfredo is nie die kelner se naam nie. Dis 'n souserige pasta?" 
 
   "Vriendin, as jy nou op musiektrivia was, het jy al jou geld behou." Amanda tel 'n skyf pizza op en byt daarin. Kou en sluk. "Na vandag sit ek nie weer my voete in Menlyn nie en ek klim van die Buzzz af."
 
   "Nonsens, dis geldmors. Ons het vir 'n maand betaal en ons gaan dit ten volle benut. Ons verander jou profiel 'n bietjie, verbreed jou horison en gee vir jou 'n nuwe naam."
 
   "Verbreed my horison, hoe?" vra Amanda agterdogtig. "Onthou ek het gesê ek wil nie te veel oor myself op die Buzzz uitlaat nie." 
 
   "Ek stem saam! Net genoeg om die manne nuuskierig te maak." Linda het 'n admin oggendpos in 'n skoolkantoor waar sy heeltyd op die internet is. Dit maak haar baie meer gesout met die netwerke soos Buzzz en Facebook as wat Amanda is. "Waar is jou foon?" 
 
   "Los my foon, ek verwag 'n belangrike oproep van iemand vir wie ek werk gedoen het." 
 
   "Jou oproep sal steeds deurkom, al is ek op die internet." Linda gaan haal die foon en sit dit in haar hande. "Log in dat ek kan sien wat hier op jou profiel aangaan."
 
   "Jy moenie op my profiel droogmaak nie. En my foto bly ge-hide. Slegs vir die oë van mans wie se attensies ek aanvaar," waarsku Amanda, terwyl sy aanteken en die foon vir haar teruggee.
 
   "Daar stem ek met jou saam." Linda blaai vinnig deur die inligting. "Die man moet eers lees en jou op grond van wedersydse belangstellings as gunsteling merk. Maar genade, kom ons kies tog net eers vir jou 'n nuwe skuilnaam." 
 
   "Los my skuilnaam. Huishen pas by my. Ek wil eendag 'n huisie in die bos besit en daar gaan nesskrop."  
 
   "Huishen lok mans wat 'n moederkompleks het." 
 
   "Goed, skryf Auguste. Soos in Auguste Renoir, die groot Franse impressionis …" 
 
   "My arme vriendin. Jy kan maar net nie die geheimsinnige held van die veiling uit jou kop kry nie. Vergeet hom Amanda, dit was 'n skim, 'n spook wat hom vir minder as een minuut aan jou gemanifesteer het en daarna teruggeklim het in een van die laaie van sy groot buffet."
 
   "Soms kan een minuut jou vir 'n leeftyd bybly. Buitendien, ek het ook skilder aspirasies soos Renoir. Weet jy dat hy aanvanklik op porselein geverf het, voordat hy as portretunstenaar naam gemaak het?"
 
   "Onbruikbare inligting."
 
   "Nie vir my nie," raas sy sommer.
 
   "Ek probeer net help. Jy skryf goeters wat dowe musikante, blinde skilders en arm digters na jou toe aantrek. Dink prakties Dink oorlewing! Kan ons nie net ten minste die inkomste van jou potensiële held opskuif nie?"
 
   "Nee Linda, ek het jou al hoeveel keer gesê ek wil nie ’n man ontmoet wat spog met sy inkomste nie. Gewoonlik oordryf hulle daaroor. En as hulle nie oordryf nie, is hulle ondraaglik arrogant."
 
   "Dan moet ons maar ooreenkom om oor daardie puntjie te verskil."
 
   
Natasha bel eers 'n uur nadat Amanda en Linda klaar gekuier het. 
 
   Dis regtig 'n eienaardige vrou, besluit Amanda vir die hoeveelste keer. Maar dan is die meeste kunsmense half op 'n planeet van hulle eie. Dit het sy al in haar studente-jare agtergekom.
 
   "Is die projek voltooi?" wil die vrou weet. "En niemand het gesien terwyl jy daaraan werk nie?"
 
   "Ja, jy kan maar kom haal." Natasha het haar die dood voor oë gestel oor geheimhouding. As sy so klink wil Amanda skoon loer of die bossies oë het en haar ligskakelaars afluister-apparate. "Ek het mos al vir jou gesê niemand word in my studio toegelaat nie."
 
   "Is jy alleen? Ek is op pad." Soms maak Natasha haar regtig ongemaklik. Sy kan sweer die swartkop-vrou praat doelbewus met 'n aangeplakte Russiese of watter land ook al se aksent. Daardie reuse-swartraamsonbril wat sy selfs in die aand dra is so uit die mode, dat Amanda al menige kere gewonder het of dit nie van Noag se gesig af geval het, toe hy die onderste trappie van die ark misgetrap het nie. 
 
   'n Halfuur later kom Natasha met haar rooi BMW ingery. Soos gewoonlik kyk sy eers rond voordat sy uitklim en ingestap kom. Nadat sy die skildery bekyk het, haal sy 'n koevert uit haar jas se sak en pak die note op die tafel uit, sodat Amanda self kan sien dat dit die bedrag is waarop hulle ooreengekom het.
 
   "Ek moet jou komplimenteer. Dis 'n besonder goeie stuk werk. Daar is 'n merkwaardige verbetering in vakmanskap, sedert jou eerste skilderye." 
 
   "Dankie." Amanda voel ook so, al is sy te beskeie om dit hardop te erken. Sy moes wel met 'n paletmes die olieverf oor 'n seilafdruk van die oorspronklike skildery werk, maar om daardie presiese tekstuur van die oorspronklike skildery met 'n paletmes reg te kry, verg fyn waarneming en goeie tegniek.
 
   Die meeste versamelaars van die werke van ou meesters, sal moet naby kyk om nie gebluf te word nie. Maar in die regte raam sal min van hulle die moeite doen om dit as 'n namaaksel te probeer uitwys. 
 
   Of naby ruik… olieverf het net 'n manier om vir maande, selfs jare daardie lynsaad olie en terpentynreuk subtiel aan 'n kenner te verklap.
 
   Natasha se oë gly oudergewoonte oor Amanda se eie stokperdjie skilderytjies in die studio en toe trek sy haar asem skerp in. "En dit?" 
 
   Sy stap nader en verstel aan Noag se bril, asof dit effens uit fokus is en heeltemal te donker om die waarheid te praat. 
 
   "'n Selfportret. Dis die vrou in Renoir se losie," stamel Amanda selfbewus. "Ek het die gesig verander dat dit na my moet lyk." Was sy nou simpel om die halfgeverfde doek so oop en bloot daar te laat staan? Dis háár geheim en nie vir Natasha se oë bedoel nie.
 
   Natasha draai haar rug effens op Amanda en lig die bril om daarsonder te kyk.  
 
   "Interessant. Die werkie oortuig my dat jy gereed is om op die ou meesters se portretstudies ook te werk. Ek bring binne 'n week vir jou 'n groot uitdaging. Die geld sal goed wees." 
 
   Daarna tel sy die oorspronklike Irma Stern skildery op en stap vooruit na haar BMW toe. 
 
   "Waarsku asseblief die eienaar om nie oor die nuwe doek te vryf of iets daarop neer te sit nie. Die verf is nog sopnat." Amanda laai die skildery versigtig in Natasha se duur kar se bak. 
 
   "Moenie bekommerd wees nie. Ons sal dit soos goud hanteer." 
 
   Sy wil sê, nee, moet juis nie. Goud is hard, die verf is nog nat en sag! Maar sy kon nog nooit agterkom dat Natasha humor waardeer nie. Haar gesig is meesal uitdrukkingloos soos 'n masker, terwyl die groot donker lense haar oë heeltemal wegsteek. 
 
   Soms laat dit Amanda dink aan die yslike alsiende en uitdrukkinglose oog van 'n hottentotsgot, wat wag dat 'n prooi naby genoeg aan sy grypers verbystap.
 
   "My klant sal verheug wees om die oorspronklike skildery nou in sy kluis te kan wegsluit," verklaar Natasha en maak die bak toe. "Soos wat ek reeds gesê het, die risiko met die huidige vlaag van kunsdiefstal is net te groot om 'n skildery van driemiljoen rand teen jou sitkamermuur te hang."
 
   Sy hamer gereeld op daardie punt en Amanda kan dit heeltemal verstaan. Selfs al verseker jy die skilderye van die ou meesters vir baie geld, is dit onvervangbaar. Volgens Natasha sluit verskeie kunsversamelaars nou die oorspronklikes in die kluis weg en hang 'n goeie namaaksel in sy plek op. 
 
   Nie 'n afdruk nie, dis te opsigtelik en te goedkoop. 
 
   Die werk moet van so aard wees dat dit vriende, kennisse of selfs die mees ingeligde dief sal flous.
 
   Dit is die gehalte waarna Amanda streef. Om 'n kunsdief genoeg te flous sodat die eienaar kan rustig slaap. Vandat sy Natasha leer ken het, werk sy harder as ooit tevore om suksesvol te wees. Behalwe dat skilderwerk haar groot vreugde verskaf, het sy die afgelope jaar meer geld gemaak as in al die jare van finansiële droogte kort na haar egskeiding. 
 
   Kontant!
 
   Sy was op die regte tyd, op die regte plek. Dit was by 'n stokperdjie en klub-uitstalling waar Natasha haar skilderpogings raakgesien het. Sy het beweer Amanda se visserhuisies beskik oor dieselfde naïwiteit as Maggie Laubser se werke en haar uitgedaag om een na te maak. Nie om te verkoop nie. Bloot 'n leerkurwe.
 
   Dit het Amanda 'n volle week geneem voordat sy genoeg selfvertroue kon bymekaarskraap om Natasha te laat weet dat sy die skildery klaar het.
 
   Al was Natasha nie in ekstase oor die resultaat nie, het sy dit gekoop en Amanda toe by die geheim van haar skatryk kliënte ingelaat. Daar was ook 'n belofte van vele ander werke wat sou volg.
 
   Natasha, beskermer van die kunste het woord gehou. Hierdie Irma Stern is die sesde skildery. Boonop het sy Amanda 'n week na hulle eerste ontmoeting aan Reuben Abrahamovici voorgestel. 'n Gesiene kunshandelaar wat vir haar verdere deure oopgemaak het. Hy het haar op 'n spesiale kursus in Italië gestuur waar sy geleer het om beskadigde ou skilderye te restoureer. En sedertdien kan sy nie voorbly met werk vir hom ook nie.
 
   Die belangrikste ding wat sy egter in die proses geleer het, is om 'n geheim te hou. Bitter min van die eienaars van peperduur skilderye loop met hulle skatte te koop. Juis omdat dit so maklik gesteel kan word.  
 
   "Die superryk versamelaars is soos walvisse in die kunsoseaan. Moenie hulle onderskat nie, moenie hulle senuweeagtig maak nie. En moenie in hulle pad beland nie," is woorde wat Natasha gereeld gebruik.
 
   Amanda neem hierdie waarskuwing ter harte. Sy wil glad nie in hulle pad beland nie. Sy sal verkieslik so hier en daar 'n ou klein klippie uit hulle roetes rol en onsigbaar bly. Op daardie manier doen sy haar beskeie deeltjie vir die kunste. 
 
    
 
   Hoofstuk 2
 
    
 
   Milan Roux voel vanaand heeltemal uit sy vaarwater. Dit is nie gewoonlik vir hom nodig om vroue by enkelgroep byeenkomste of op sosiale netwerke te ontmoet nie. Daar is genoeg mense wat hom as 'n uitstekende 'belegging' beskou en daarom gereeld beskikbare dames aan hom voorstel.  
 
   Dames              getroud of ongetroud snuffel hom uit en meld vanself genooid of ongenooid op sy drumpel aan. Sommige is interessant, ander vervelig, party popmooi en goed versorg ander gewoon en aards. 
 
   Maar geeneen van hulle het hom nog ooit so gefassineer soos die stil, geheimsinnige vrou daardie Saterdag op die veiling nie. Hy het haar nog nooit tevore daar raakgeloop nie. Nie dat hy elke Saterdag self gaan nie. Maar hy sou haar onthou het.
 
   Of sou hy?
 
   La Loge … Die reïnkarnasie van 'n baie ou skildery. 
 
   Nie dat sy outyds gelyk het nie. Inteendeel. Daarvoor was die hele prentjie net te kosbaar, selfs kostelik, al kan hy nie vir een oomblik glo dat sy haar aspris soos Renoir se broer se vrou in die prent opgetooi het nie. Sy was buitendien te verras en onkant gevang deur sy opmerking.
 
   Wat het hy op daardie oomblik op haar gesig gelees? Kwesbaarheid, weerloosheid? 'n Vrou wat al deur die lewe rondgeslinger is en bang is vir nog seerkry.
 
   Daar moes iewers in die hoë balke van die saal 'n vet klein seuntjie met 'n pyl en boog geskuil het, want op daardie oomblik was daar 'n vreemde steekgevoel presies daar waar sy hart sit. Alles rondom hulle het vervaag. Hy het 'n ongekende gevoel van deernis jeens haar ervaar. Hy wou haar omhels en styf vashou. Haar die versekering gee, dat enigiets of iemand wat haar skade wil aandoen, met hom te doen sal kry. 
 
   As twee siele mekaar kan ontmoet op 'n geestelike vlak, waar verstand, rede en die konkrete nie kan bykom nie, is dit wat met hulle gebeur het. Iewers in 'n ander dimensie, op heilige grond, asof dit hulle was wat daar in die uitkykhokkie van die operahuis of by die perdewedren vasgekeer was.
 
   En toe lui die klok. 
 
   Later by die huis het hy sy boek met wêreldbekende skilderye uit die boekrak gehaal en weer na haar gekyk. Nie na die vrou langs die buffet nie, maar na La Loge, die skildery. Sommige bronne praat van 'n losie by die perdewedrenne. Ander beweer dis in  operahuis. Wat maak dit saak? Hy is versot op die skildery se atmosfeer. 
 
   Wat 'n belewenis om die emosie daarvan in die regte lewe te kon ervaar, al kan hy nie meer die vrou se gelaatstrekke onthou nie. 
 
   Hy twyfel of hy haar sal herken as hy haar ooit weer sien. 
 
   Hy moes haar naam gevra het en haar nommer. 
 
   As hy dit gedoen het, was hy nie nou op 'n yskoue aand in Augustus oppad na 'n goedkoop restourant toe nie. Dit glo hy vas.
 
   Dit sou ook nie vir hom nodig gewees het om langer op die Buzzz rond te ploeter nie.  
 
   Kollega Roelof het dit afgelag toe hy met sy La Loge-storie kom. Die man het goed kwytgeraak in die lyn van 'was heeltemal te lank met net een wederhelf getroud, hulpelose romantikus en gepla met spoke van gister.' Uiteindelik het hy tot die gevolgtrekking gekom dat Milan besig is om varkies te verloor omdat hy 'n vrou nodig het en hom onmiddelik op een van daardie afspraaknetwerke help inteken. 
 
   Dit is 'n plek waar 'n man glo na bewering duisende oulike en waardige vroue kan raak Buzzz. As hulle dan boonop deel is van hierdie gesofistikeerde enkellinge groep, ontmoet Roelof hulle op 'n Donderdagaand in hierdie restourant.  
 
   "Dis veiliger as alleen in 'n restourant," het Roelof verduidelik. 
 
   "Hoe kan 'n restourant nie veilig wees nie? So vrou is darem nie heeltemal 'n blinde afspraak nie. Ons het mos al op die Buzzz gesels." 
 
   "Lede wat deel is van die groep 'Geheime enkelinge' is gekeurde professionele enkellopendes," was Roelof se verklaring. "As jy nie tevrede is met jou oorspronklike keuse nie, kan jy op dieselfde aand iemand anders ontmoet."  
 
   "Met ander woorde, jy of sy kan aanbeweeg, nog voordat julle ge-arriveer het?" wou Milan half tong-in-die-kies weet.
 
   "Korrek. Mens noem dit 'operate', Milan. Op ons ouderdom is daar nie meer tyd om te mors nie." En toe sug hy amper spytig. "So baie dames, so min tyd om hulle deur te werk."
 
   "Deur te werk? In die lewe …" Milan het maar net sy kop in ongeloof geskud en besluit om eerstehands te kom uitvind waarvan Roelof praat.
 
   Hy parkeer in die oop spasie langs Roelof wat al in sy Alfa wag sodat hulle kan saam instap. 
 
   "Dis sy daardie," beduie Milan. Hy herken haar van haar profielfoto en stap nader. "Germaine Gericke?" 
 
   "En jy moet Milan Roux wees. Aangenaam."
 
   "Voorwaar aangenaam." Hy bedoel dit. Sy is selfs mooier as op haar profielfoto. So moderne dame kan hom laat vergeet van sy tweeweke lange beheptheid met 'n prentjie wat uit 'n kunsboek gestap het.
 
   As die La Loge-vrou ander klere aantrek of die kostuum uittrek en haar hare 'n slag behoorlik kam, bars die beeld waarsynlik soos 'n delikate seepbel wat deur die wind weggewaai word. La Loge is 'n droombeeld wat nie bestaan nie.
 
   Germaine is realiteit. 
 
   Hulle meld aan by ontvangs, waar Milan moet vorms invul omdat dit sy eerste kuier saam met die groep is. Germaine kom blykbaar gereeld daar en Roelof is na sy sewende besoek die afgelope twee maande 'n bekende gesig.
 
   "Hoekom het ek jou nog nie tevore hier raakgeloop nie, Germaine?" fluister Roelof agter hom vir haar. "Ek en jy kon 'n item gewees het."
 
   Milan is lus en tree terug en trap die man se toon flenters. Dis tipies van Roelof om so openlik in sy slaai te probeer krap. Behalwe dat die man vir hom werk, is hulle sogenaamde vriende. En as 'n vriend so maak wanneer hy dink mens hoor hom nie, wonder Milan of hy vyande nodig het.
 
   Blikskottel! 
 
   "Jy reken?" lag Germaine Roelof se attensies af. 
 
   Milan krap die minimum inligting op die vorm en gee Roelof 'n vuil kyk, voordat hy vir Germaine na 'n eenkant tafel toe beduie. "Sal ons gaan sit?"
 
   "Jy is die eerste vrou op die Buzzz wie Milan bereid is om in persoon te ontmoet." Roelof sleep soos 'n rafel aan 'n nuwe trui saam. Hy trek vir Germaine 'n stoel uit en gaan sit self. "Milan was 'n instant hit. Tweehonderd een en tagtig vroue het hom binne die eerste drie dae as favourite gemerk."
 
   "Roelof, ek kán my eie praatwerk doen." Milan weet nie waar om sy kop in te druk nie. Hy is nou sommer vies dat hulle hier is. Hoekom het hy nie maar vir Germaine op 'n gewone koffie afspraak geneem nie? Sonder Roelof.
 
   "'n Instant hit? Verstaanbaar, met so aantreklike voorkoms!" merk die pragtige, goedversorgde rooikop op. "Dan gaan jy seker vir die volgende paar maande te besig wees met deurblaaiwerk. Maar ek is nogtans bly om die eerste een te wees at jou in lewende lywe ontmoet."
 
   "Ons moet natuurlik 'n klomp dames elimineer," brei Roelof verder uit.
 
   "Ons? Nou wat is jou rol in die Milan Roux-afparing-sage?" wil sy skynbaar geamuseerd weet. 
 
   "Ek is Roelof Pieterse, sy rekenmeester. Ek is ook op die Buzzz." Dan mompel hy. "Weet regtig nie hoekom ons twee nog nooit bymekaar uitgekom het nie."
 
   "Miskien deel ons nie dieselfde belangstellings nie," sê sy met 'n skalkse laggie.
 
   "Dis onmoontlik. Wat vir Milan reg is, is reg vir my ook. Wat is jou roepnaam?" 
 
   "Roelof, daardie oulike dame wat pas ingestap het, lyk asof sy jou ken," val Milan hom in die rede. "En sy lyk na jou size. Sien jou later."
 
   "Oukei." Hy draai stadig om en kyk deur se kant toe. "Ek sien haar nie. Waar is sy nou?"
 
   "Daar na agtertoe gestap. Verste hoek van die restourant."
 
   "Size?" vra Germaine geamuseerd toe Roelof traag opstaan en wegloop. Uiteindelik dring dit tot hom deur. Hy is nie genooi om saam te kuier nie.  
 
   "Twee en dertig langbroek, agt en dertig bloes en blonde hare wat op haar alie hang," verduidelik Milan laggend. 
 
   "Is dit nie wat alle mans soek nie?"
 
   "Nee, party is darem al verby daardie stadium."
 
   Iemand tik op 'n glas en die sameroepster heet almal hartlik welkom. Wanneer sy die reëls vir die nuwe lede uitspel, rus haar oë eers belangstellend op Milan, toe effens afgunsig op Germaine, waarna sy weer terugkyk om hom van kop tot tone te bestudeer. 
 
   Dis haar reg as keurder, voorsitter en ystervrou van die 'singles.' Die Petrus wat jou deur die poorte van die hemel laat instap of omdraai.
 
   "Wie is sy?" wonder Milan. 
 
   "Theresa. Sy reël die byeenkomste, sodat sy eerste opsie op al die nuwe vangste kan kry," lig 'n ou agter Milan hom in. "Noudat sy jou selfoon nommer het, sal sy 'n verskoning kry om jou te bel. Sy het jou deurgekyk en sy hou van wat sy sien." 
 
   "Izzit?" En hy besluit: Dit is nie die soort kyk wat 'n man van suster Theresa sou kry nie. Die vrou is nie 'n non nie en sy maak geen geheim daarvan nie.
 
   "Jip. Jy is nuut hier. Ek sê maar net," grinnik die man weer.
 
   "Wat is hierdie plek? 'n Recycle bin?" brom hy omgekrap. Daarvoor kry hy stinkmuis-kyke van orals af. 
 
   Van daar af bly hy liewer stil. Tjoepstil.
 
   "Ek wou jou al gevra het, is jou naam Milan, soos in Milaan, Italië?" vra Germaine toe hulle weer mag gesels.
 
   "Netso. Sal ek vir ons 'n bottel wyn koop?" 
 
   "Ja dankie, ek drink enige goeie wyn. Wit of rooi." Nadat hy met die kelner gepraat het vra sy: "'n Italiaanse oupa, ouma, ma?"
 
   "Dis nie 'n familienaam nie. My ma was bloot net gek oor Italië."
 
   "Ook lief vir kuns, soos wat jy op jou profiel noem?"  
 
   "Dis sy wat ons lief gemaak het vir kuns. Baie by haar geleer. Ure saam met haar in kunsmuseums deurgebring." Hy lag effens voordat hy bieg. "Aanvanklik was dit 'n pyn. Deesdae verskaf dit my al hoe meer plesier."
 
   "Selfde hier! Ek sal ure bestee in die kunsmuseums in Europa en selfs hier in Suid-Afrika."
 
   "Versamelaar?" wil hy weet.
 
   "Glad nie. Ek het wel 'n paar erfstukkies. Niks om oor huis toe te skryf nie." 
 
   "Sal graag wil sien." Dit is vir hom klaar duidelik dat hierdie vrou aan al die standaarde voldoen wat hy van 'n vrou vereis en sommer baie meer. Behalwe haar pragtige voorkoms, het hy op haar profiel gelees hoeveel ander gemeenskaplike belangstellings hy en sy deel, soos dans, fliek en reis. Sy hou ook van kampeer, die bos en plaaslewe. Sy is vrolik, vriendelik en sosiaal, net die soort vrou wat by hom sal pas. 
 
   Die donkerblou SLK waarmee sy vroeër in die parkeer area stilgehou het, wys dat sy boonop 'n reuse sukses van haar loopbaan as eiendomsagent maak. 
 
   Een ding wat hy nie wil wees nie, is die held wat 'n vrou uit haar finansiële verknorsing moet haal nie.
 
   "Dans?" Germaine steek haar hand na Milan toe uit. 
 
   Op die dansvloer neem Milan haar regterhand in syne, sit sy linkerhand op haar middel en hou haar op 'n kuise afstand. Terwyl hulle dans, beweeg sy tot teen sy bors en sy hand gly vanself oor haar rug. Hy wonder oor haar borste teen hom, want hy voel nie die onderkleertjie wat daardie tweetjies so jeugdig en perfek in posisie hou nie.
 
   Dit moet chirugies wees besluit hy, aangesien sy nie meer so jonk is nie.
 
   Met die tweede dans laat sak sy haar linkerhand en verskuif sy regterhand na haar lae lae rug. Haar rompie is glad en die gedagte dat hy ook nie die riffie van 'n onderkleertjie daar voel nie, stuur 'n ongevraagde sensasie deur sy lyf. 
 
   Groen oë koggel in syne, asof sy agterkom dat sy longe nou veel harder moet werk om die liters bloed wat die nuwe haastige ritme van sy harklop genereer te hanteer. 
 
   Haar asem is warm teen sy wang wanneer sy fluister: "Jy dans goed. Ek kan my maklik in jou arms verloor."
 
   "H-m." Hy dreig om sy kop te verloor toe haar lippe per ongeluk aan syne raak, terwyl sy haar kop draai. Sy ruik hemels. Veral haar hare… 
 
   Wanneer laas was hy bewus van soveel sintuie wat gelyk saamwerk om 'n vrou te waardeer? Twee weke terug met sy Renoir-prentjie vrou.
 
   Van wie hy liefs moet vergeet …
 
   Hy en Germaine eet iets kleins en teen tienuur besluit hy om vir eers halt te roep.
 
   "Nou ja, dit was goed om jou te ontmoet, maar ek moet ongelukkig gaan." Hy haal sy beursie uit sy baadjiesak. "Ek sal ons rekening vereffen, maar jy is natuurlik welkom om langer te bly."
 
   "Moet jy regtig nou al gaan?" Sy is opsigtelik teleurgesteld omdat die aand so vroeg moet eindig.
 
   "Môre is vir my 'n werksdag." Hy wys vir die kelner om die rekening te bring. "Ek moet erken dat ek jou geselskap regtig baie geniet het. As jy ook so voel, kan ons mekaar beslis weer sien"
 
   "Wat is werk vir jou?" vra Germaine, terwyl hulle wag dat die kredietkaart transaksie verwerk word.
 
   "Koop en verkoop." Hy teken die strokie en staan op. Waai 'n groet in Roelof se rigting, wat skaars opkyk. Die man is besig.
 
   "Wag vir my, ek gaan ook nou ry." Germaine tel haar handsak en jas op. "My dag begin ook vroeg. Ek ontmoet 'n potensiële huiskoper negeuur môreoggend."
 
   Hy help haar om die jas aan te trek en laat haar voor hom by die deur uitstap.
 
   "Gesels ons verder op die Buzzz of gaan ek jou weer hier by die Singles sien?" wil sy weet waanneer hulle by haar kar kom. 
 
   "Ek glo nie ek sal gou weer hiernatoe kom nie. Maar ons twee sal mekaar weer sien," beloof hy.
 
   "Wanneer? Nadat jy jou honderde bewonderaars op die Buzzz deurgekyk het?" Daar is 'n spotklank in haar stem.
 
   "Natuurlik nie," keer Milan en besluit impulsief. "Wat van môreaand? Uiteet by 'n lekker restourant? Behalwe as jy reeds 'n ander afspraak het." 
 
   Hy onthou skuldig dat sy broer en skoonsuster hom lankal genooi het om Vrydagaand daar te gaan braai. Maar hulle behoort te verstaan dat daar soms belangriker dinge kan opduik wat sy onverdeelde aandag verg. 
 
   Soos 'n mooi vrou. Behalwe dat hy 'n spesmaas het dat skoonsuster weer een van haar alleenloper vriendinne ook genooi het.
 
   Toevallig … Dis nié 'n afspraak nie!
 
   "Vir jou stel ek enige ander date af," erken Germaine ook. "Hier is my besigheidskaartjie. Bel my!" 
 
   "Sal doen. Veilig ry." Hulle staan 'n oomblik bymekaar en sy kyk op in sy gesig, asof sy verwag dat hy haar gaan soen. Maar soos 'n ware heer sal hy nie 'n vrou op 'n eerste afspraak soen nie. 
 
   Nie dat hy nie wil nie! Hy sal haar bitter graag in sy arms wil toevou en veel meer aan haar doen as om haar net te soen. 
 
   Maar Milan haal die sleutel uit haar hand, klik op die kontrole en maak haar deur oop. 
 
   Ware heer wat hy is, kyk hy diskreet weg toe sy laag in die Merc afsak. Uit die hoek van sy oog sien hy hoe haar kort rokkie uitlokkend hoog optrek. 
 
   Hou selfbeheersing, hou! Hy weet mos nou dat sy niks daar onder aanhet nie.
 
   Hy sal, soos 'n ware heer sy lyf later betig omdat dié hom wragtig nou smeek om net skuinsweg te loer. Sy lyf gedra hom nié soos 'n ordentlike opgevoede ou nie! Maar gelukkig skop sy breins en goeie maniere in en hy druk die deur toe. 
 
   
Hoofstuk 3
 
   
Vrydag is Milan se gedagtes beslis nie by die werk nie. Hy wonder oor Germaine. Hy wonder oor haar klere … maar veral wonder hy oor die gebrek daaraan.
 
   Dit maak hom terselfdertyd bang en opgewonde.
 
   As dit nie vir Roelof en sy seun Xander was nie, sou 'n ander koper die erf in Marlothpark reg langs die wildtuin voor hulle neuse opgeraap het. 
 
   Vir 'n jaar lank soek hulle al na 'n geskikte erf of eiendom op Olifantstraat waarop hulle 'n kunsgalery wil bou. 
 
   "Dis presies die regte plek! Aan die teerpad en boonop naaste aan Ngwenya lodge." Xander wys vir hulle 'n foto op 'n webwerf waar reuse Marlothi's in oorgawe blom. Op nog 'n foto staan die rooibokke onder in skaduryke maroelaboom op die linkerhoek van die erf. 
 
   "Koop!" stem Milan saam en Xander skakel die nommer.
 
   E-posse vlieg heen en weer en minder as twee ure later is die aanbod gemaak en aanvaar. Daarna tel Milan sy motor en huissleutels van die tafel af op.
 
   "En nou? Gaan ons dit nie met 'n vinnige dop vier nie?" wil Xander weet. 
 
   "Volgende week. Ek gaan huis toe."
 
   "Voel jy siek? Onthou ons kuier vanaand by oom Hein-hulle."
 
   "Sonder my. Ek het hulle reeds laat weet dat ek 'n baie belangrike saak het om na om te sien." 
 
   Roelof en Xander wag dat hy moet verduidelik.
 
   Hulle kan wag tot hulle blou is, hy vertel nie vandag vir hulle wat op sy agenda is nie.
 
   "Onthou net jy het beloof om môre die veiling in Johannesburg by te woon, Pa," herinner Xander hom. "Bring vir ons daardie Maggie Laubser huis toe. Elke kunsversamelaar behoort ten minste een Maggie Laubser iewers teen sy mure te hang."
 
   "Ek weet. En dis die plan." 
 
   
Raar genoeg is die adres waar hy Germaine Vrydagaand gaan oplaai, minder as drie blokke van sy eie plek en hulle kantore in Groenkloof af. 
 
   Milan hou voor haar meenthuis stil en wil net die interkom se knoppie druk, toe sy aangestap kom. 
 
   Germaine lyk so sexy in haar baie kort rok en swart pelsjas, dat hy heeltemal vergeet dat hy teen die jag van robbe gekant is. Hy spring uit en draf om die Range Rover om die deur aan haar kant oop te maak. Wanneer sy sit druk hy die deur toe, klim weer agter die stuurwiel in en ry na die eksklusiewe restourant waarheen hy altyd mense neem wat hy regtig wil beïndruk. Groot rotstuine, sagte romantiese beligting, eksklusiewe dekor, uitstekende musiek en alles wat bydra om die perfekte ambiance te skep. 
 
   Van die oomblik waarop Germaine uit die kar klim, haak sy styf by hom in. Dit beteken sy vind hom darem ook aantreklik, lig sy ego hom in. Of dalk sien sy hom as die sterker een van hulle twee. Die een wat haar kan vang en regop hou, as sy van haar toringhoë hakke afneuk, skop sy humorsin in. 
 
   Hulle maak 'n mooi paartjie, want vele koppe draai in hulle rigting terwyl die ontvangspersoon met hulle deurstap na die tafel wat hy spesiaal bespreek het. As daar 'n verslaggewer onder hulle is, lees hy waarskynlik Sondag in die land se voorste skinderkoerant dat hy 'n nuwe vrou in sy lewe het en waarskynlik op die punt staan om verloof te raak. Dis die prys om te betaal as jy een van twee seuns uit 'n gesiene Afrikaanse familie is.
 
   Iets aan die manier waarop Germaine aanhoudend besitlik aan hom vat, selfs nadat hulle gaan sit het, wil-wil rooi waarskuwingsliggie aanskakel, maar hy onderdruk dit met mening. Hy is mos al lank in die land. Hy kán dit beheer. 
 
   Vir solank as wat hy dit nodig ag sál hy 'n afstand hou.
 
   Hy moes al vele oorywerige vroue op hulle plek sit die afgelope twee jaar wat hy wewenaar is. Vroue wat vir hom sop, eenbakgeregte, koeke en terte aandra. Sy gewoonte is om dankie te sê met 'n bos blomme of hy dit nou eet of nie. 
 
   Maar wanneer hulle die blomme daarna verkeerdelik met 'n verloofring of 'n huweliksaansoek verwar, wys hy hakskene. As hy wil. Alles is binne sy beheer.
 
   Soos gewoonlik skop Milan af met 'n bottel egte Franse sjampanje. Germaine bestel die Russiese kaviaar en verduidelik aan hom dat sy duur smaak het. 
 
   Dit is vir Milan opvallend hoe vroue se smaak duur raak, sodra hulle in sy geselskap beland. Aan die ander kant moet hy aanvaar dat Germaine waarskynlik die één persoon is wat nie daaroor lieg nie. Die SLK waarmee sy gisteraand by die 'Singles' opgedaag het, is genoeg getuienis van haar persoonlike lewensstandaard.
 
   Hy bestel vir hom garnale en 'n witwyn om albei voorgeregte te komplementeer. 
 
   Terwyl hulle eet beskryf sy so terloops vir hom 'n pragtige stuk juweliersware wat sy by 'n plek in Brooklyn gesien het. Elke mens het seker sy prys, dink Milan en dwing homself om te konsentreer op wat sy sê, toe sy haar skoen uitskop en haar voet tussen sy knieë indruk.  
 
   "Wow! Jy is vinnig," snak hy toe alles in en aan hom op aandag spring. Gisteraand en vandag het hy planne gemaak om háár die hof te maak. Hoe hy die wat, waar en wanneer gaan bepaal. Vanaand doen sy dit vir hom.
 
   Miskien moet hy hom 'n slag oorgee en die aand bloot geniet. Net hierdie eenmaal in sy lewe. Germaine is 'n sterk vrou wat weet wat sy wil hê en ook weet hoe om dit te kry. En hy is nie bang vir 'n sterk vrou nie.
 
   "Ek het geleer dat die lewe te kort is om tyd te mors, Milan." Germaine se oë is twee groen poele vol beloftes en Milan vermoed as hy by haar planne inval, hy dalk net kan verdrink.
 
   Versuip! sou sy oorlede pa sekerlik ewe kras en onnodig reguit opgemerk het, as hy vanaand 'n mot by hierdie kersliggie was. 
 
   Buitendien, mymer Milan, sy standaarde is besonder hoog. Hy is nie die tipe wat aan elke happie op 'n skinkbord proe nie. Of in elke moddergat beland nie.
 
   'De bloed in de pee,' klink Pa se waarskuwende stem in sy ore. 'De verstand in de gat.'
 
   "Ek kan dit hanteer, Pa. Gaan net weg." Hy waai met sy hand. Al het sy pa dikwels die ergste van hom geglo, kan Milan tot vandag getuig dat hy nog nooit in eerste of selfs tweede afsprake van sy klere ontslae geraak het nie. Dit sal ook nie vanaand gebeur nie.
 
   "Skuus, moet ek eers ophou?" Germaine se mooi mond pruil koeëlrond. Genugtig, dis 'n mond wat vir 'n man groot vreugde kan verskaf.
 
   Soms mag 'n man seker 'n uitsondering maak. Sy lyf luister al sedert gisteraand nie meer na rede nie. Trouens sy lyf probeer om hom wys te maak dat dit die begin van 'n lang en gesonde verhouding gaan wees.  
 
   Milan sluk die laaste van sy wyn en hou die spyskaart na haar toe uit. "Nagereg."
 
   "Ja dankie, die een voor my... "
 
   "Koffie?"  
 
   "Gaan maak vir my koffie by jou huis," fluister sy hees. 
 
   "Bring asseblief die rekening," blaf Milan vir die kelner wat met 'n alwetende glimlag langs die tafel kom staan. Hy wil byvoeg: En voessêk, wat kyk jy? Maar hy is heeltemal te ordentlik daarvoor.
 
   Sy ore begin sing en hy weet net een ding en dit is, hulle moet dringend by die huis kom.
 
   Dit word 'n nag wat hy nooit sal vergeet nie.
 
   En natuurlik kom hy die volgende oggend hopeloos te laat by die veiling aan. Hy hoop van harte dat die Maggie Laubser nog nie aan iemand anders behoort nie.
 
   
"Dankie, dat jy weer deurgery het om by die veiling te wees, Mandie. As dit so aanhou gaan jy boonop my regterhand en gelukbringer word. Kan jy glo dat ons pas die Maggie Laubser vir twee en negentig duisend rand raakgeloop het," gesels Reuben Abrahamovici opgewonde met Amanda. Hy druk sy nuwe skildery teen sy bors vas. "Twee vir die prys van een. Is jy seker jy sal die dun karton kan deursny sonder om een van die twee skilderye te beskadig?"
 
   "Natuurlik sal ek dit kan doen. Stadig en geduldig," verduidelik sy. "Sodra die karton buig, splinter die verf af. Maar moenie bekommerd wees nie, in die kursus waarop jy my gestuur het, is ons geleer om selfs 'n probleem soos hierdie op te los."
 
   Waar is die man van die buffet? Amanda deel Reuben se blydskap, maar sy is nie net hier om hom by te staan nie. Sy is hier omdat sy wens sy kan die man met die droommooi oë weer sien.
 
   Miskien was hy regtig net 'n visioen in 'n betowerende sprokie, want vandag lyk alles hier anders. Op die plek waar die buffet gestaan het, val 'n Victoriaanse sitkamerstel se bekleedsel deur sy eie gate in die middel van hulle sitplekke en wankel lendelam op stukkende pote. Dit laat haar dink aan koningin Marie Antoinette, driehonderd jaar oud en in 'n loopraam.
 
   Sy lyk seker ook maar ietwat gewoon vandag. Donkerblou langbroek, wit bloes en potloodstreep blou en wit baadjie. Haar hare is vir 'n verandering netjies met kamme agter haar kop bymekaargemaak.  
 
   "Ek sê elke dag dankie vir die dag waarop Natasha jou ontdek het," erken Reuben. "Jy het daardie restourasie-kursusgeld al oor en oor aan my terugbetaal."
 
   "Ek is die een wat moet dankie sê. My eie kunspogings is maar power. In hierdie stadium hou jou en Natasha se werk my aan die gang," bieg sy. 
 
   "Natasha se werk?" Reuben ruk geskok op. "Hoe kan jy nog vir haar werk?"
 
   Daar gebeur dit nou net! Sy moes geweet het dat sy een of ander tyd haar mond gaan verbypraat. 'n Geheim uitlap, sonder dat sy presies weet wát die geheim is. 
 
   Dit lyk asof Natasha self 'n geheim is, om een of ander duistere rede. 
 
   "Hoekom is jy so verbaas daaroor? Ek het vir haar gewerk, voordat sy my en jou aanmekaar voorgestel het." 
 
   "Natasha is twee maande nadat sy ons aan mekaar voorgestel het terug Holland toe. Ek het nooit weer daarna van haar gehoor nie. Nie eens 'n e-pos gekry nie. Wanneer laas het julle gepraat?"
 
   "So tydjie terug." Gelukkig betaal Reuben op daardie oomblik sy skilderye, want Amanda besef dat haar gesig waarskynlik 'n studie van verbasing en konsternasie is. Hoekom sou Natasha vir Reuben wou laat verstaan dat sy landuit is?  
 
   "Koffie voor jy ry?" vra Reuben. Die naam Natasha het blykbaar danksy die transaksie en haar vae antwoord by sy gedagtes uitgewaai.
 
   "Nee dankie. Ek wil maar gaan werk."
 
   "Nou kom ek dra die skilderytjie na jou bakkie toe."
 
   Hulle is al op die stoep toe haastige voetstappe hulle van iewers af inhaal.
 
   "Meneer Abrahamovici, net 'n oomblik. Jy het mý skildery gekoop," roep die persoon uit. "Ek was self geïnteresseerd in die Maggie Laubser."
 
   Reuben steek met 'n geamuseerde uitdrukking op sy gesig vas. 
 
   "Déjà-vu, meneer Roux. As ek mag vra: Waarom het jy nie gebie nie? Want helaas, dit is waarskynlik die enigste rede hoekom dit nou mý skildery is. Jy kry mos altyd wat jy wil hê."
 
   Dis hy! Die aantreklike ridder van die buffet. Amanda voel hoe die bloed haar gesig verlaat, terwyl haar hart spook vir suurstof.
 
   "Ek was net te laat."
 
   "If you snooze you loose. Nou kan jy ook voel hoe dít voel. Eina nê?"
 
   "Ja, auch. Mag ek daarna kyk?" Die man se aandag is by die skildery wat Reuben in sy hande sit. Hy steur hom duidelik nie aan die 'sekretaresse' met die aktetasagtige handsak aan 'n groot kenner van die kunste se sy nie.
 
   "Ek is besonder bly dat jy laat was," glimlag Reuben. "Jy sou die prys net onnodig opgejaag het. En hierdie keer sou ek nie gestop het nie."
 
   "Is dit wat jy met Abeltjie in die mou gevoer het, meneer Abrahamovici? Die prys doelbewus opgejaag?"
 
   "Nie so dat jý dit sou agterkom nie, meneer Roux."
 
   Hy lag effens. "Toevallig het ek agtergekom. Maar wees gerus, ek sou nie eens tagtigduisend rand vir hierdie enetjie betaal het nie. Die prente is rug aan rug geskilder en dit op 'n dunnerige karton. Dit sal moeilik wees om te kies watter een mens wil uitstal. Die vissershuisie of die kleurlingseuntjie. Die een is portret formaat en die ander een landskap geverf."
 
   Hy gee die skildery vir Reuben terug en tel 'n ander een van 'n stoel af op.  
 
   Uiteindelik het die aantreklike man van haar drome 'n naam gekry. Hy is menéér Roux. Sy wonder of meneer Roux getroud is. Hy dra nie 'n ring aan sy verkeerde vinger nie.
 
   Haar hart maak rukbewegings in haar borskas. Kalm bly, maan sy haarself. Alle ongeringde manne is nie noodwendig vrygeselle nie. Veral nie geheime helde in romantiese drome nie. 
 
   Daar doen sy dit weer. Gaap hom so aan, dat hy haar op heterdaad betrap. Sy kyk haastig af, oortuig dat haar gesig in vlamme uitbars van skaamte. 
 
   Wat het veroorsaak dat sy aandag juis op daardie oomblik van die skildery na haar toe moes verskuif?
 
   "Sê hom Mandie!" Dit klink asof Reuben besig is om iets aan meneer Roux te vertel en sy moet dit bevestig. 
 
   "Sê hom wat?" Sy is opreg verward. En moet Reuben vir haar Mêndie voor hom sê? Haar naam is Amánda. Sy is Afrikaans. Reuben is die enigste een wat haar naam mag verkrag, want hy is 'n heiden – 'n ongeneeslike anderlandse mens. 
 
   "Mm gesien jy luister nie. Vertel hom wat met die skildery gaan gebeur. Albei word apart geraam," verduidelik Reuben self, want sy staan net daar met 'n mond vol tande. "Mandie gaan die skilderye skei."
 
   "En hoe gaan jy dit doen, Mêndie?" Meneer Roux lê klem op die Engelse uitspraak van haar naam. Hy lyk verbaas, soos een van daardie puriteine wat glo dat 'n ou skildery so heilig is dat dit nie eens met 'n vingerpunt in 'n chirurgiese handskoen aangeraak mag word nie. 
 
   Eintlik stem sy saam. Jy foeter nie onnodig met die ou meesters se werke nie. Maar hierdie geval is 'n uitsondering en elke kant is veel meer werd as die prys waarvoor Reuben die hele skildery gekoop het. 
 
   "Ek gaan dit split in 'n baie delikate en stadige operasie," antwoord sy. Presies wat daarna gebeur, is 'n geheim wat Amanda beslis nie aan 'n vreemdeling gaan verklap nie, al is die kyk wat hy haar nou gee een van openlike bewondering.
 
   Dit is 'n soortgelyke kyk as die een wat sy langs die buffet van hom gekry het.
 
   Net heeltemal anders! Orraait anders, want hierdie is 'n aardse kyk en die een langs die buffet was 'n heilige kyk. 
 
   Maar albei kyke dons haar ekwilibrium heeltemal op. Dis die soort kyke wat veroorsaak dat 'n vrou op slag verlief raak.  
 
   Hy steek sy hand na haar toe uit en sê met 'n glimlag. "Ek is Milan Roux. Jy is Mêndie ..?" 
 
   "Kruger," lig Reuben hom weer met sy swaar aksent in.
 
   Amanda probeer so ongemerk as moontlik van die onverwagte bakvissie klammigheid in haar handpalms ontslae raak. As hulle hande aanmekaar raak, sal sy hom daarop wys dat haar naam eintlik Amanda is en dat hulle al tevore vlugtig gepraat het.
 
   Maar dan tref dit haar soos Goliat se klippie… reg teen die voorkop.
 
   'n Wrede ontwaking uit haar droom. Daar gaan die rede vir haar bestaan. Oukei, haar bestaan vir die afgelope net meer as twee weke. Die pragtige seepborrels bars. Die negende wolk, is 'n donderwolk. Die ridder van die buffet is toe al die tyd 'n klont in 'n romerige melkskommel.   
 
   Roux kan nog enigiemand se van wees. Maar Milan is nie 'n algemene naam nie.
 
   En 'n kombinasie van die twee verteenwoordig die vyand! 'n Kapitalis wat sy siel vir geld sal verkoop en niks vir sy medemens omgee nie. 
 
   "Milan Roux?" Sy trek haar hand terug. Iets in haar ontplof. "Jy is die man wat die Abel Ntonto-skildery twee maande gelede voor Reuben se neus weggeraap het en dit drie weke later in Londen teen drie keer die prys van die hand gesit het. Veels geluk. Die koerante was vol daarvan."
 
   "En?" Aan die manier waarop hy sy hand stadig laat sak is dit duidelik dat hy haar afkeer op 'n afstand aanvoel, maar dat hy dit glad nie kan verstaan nie.
 
   "Meneer Roux, ek is bly dat jy te laat was vir die Maggie Laubser. En daardie Frans Claerhout wat jy vashou, is amptelik sy lelikste werk ooit. Ek hoop nie jy is van plan om dit te koop nie."
 
   "Toevallig is dit reeds myne. Pas gekoop. Maar as jy so sterk daaroor voel, sal ek dit beslis nie in my huis se voorportaal ophang nie. Eerste indrukke is belangrik." Hy praat beslis nie net van die skildery nie. 
 
   "Mandie," roep Reuben geskok uit. "Jy weet dat dit 'n uitsonderlike Claerhout is."
 
   "Uitsonderlik? In daardie geval is dit seker nog 'n skildery wat 'n plaas se geld in die buiteland gaan maak, bloot omdat die regte handtekening onderaan staan. Is dit die plan meneer Roux? Om nog Africana te gaan omruil vir 'n paar euro's meer." Sy wens sy kon staatmaak op 'n wag voor haar mond. Maar nie eens 'n wag kan die skrapnel wat uitborrel keer nie.  
 
   "Aangesien ek genoeg vir die skildery betaal het Mêndie, kan ek seker daarmee maak wat ek wil," koggel Milan Roux. "Daar is hoeka 'n Belg wat bereid is om my dadelik driedubbel die prys te betaal vir hierdie aaklige Claerhout."
 
   "Wel, good luck."
 
   "Of break a leg? Vir jou ook. Totsiens, meneer Abrahamovici. Vaarwel, me. Mêndie Kroegher." Daarmee draai hy in sy spore om en stap by die lokaal se deure uit, sonder 'n verdere woord. 
 
   "Was dit regtig nodig?" raas Reuben ontstoke. "Hoekom het jy dit gedoen?"
 
   "Ek weet mos jy was destyds van plan om die Abel Ntonto skildery te koop en dan self in Londen van die hand te sit. Jy het genoem dat jy die helfte van die wins vir Abel sou terugbetaal om sy seun se mediese koste te betaal. Toe spring hierdie blikskottel jou mos voor." Sy sien hoe die man na 'n silwer blou Range Rover stap wat in die parkeer terrein met flikkerende ligte op aandag spring wanneer hy die afstandbeheerder in sy hand druk.
 
   Sot.
 
   Kapitalistiese sot!
 
   "Mandie, ek en jy is nie in die bedryf om arm kunstenaars se krisisse te help oplos nie. En dis beslis nie 'n slim plan om ryk beleggers weg te jaag nie. Veral nie in die huidige ekonomiese klimaat nie." Reuben kry een van daardie uitdrukkings op sy gesig wat haar altyd herinner aan 'n bokser wat gereedmaak om 'n finale uitklophou te plant. "En as jy moet weet, Milan Roux het ook sy wins aan Abel Ntonto oorbetaal."
 
   "Wat? Hoe weet jy dit?" Dit voel of Reuben haar met 'n slap verfkwas omklits. Sy hoop die koningin se beentjies is sterk genoeg om haar gewig te dra toe sy hard in een van die lendelam Victoriaanse stoele neersak. Wat soek die goed nou op die stoep?
 
   "As die stoel breek gaan jy betaal!" raas 'n man wat die res van die stel al op sy bakkie gelaai het en nou terugkom vir sy laaste pronkstuk.
 
   "Sorry, die girl wou flou word," vra Reuben namens haar om verskoning en steek 'n hand uit nie net om haar regop te help nie, maar ook uit die spervuur te neem. "Dit het so gekom. Ek het Milan gebel en vir hom van Abel se seun se ongeluk vertel. Hy het sy volle wins vir die kunstenaar gegee."
 
   "En jy sê my niks!"
 
   "Ek het vergeet. Hoe moes ek nou weet dat jy Abel se kleintjie se beserings so ernstig opneem? Buitendien, dis nie asof Abel Ntonto se werke al Africana-status bereik het nie." 
 
   "Oef!" Sy wroeg al oor die Ntonto's vandat Reuben haar gebel en ingelig het dat ene Milan Roux die skildery onder sy alie uitgekoop het en die plan in die wiele gery het. Hoe moes sy nou raai daar was so 'n dramatiese wending in die sage as niemand vir haar niks gesê het nie?
 
   "Nog 'n ding. Milan is die eienaar van Gregoire se twee kaartspelers. Die skildery wat jy herstel het, nadat die een hoek in 'n brand beskadig is." Reuben wys met sy hande 'n denkbeeldige skildery van om en by vyftig by sestig sentimeter.  
 
   "Natuurlik onthou ek die skildery. Maar jy het nooit vir my gesê wie die eienaar is nie." Die wind is nou heeltemal uit haar seile.
 
   "Jy werk vir my. Dit was nie nodig dat jy weet wie hý is nie. Hy weet in elk geval ook nie dat dit jy is wat sy skildery gerestoureer het nie. In die kunswêreld is diskrete swye soms die aangewese pad om te loop." Dis Reuben se manier om vir haar te wys sy haar naam flaffie kwadraat gemaak.
 
   "Van nou af is ek met stomheid geslaan." Sy verwys sommer na Natasha ook. Reuben hoef dit net nie te weet nie.
 
   Sy sal nie weer oor kuns of enigiets praat nie, al martel hulle haar in 'n elektriese stoel en hang haar aan 'n guillotine. Nee, dit is 'n galg waaraan sy dink. Met 'n guillotine sit hulle iemand se kop en hande in gate.
 
   "Kom ons gaan laai die Maggie Laubser in jou kar. Is jy seker jy wil nie koffie drink nie? Jy staan en bewe soos 'n riet. Kry jy koud?" wil Reuben simpatiek weet.
 
   "Nee, ek ly aan skok."
 
   "Gmf." Hy dink sy maak 'n grap. "Ry versigtig en kyk mooi na my duur belegging." 
 
   "Maak so." Amanda spandeer 'n volle driekwartier op die pad, waartydens haar sondes by haar spook.
 
   Sy voel soos 'n dwelmverslaafde wie se laaste fix pas uitgewerk is. Leeg en gedreineer.  
 
   Wanneer sy by die huis kom sien sy Linda is reeds weg na 'n vriendin se troue toe. Dis 'n verligting, want op hierdie Saterdagmiddag en -aand wil sy niemand sien nie. Sy wil vir die res van die naweek onder 'n kombers voor die TV lê en deur die vele kanale soek na romantiese tranetrekkers. Flieks waarin heldinne met aaklige persoonlikhede fantastiese helde verneder, om uiteindelik met hulle voor die kansel te staan.
 
   En as daar nie so fliek is nie sal sy maar na een of ander eksotiese bestemming of strande met spierwit sand en heldergroen palms reis. 
 
   Die gourmet kosprogram maak haar honger en sy druk 'n pak springmielies in die mikrogolfoond. Sy gaan sit daarmee op die bank en swerf deur verskeie kanale.
 
   Met 'n gemoedstoestand soos waarin sy nou is, is dit logies dat sy op Crime and Investigation by 'n moord of twee betrokke raak.
 
   Vandag was nie haar dag nie. Boonop duik Milan Roux se aantreklike maar onthutste gesig heeltyd voor haar geestesoog op. 
 
   Laat die aand neem Interpol haar iewers in die Outback van Australië in hegtenis, omdat sy die Frans Claerhoutskildery uit Milan se hand gryp en 'n posbusrooi kruis dwarsoor die kaalborstige moeder Maria spuit. Duisende glo die vrou is onskuldig omdat sy met biddende hande oor haar baba in die krip waak. Maar wag totdat Forensies die saak behoorlik ondersoek. Dit sal aan die lig kom dat die lelike Madonna blatant daarop uit was om die aantreklike Milan Roux te verlei.
 
   
Hoofstuk 4
 
   
Amanda moes voor die TV aan die slaap geraak het, want ongeveer halfelf Sondagoggend klop iemand so hard aan haar voordeur dat die springmielies op haar skoot deur die lug trek en soos kapok op haar sitkamermat afreën. 
 
   "Ek is jammer, ek sal nie weer nie," roep sy uit en hardloop om die spuitkannetjie met rooi verf te gaan soek. Haar vingerafdrukke is waarskynlik oral op die metaal. En as sy dit kry, waar steek mens dit vir die polisie weg? In die vrieskas? 
 
   Daar is nie 'n spuitkannetjie met rooi verf in haar huis nie, onthou sy nadat sy vervaard rondgekyk het. Sy het net gedroom en is wakker gemaak deur iemand wat aan haar deur klop.
 
   Nie die polisie nie, maar haar buurvrou.
 
   "Jimmel ,wat kerf aan jou senuwees?" vra Linda. "Hoekom gaan jy so tekere? En nou lyk jou plek asof Bigfoot die sneeuman hier ingebreek het."
 
   "Ek het gedroom …"
 
   "As jy nou nog lê en droom, het jy beslis vergeet van ons afspraak vandag. Ons kry die ouens elfuur by die Riverside Pub & Grub. Jy het twintig minute om klaar te maak!" raas Linda en haal die stofsuier met 'n diep sug uit die kas om te gaan skoonmaak. 
 
   "Vergeet? Of het jy my nooit gesê nie?" roep Amanda uit die badkamer waar sy krane oopdraai. Sy moet vasstel wie hulle varkies verloor het met hierdie kastige vergeetstorie, sy of Linda. "Wanneer het jy vir my daarvan vertel?"
 
   "Mm laat ek sien. Vrydagaand toe jy by my kom kerrie eet het?"
 
   "Nope jy het niks Vrydagaand gesê nie. En ek het jou gister heeldag glad nie gesien nie," herinner Amanda haar. 
 
   "Blameer dit op die ouderdom." 
 
   "Was dit 'n skulderkenning, of 'n beskuldiging?" Die stilte na die vraag laat Amanda besluit dat dit beslis Linda se ouderdom moet wees, want die vrou is skielik so doof soos 'n kwartel. "Wie is die manne?"
 
   "Serf en Tersius. Hulle lyk vreeslik ordentlik," antwoord Linda net buite die badkamerdeur. Sy moes wonderbaarlik van haar tydelike doofheid herstel het. "Buitendien dit gaan 'n heerlike uitstappie wees, na plekke waar ons nog nooit tevore was nie. Is dit reg as ons met jou bakkie ry? Ek het gister vergeet om petrol in te gooi." 
 
   
"Riverside Pub & Grub? Nog nooit van die plek gehoor nie. Jy sal moet pad beduie, Buurvrou." Amanda wag dat Linda haar veiligheidsgordel vas het, voordat sy wegtrek.  
 
   "Links in Lynnwoodweg. Op die Onbekend pad." Linda haal aanwysings uit haar handsak en beduie met die linkerhand asof sy oortuig is dat Amanda die 'ander' links gaan volg. 
 
   En so tussen die ander linkse en verkeerde regse kom hulle by 'n plek uit waar daar ongeveer vyftig blink motorfietse onder die bome staan.
 
   "Verkeerde plek." Amanda sit die bakkie in trurat en soek omdraaiplek.
 
   "Nee, daar staan dit groot bokant die deur geverf, Riverside Pub & Grub," keer Linda. "Dis hier. Ek sien net nie 'n rivier nie. Parkeer sommer onder daardie boom." 
 
   "Ai tog, die manne het seker nie geweet dat die spul bikers ook vandag hier kuier nie," sug Amanda, maar stuur die bakkie gehoorsaam onder die boom in. 
 
   "Natuurlik het hulle geweet van die bikers. Serf en Tersius is deel van hierdie klub." Linda maak haar deur oop en waai vir twee manne in leerklere, wat duidelik vir mense staan en wag.
 
   En daardie mense is toevallig ons twee, dring dit tot Amanda deur, terwyl sy stadig uitklim. Net vanaand neem sy persoonlik beheer van haar DatingBuzzz profiel … deur die delete pofile knoppie so hard te druk dat die internet daarvan hop.
 
   Maar intussen stap die twee ruiters in swart nader om hulle te ontvang.
 
   "Nice bakkie Net oud. Jy moet laat ek vir jou 'n kwotasie op 'n nuwe een gee. Ek is Serf." Serf is 'n blok van 'n man met 'n welige bos rooibruin hare wat mens onwillekeurig herinner aan 'n Viking aan die stuur van 'n oorlogskip. Tersius se donker hare is effens minder en nommer twee geskeer op sy kop. Onder sy leerbaadjie steek 'n verbleikte T-hemp uit, waarop: Superbike Champion 1983 gedruk is.
 
     "En nou twintig jaar later het Tersius besluit om 'n comeback te maak. Ons soek net sponsors," verduidelik Serf toe hy sien Amanda staan daarna en kyk. "Hy wil in Engeland gaan jaag. Die Isle of Man."
 
   "Sterkte." Sy glimlag effens en dink geamuseerd by haarself: En ek wil 'n comeback maak met ballet. Ek beoog om hier in my veertigs die hoofrol in die Nutcracker Suite in Moskou te gaan dans. Grappie!
 
   Riverside Pub & Grub is 'n ou huis wat as sportkroeg ingerig is. Hulle vier gaan sit by 'n tafel waar die manne die TV-skerm kan dophou, want iewers in Italië is daar 'n resies wat Tersius glo moet sien. 
 
   "Opvoedkundig. Leer uit ander ouens se oorwinnings en foute," aldus Serf.
 
   "Serf is my bestuurder en bemarker," verklaar Tersius en bestel 'n dubbel brandewyn en Coke. 
 
   "Ek dog julle ouens drink nie." Linda bestel vir haar 'n glas vrugtesap en Amanda wys vir die kelner om dit twee glase te maak.
 
   "Nee, dis die ouens van die Biker's Church," help Serf haar reg. "Ons gaan soms daarnatoe, maar is nie lidmate nie."
 
   Mans gaan beslis meer gebuk onder menopous as vroue, anders word party van hulle net nooit groot nie. Waarskynlik laasgenoemde want Tersius was nog nooit getroud nie. Die 'regte' een bly hom al vir baie baie baie jare ontwyk, vertel hy spytig.
 
   "Dis hoekom ek op die Buzzz is. My benadering is as volg. Ek werk deur my 'fans' en ek kies nie baie nie. Ek sou julle dalk nie gemerk het nie, maar ek was nuuskierig omdat julle profile pics gehide was."
 
   "En mens moet iemand merk en daarna vra om die foto's te sien," vang Linda hom uit. "Lees jy ooit wat die vroue skryf, of gaan dit net oor die gesiggie?"
 
   "Natuurlik gaan dit nie net oor die gesig nie," raas hy, omdat iemand hom so vlak kan vat! "Maar mag ek iets voorstel? Sit 'n vollengte foto van julle elkeen by."
 
   "Hoekom? Wil jy sê as daar vollengte foto's van ons was, het jy ons nooit gemerk as gunstelinge nie?"  
 
   "Skuus, as ek baie reguit is. Vir my voorkeur behoort julle elkeen beslis van so ongeveer tien kilogram ontslae te raak." 
 
   "En tien kilogram veroorsaak 'n blokkasie tussen ons en julle?" Linda en Amanda is te geamuseerd om dit persoonlik op te neem.
 
   "Dit pla my regtig nie," keer Serf. "Ek dink julle is pragtig. Maar Tersius het 'n ander sienswyse. Vir hom moet daar 'n onmiddellike wedersydse visuele konneksie wees."
 
   "Dis asof mens mekaar met die oë nadertrek en insuig, totdat slegs julle twee saam in een kokon toegevou is, waarna al die ander mense uitgesluit word. Dan weet mens net, dis die een." Tersius maak twee halwe bolle met sy hande en bring hulle na mekaar toe. "Het julle dit al ooit gevoel?"
 
   Ja, met Milan Roux, daardie dag langs die buffet, dring dit tot Amanda deur. En toe bars sy die borrelkokon met 'n skerp tong omdat sy nie haar feite agtermekaar gehad het nie.
 
   "Nog nie op 'n eerste date nie," bieg Linda egter. "Ek glo dat mens in 'n verhouding moet ingroei. Eerste indrukke is natuurlik blywend, maar daar is soveel ander faktore wat maak dat twee mense uiteindelik bymekaar uitkom." 
 
   Amanda luister net met 'n halwe oor. Al sien sy hom nooit weer nie, weet sy dat haar ontmoeting met Milan so 'n eenmaal in 'n leeftyd ervaring was. Vir haar, ongelukkig nie vir hom nie. Hy kan nie eens daarvan onthou nie. 
 
   Dis so verskriklik jammer, want sy glo dat daar tussen hulle vir een kort oomblik 'n konneksie was. Die oë-ding, waarvan Tersius praat. Eers die kyk wat Milan haar gegee het op die eerste dag langs die buffet. Met hulle tweede ontmoeting die bewondering op sy gesig toe Reuben hom vertel het dat sy die Maggie Laubser skildery wat rug aan rug geverf is gaan skei.
 
   Miskien het sy meer gesien as wat daar was.
 
   Miskien is dit die soort kyke wat Milan Roux vir elke vrou gee met wie sy pad kruis.
 
   "Wat dink jy Amanda?" vra Linda.
 
   "Ek glo nie ons sal mekaar weer sien nie," antwoord sy eerlik. 
 
   "Ek vra nie of jy Tersius weer wil sien nie. Ek het gevra of jy lus is om iets te eet?" Linda gluur haar aan.
 
   "O ja, beslis. Ek is nogal honger." Sy voel hoe 'n lastige warmtetjie onder haar kraag uitglip en teen haar wange opklim. 
 
   "Spyskaarte asseblief." Linda wink 'n kelner nader en vra so terloops vir die ander twee. "Het julle al vandag geëet?" 
 
   "Nooit. Wie eet nou op 'n leë maag?" Serf lag bulderend in sy skuimende vatbier.
 
   "Hamburger en skyfies," stem Amanda en Linda saam.
 
   "Tersius, het jy gesien wie het nou net hier aangekom?" vra Serf vertroulik. 
 
   "Nee. Wie?" Tertius maak 'n lang nek.
 
   "Mercia." Serf beduie na die parkeerarea en sy wenkbroue maak sulke snaakse opstoot bewegings. "En hulle is oppad hiernatoe."
 
   "Oh damn. Dis nou vir jou 'n ding." Konsternasie op die man se gesig en sy nek krimp so dat sy kop eers met 'n dowwe slag tussen sy skouers val en toe op sy bors afrol!
 
   "Tersius het haar gisteraand op die dans ontmoet, en daar was onmiddelik 'n konneksie." Serf se twee halwe hande vorm 'n gesaghebbende yslike heel ronde bal. Dis nie net 'n big ball nie, hier kom the big bang, dring dit tot Amanda deur. 
 
   "Maar nou is sy saam met Theo hier." As alles so aanhou val, gaan Tersius se kennebak nou op die vloer klap. 
 
   "Theo is niks van haar nie. Net 'n vriend," help Serf hom egter vinnig reg.
 
   "Maar nooi hulle om hier te kom sit. Ons is ook mos niks van julle nie." Linda waai sommer met die hand. "En dan kan julle lekker verder kuier, want ek en Amanda het besluit ons wil na die kuier 'n lekker fliekie inpas."
 
   "Ja, dis waar. Ek dink ons fliek begin al drieuur." Amanda is dankbaar vir 'n wegkomkans.
 
   "Sit eers rustig. Ten minste is daar nog genoeg tyd om eers julle kos te eet." Serf bestel nog 'n bier. "Waar gaan julle fliek? Menlyn? Kan ek na die tyd kom kofie drink?" 
 
   "Nee, ons fliek by Brooklyn," antwoord Amanda. Sy sit haar voete nie in die volgende twintig jaar weer in Menlyn nie. 
 
   
"Dit was 'n baie oulike fliek." Linda skakel haar selfoon sommerso in die loop aan.
 
   "Baie. Wil jy reguit huis toe gaan, of sal ons eers by Mugg & Bean gaan koffie drink?"
 
   "Jip! Koffie en koek." Linda se foon kondig 'n boodskap aan en sy steek eers weer vas om te lees. "Dis Serf. Ek hoop nie hy wil steeds kom koffie drink nie."
 
   "As jy hom weer wil sien, nooi hom liewer op 'n ander keer saam."  
 
   "Nee, hy wil gelukkig nie koffie kom drink nie. Hy skryf hy het slegte nuus." Linda lees verder en toe sy opkyk is sy spierwit in die gesig. "Tersius en Mercia was 'n uur gelede in 'n motorfiets ongeluk. Hy is op die toneel dood en Mercia is oppad hospitaal toe."
 
   "Wat?" Selfs toe Linda die foon vir haar aangee en Amanda die boodskap met haar eie oë lees, is dit asof haar brein weier om te registreer wat sy sien. "Dis skokkend."
 
   "Een oomblik is die belangrikste ding in die man se lewe om 'n konneksie te maak." Linda bring ook haar hande na mekaar om 'n bal te vorm. "En nou is sy sirkel voltooi." 
 
   Hulle kyk lank na mekaar. 
 
   "Nogal Mercia by hom op die fiets. Hy glo dis sy droomvrou en toe gaan hy dood." Linda bars in trane uit.
 
   "Ten minste was hy een hele middag dolgelukkig." Trane is aansteeklik. Amanda haal snesies uit haar handsak toe hulle by ’n tafeltjiegaan sit en bestel. 
 
   Later bring die kelner koffie en koek en sit dit voor hulle neer. 
 
   En hulle sit net. Onthou so af en toe een of ander onbenulligheid oor 'n dag wat andersins geen indruk op enigeen van hulle sou gemaak het nie.
 
   "Nou sal hy nooit sy terugkeer tot motorfietsresies kan maak nie." Amanda krap lusteloos met haar vurkie in die wortelkoek. "Ek wonder …" 
 
   "Wat?"
 
   "Ek wonder hoe haal mens iemand wat dood is se Badooo, DatingBuzzz of Facebook profiel af. Mense ken mos nie mekaar se passwords nie."
 
   "Ek wonder ook." Linda hou haar hand geskok oor haar mond. "Sal ons begrafnis toe moet gaan?"
 
   "Ek glo nie. Dis nie asof ons hulle geken het nie."
 
   "Ek en Serf skryf al 'n rukkie vir mekaar. Sulke hallo-en-koebaai-goeters en hoe was jou dag?"
 
   Hulle is nie een meer lus vir die koek en koffie nie. Maar hulle maak nie een aanstaltes om huis toe te gaan nie. 
 
   Albei weet al praat hulle nooit weer met Serf of oor Tersius nie, hulle waarskynlik nooit die dag sal vergeet nie.
 
   
Hoofstuk 5
 
   
"Ek moet oor twintig minute by my seun se huis wees. Ons het mos gisteraand daaroor gepraat." Milan is omgekrap toe hy Sondagoggend van die kerk af terugkom en Germaine nog steeds in sy dubbelbed aantref. Twee aande en 'n groot deel van Saterdag saam met haar was genoeg. 
 
   Hy gaan beslis nie die res van sy lewe saam met haar deurbring nie, veral nie nadat sy ook vir hom vertel het dat haar kleinkind van vier 'n beter skildery sal kan maak as die Frans Claerhout wat hy gister op die veiling gekoop het nie. Hy het die skildery so half vies tussen 'n paar ander in die studeerkamer op die grond gaan pak. Die afslaer, sowel as Reuben Abrahamovici het hulle wysgemaak dat dit een van Claerhout se  meer waardevolle gemengde media skilderye is van Maria wat met die hande gevou oor die Kindjie bid.
 
   Om te dink Germaine het hom wysgemaak het dat sy iets van kuns af weet. Sy het hom nie net op die Buzzz mislei nie, dit voel asof sy 'n heeltemal ander mens is as die stylvolle vrou wat hy Donderdagaand ontmoet het.
 
   Eerste indrukke!   
 
   Nes daardie Mêndie handlanger van Reuben. Om te dink hy het vir 'n kort oomblik gedink dat sy oulik kan wees. Mooi oë … Hy kon sweer hy het al vantevore daarmee kennis gemaak. Totdat hulle begin blits het.
 
   Sy was net so beledigend oor die Claerhout. 
 
   Uit die bloute. Goeie genugtig, wat de joos het hy aan die klein bitterbek merrie gedoen?
 
   "Nog 'n laaste keertjie?" vra Germaine. Hy sien sy het 'n bottel yskoue vonkelwyn in die yskas ontdek, en twee glase wag op die bedkassie. 
 
   "Nee gorrel!" Hy maak stoptekens voor hom in die lug. Wil sy hom nou huid en haar opvreet vir middagete ook? Hy kán eenvoudig nie meer nie, al het sy lyf hom verskeie kere verras. "Het jy geen einde nie?"
 
   "Wat moet ek sê? Ek het 'n groot aptyt." Sy trek hom aan sy gordel nader en begin dit loswoel. 
 
   "Maak klaar." Hy staan eenkant toe. Dis moeilik om nou te verstaan hoekom hy Vrydagaand geglo het dat hy in die hemel beland het. Hy voel sleg omdat hy al sy vaste beginsels oor die meer intieme aspek van verhoudings omver gewerp het. Nog een van sy pa se wyshede refrein in sy kop: Milan, teen die tyd dat jy met 'n vrou in die bed klim, moet jy seker wees dat jy met haar wil trou.
 
   En hy wil nie! Nee dankie. 
 
   "Hoekom gluur jy my so woes aan? Die meeste mans sê dankie en kan nie genoeg kry nie. Jy is sowaar die eerste ou wat my wegjaag."
 
   "Ek jaag jou nie weg nie. Maar kan ons asseblief oor vyf minute ry? Ek wag vir jou in die sitkamer." Kalm bly. Jy is 'n opgevoede man Milan, maan hy homself. Onderdruk die gevoel om sy japon om haar te hang en haar in die straat voor haar plek te gaan deponeer.
 
   Of om die japon se lapgordel 'n paar keer om haar nek te draai en dit styf te trek.
 
   "Ek kan op geen manier in vyf minute reg wees nie. Dis nie net vir aantrek nie. Ek moet beslis eers stort en hare was." 
 
   "Jy het vanoggend twee ure gehad om dit te doen." Sy humeur begin glip. 
 
   "Gaan kuier by jou mense, so lank as wat jy wil. Ek wag vir jou om terug te kom."
 
   "Sondae-middae en -aande verkies ek om alleen te wees. Battery te laai vir die week wat voorlê." Maggies, hoe moeilik is dit om haar uit sy huis weg te kry?
 
   Hy het al by vriende gehoor van plakkers wat kom om te bly. Nooit gedink dat hulle so gesofistikeerd … korreksie, straatwys kan optree nie.
 
   "Goed as jy dan regtig daarop aandring sal ek gaan. Jy kan maar ry. Ek sal iemand bel om my te kom haal. Verduidelik net vir my hoe om uit Fort Knox te kom." Haar vriendelikheid maak plek vir 'n stywigheid. 'n Kilheid wat hom waarsku om haar nie nou teë te gaan nie.
 
   "Trek die veiligheidshek toe, wanneer jy uitgaan. Dit sluit outomaties." Hy stap onthuts na sy kar toe. Wat het hom Donderdagaand laat wens om haar beter te leer ken? Testosteroon? Monstermone? Wat dit ookal was, sy het dit die afgelope naweek opgebruik.
 
   Genugtig, eerste indrukke kan soms so misleidend wees. 
 
   Eerste indrukke… Soos die klein merrie van 'n Mandie. Wat laat hom nou aan háár van alle mense dink?
 
    
 
   Milan kan nie glo dat Germaine nog steeds daar is toe hy net na sesuur daar instap nie. Daar is twee leë bottels op die bedkassie en glasstukke op die grond. 
 
   "Hoofpyn." Germaine word steunend wakker en steek haar hand na 'n houertjie op die bedkassie uit. Milan sien hoe sy pille in haar mond druk en met wyn afsluk.
 
   "Goeie hemel, maar jy kan jouself opkoffie," sê hy grimmig. "Ek gaan vir jou iets maak om te eet en dan neem ek jou terug na jou huis toe. Trek asseblief aan."
 
   Milan kom met die skinkbord terug in die kamer en sien dat sy nie 'n poging aanwend om op te staan nie. Hy sit die roosterbrood en tee neer en raak aan haar skouers, maar sy lê doodstil met haar oë toe. Dan sien hy die naam op die pilhouertjie en kyk geskok na haar. Hy het nie sewe jaar mediese studie nodig om te besef dat sy bewusteloos is nie. 
 
   Die telefoon begin onverwags lui. Dis sy seun Xander wat wil hoor of hy veilig tuis is.
 
   "Hier's moeilikheid," hyg Milan. "Kom help my!"
 
   "Watse moeilikheid?"
 
   "'n Vrou wat haar waarskynlik ge-OD het in my huis." 
 
   "O moer. Ek is nou daar, bly net kalm." 
 
   Al bly Xander nie te ver daarvandaan nie, het hy waarskynlik elke verkeersreël in die boek oortree, want hy bring sy Z3 oomblikke later met skreeuende bande langs Milan se Range Rover tot stilstand. 
 
                  
 
   By die hospitaal sit Milan met sy kop in sy hande en wag om te hoor hoe groot sy probleme na dese is, terwyl Xander heen en weer stap en die een sigaret na die ander rook.  
 
   "Maak dood daardie stink goed," raas Milan. "Jy besoedel ons breins."
 
   "My breins is nie in staat om daarsonder te werk nie." Xander druk nietemin sy kooltjie in die asbak dood.
 
   "Wie is verantwoordelik vir die rekening? Dit is vooruit betaalbaar, want die pasiënt het blykbaar nie 'n mediese fonds nie." Die ontvangsdame roep van agter haar rekenaar af.
 
   Milan staan op, haal sy kredietkaart uit en terwyl hy wag dat sy die transaksie deursit, bars daar skielik chaos om hulle los.
 
   'n Ambulans hou met loeiende sirenes voor die deur stil. 
 
   "Motorfietsongeluk!" hoor hy. "Die man is op die toneel dood. Sy passasier het veelvuldige beenbreuke opgedoen, maar is waarskynlik buite gevaar."    
 
   'n Dokter kom van iewers af aangehardloop en loer vinnig na die pasiënt. Daarna kom hy na Milan en Xander toe aan.
 
   "Meneer Roux?"
 
   "Ja," antwoord albei. En toe beduie Xander na Milan. "Ek dink jy soek eintlik na my pa."   
 
   "Gaaf. Die pasiënt is wakker en dit gaan goed onder omstandighede. Sy wil net bitter graag haar man sien."
 
   "Hier is nie so iemand nie," vlieg Milan hom in.
 
   "Jy is die meneer Roux wat sy wil sien, of is jy nie?"
 
   "Ek is … seker hy. Maar ek is nie haar man nie en ek wil haar eintlik glad nie weer sien nie," sis hy. 
 
   "Lyk my dis 'n ietwat ongemaklike situasie." Die dokter se wenkbroue maak snaakse draai bewegings, voordat die regter een 'n hele paar millimeters bokant die linker een stop. 
 
   "Jy weet net nie," brom Milan.
 
   "Waar kom die pille vandaan?" Die dokter hou die bottel wat hy en Xander saamgebring het in die lug. "Dis dodelik saam met alkohol."
 
                   "Dit was vir my oorlede vrou voorgeskryf 'n maand voor sy aan kanker dood is. Sy het geweldig pyn verduur. Let wel, ek het dit nie vir jou pasiënt gegee nie. Die dame het dit seker in die badkamerkas gekry."
 
   "Sulke medisyne hoort in 'n kluis, beslis nie in 'n badkamerkassie nie. Wil u haar sien, meneer Roux?" Die dokter wag dat hy moet saamstap, maar Milan staan nou soos 'n steeks donkie.
 
   "Pa, ek dink jy moet daar gaan inloer," sê Xander. "Gaan vind uit wat is haar planne. As sy suur raak omdat sy in jou huis by die dood omgedraai het, beland die storie dalk in die hof of in die koerante."
 
   Xander is reg. Hy sal moet gaan paai, totdat die stof en roet in haar brein gaan lê. Of ten minste moet hy gaan uitvind in watter rigting die wind háár grys vloeistof' waai.
 
   
"Milan, dis Theresa, onthou jy my?" 
 
   "Gits nee, jammer. Theresa wie?" Milan sit regop in sy bed en kyk verbaas na die selfoon in sy hand. Hy sweer hy het die ding in sy slaap geantwoord. Watter dag is dit?
 
   Maandag. Maandagoggend seweuur, skop sy verstand in net toe sy wekker afgaan.
 
   "O gits, het jy nog geslaap? Theresa, van die enkelgroep …" Daar is 'n onseker klank in haar stem, asof sy ontnugter is omdat hy van haar vergeet het.
 
   Dan kliek hy. "Die sameroeper en koördineerder van die alleenloper-groep."
 
   Hy onthou ook iemand het genoem dat sy 'n rede sou vind om hom te bel. Sy het. As hulle daaroor gewed het, het die vreemdeling gewen. Hy moet nog net uitvind wát haar rede is.
 
   "Die rede hoekom ek jou bel," los sy die tergende geheim self op, "is omdat die besonderhede op jou vorm baie onvolledig ingevul is. Ek is besig om jou inligting op die webwerf se databasis te sit. Ons het natuurlik ook nog nie 'n foto van jou nie. As jy wil, kan ek oorkom en sommer een met die selfoon neem."
 
   "Nee!" Hy skrik vir die heftigheid in sy eie stem. Probeer dit dan versag met: "Nee dankie, moet my aseblief nie op julle webwerf sit nie. Ek dink nie ek sal weer kom saam kuier nie."
 
   "Gaan dit oor Germaine?" vra sy. "Milan, ek wil nie graag skinder van die mense wat daar saamkuier nie, maar net 'n waarskuwing. Germaine is bietjie van 'n rondspeler. Haar verhoudings hou nie lank nie."
 
   "Is dit so?" Dis goeie nuus. Hy hoop sy is so klaar met hom as wat hy met haar is. 
 
   "Sy identifiseer elke paar weke iemand, sleep hom daar weg en los hom wanneer dit haar pas," verduidelik Theresa. "Jy het my nommer. As dit nie tussen julle uitwerk nie, bel my asseblief. Ons reël allerhande kleiner funksies ook vir uitgesoekte gaste. Germaine is nie op daardie lysie nie."
 
   Dis veronderstel om boekdele te spreek. 'n Groot kompliment te wees, maar soos wat hy nou voel, laat dit hom koud.
 
   "Mag ek jou van tyd tot tyd bel om te hoor of jy beskikbaar is om saam te kuier?" hou sy vol.
 
   "Nie nodig nie. Roelof sal my inlig."
 
   "Roelof word ook nie na ál die funksies genooi nie."
 
   "O."
 
   Dis lank stil en Milan wonder of sy wag dat hy iets moet verklap van wat tussen hom en Germaine gebeur het. Dalk is die twee dames die grootste vyande. Of heel beste maatjies. Hy weet nie regtig wat om te dink nie.
 
   Hy gaan ook nie sy kop breek deur té lank daaroor te wonder nie. Hy gaan nie lank genoeg in enige van hulle sê teenwoordigheid wees om uit te vind nie.
 
   Hy slaak 'n sug van verligting die oomblik waarop Theresa uiteindelik groet en aflui en hy kan opstaan om te gaan stort.
 
    
 
   Om van Germaine Gericke ontslae te raak is makliker gedink as gedaan, kom Milan Dinsdag met 'n skok agter toe die hospitaal hom bel. Theresa mag beweer dat sy die manne maklik los, maar sy hou nie daarvan om gélos te word nie.
 
   "Mevrou Gericke word tienuur ontslaan, sal u haar asseblief kom oplaai. En bring asseblief vir haar iets om aan te trek." Die woorde van die hospitaalgesant is kort en kragtig.
 
   "Is daar niemand anders nie?" Milan tel sy pen op, druk dit en die punt kom uit.
 
   "Sy het u naam en telefoonnommer vir ons gegee."
 
   "Die vrou is nie my verantwoordelikheid nie, ons is niks van mekaar nie." Kliek en weg is die punt.
 
   "Dit mag dalk net jou probleem word, meneer Roux, as sy kan bewys dat julle iéts van mekaar is." So klink 'n dreigement. 
 
   Kliek. 
 
   "Is u daar, meneer Roux? Moet asseblief nie laat wees nie. Na elf en dit word gereken as nog 'n dag in die hospitaal. Kostes wat styg, as jy verstaan wat ek bedoel."
 
   Kliek. 
 
   Hy is nie 'n moroon nie. Natuurlik verstaan hy. Hoe laat is dit nou? Negeuur. Miskien moet hy die man vra om haar daar te hou. Agter slot en grendel. Hy sal dubbelfooie betaal daarvoor.
 
   Kliek! Maar dit mag haar dalk kwaad maak. En dan?
 
   Hy beter dink aan 'n oplossing. 
 
   Kliek. 
 
   Soos waar de joos gaan hy vir haar klere kry om aan te trek? Hy het haar Vrydagaand opgelaai met 'n skitterblink, maar effense nommertjie aan, 'n lyfkous en 'n robvelstola en sedertdien nooit weer met klere gesien nie.
 
   "Het die donderweertrek op Pa se gesig iets met Germaine te doen?" praat Xander onverwags van die deur af en die pen trek met 'n boog. "Wat makeer jou senuwees, Pa?" 
 
   Milan duik vir die pen. "Sy word oor 'n uur ontslaan. Aangesien ek die een is wat haar by die hospitaal gaan aflaai het, moet ek haar blykbaar weer daar gaan verwyder ook." 
 
   "Dis nie goeie nuus nie," mymer Xander. "Dis eintlik slegte nuus."
 
   "H’m." Vertel hom iets wat hy nie weet nie.
 
   "Gaan haal haar en laai haar by haar plek af, maar moenie te vriendelik wees nie. En moenie saam met haar by haar deur instap nie."
 
   "Hoekom nie?"
 
   "Pa!" raas hy. "Vat haar net huis toe en kry die situasie agter die rug!"
 
   "Daar is 'n klein probleempie. Sy het nie klere by die hospitaal nie. Net my japon. Ek moet dus van iewers af vir haar klere uitskop."
 
   "Wat het sy aangehad toe jy met haar by jou huis aangekom het?"
 
   "Te min klere." 
 
   "Jissie Pa, ek ken mos nie vir jou so nie. Jy sal die vroue moet begin keur voordat jy hulle huis toe nooi." Xander skud sy kop in ongeloof en red die pen tussen Milan se vingers uit. 
 
   Die knaap klink en tree op soos sy oupa, Milan se pa.
 
   "Orraait, ek het drooggemaak. Hoe beredder ek die saak?" Pa! wil hy byvoeg. Maar hy bedink hom. Hy gaan nie boonop soos 'n domastrante kind klink nie. 
 
   "Jy weet waar sy bly. Hoekom stop jy nie by die plek en gaan haal vir haar klere uit haar eie kas nie?"
 
   Hy oorweeg dit 'n oomblik, maar skud sy kop dan ferm, negatief.
 
   "Nee, dan moet ek in haar handsak krap agter sleutels aan. Ek kyk nie in 'n vrou se handsak nie. En beslis betree ek nie haar plek sonder dat sy by is nie. Dis in elk geval 'n meenthuisblok. Ek weet nie wat is haar huisnommer nie."
 
   "Moet ek iets by Marda gaan leen?"  
 
   "Nee, dankie. En asseblief moet liewer nie vir vroulief iets hiervan sê nie! Dis erg genoeg dat sy weet jy moes my Sondagaand help om 'n half-naakte, bewustelose vrou by die hospitaal te kry."  
 
   "Ook weer waar. Marda weet gelukkig nie hóé naak Germaine was nie."
 
   "Hou dit liewer so. Ek sal haar handsak en klere by my plek gaan haal en vir haar 'n sweetpak en T-hemp oppad na die hospitaal koop."
 
   "En skoene?"
 
   "Ek het 'n paar tekkies wat vir my te klein is," val dit Milan by. 
 
   "En sokkies."  
 
   "Hemel, jy dink ook aan alles. Ry asseblief saam en kom help my om die vrou uit te sorteer," pleit hy. Maar dan val dit hom by dat die argitek binne die volgende vyftien minute daar gaan wees. "Jy sal moet bly. En hoor sommer of hy Donderdag op kort kennisgewing kan saamvlieg Mjedjane toe. Dis beter as hy die erf self bekyk en opmeet."
 
   "Maak so. Sterkte, Pa." Xander druk sy skouer simpatiek toe hy opstaan en sy leerbaadjie aantrek. "Jy drop die vrou by haar huis, en vergeet van haar. Sê vir haar: Verloor my selnommer en moenie my weer bel nie. Hoor jy, Pa?" 
 
   "Ek hoor jou hard en duidelik." 
 
   
Hoofstuk 6
 
   
"Milan, dis omdat jy flippen geld het dat jy die flippen skuim van die aarde bymekaarmaak. Almal dink jy is hulle flippen meal ticket." Is dít dieselfde Roelof wat hom verlede Donderdagaand soos 'n mak kermisvark aan Germaine opgeveil het wat nou so klink?  
 
   "Jy het dit waaragtig drie keer in een sin gedoen!" Aanval is die beste manier van verdediging. "Dis oor jy so skel en lelik praat dat die vroumense na die eerste date niks met jou te doen wil hê nie. As jy soos 'n opgevoede rekenmeester praat en skryf …"
 
   "As ek ook so sag en ordentlik soos jy klink, sal ek ook oorval word deur kansvatter anties wat dink hulle kan 'n 'cushy life' in my huis en met my geld kom lei. Weet julle wat doen hulle?" Roelof wag nie dat iemand moet vra wat hulle doen nie. Hy verduidelik sommer vanself. "House keeping."
 
   "Ek sal nie omgee as iemand vir ons wil kom huis-hou nie. Miskien sal sy Marda kan leer om iets anders as wors, kapokaartappels, uit 'n sakkie en gemengde groente uit die vrieskas vir aandete gaar te maak," val Xander vir die ou holruggeryde grappie. Hy skink vir hulle elkeen 'n glas wiskey. 
 
   "Nie huishou soos in kook nie. Huishou soos in nadat jy die kortstondige plesier gehad het om haar in jou huis te hê, vat sy alles wat aan jou behoort. En as jy boonop met haar trou, hóú sy die huis." Roelof neem 'n diep sluk uit die glas wat Xander vir hom aangee.
 
   "O, huis behou!" Hy gee vir sy pa ook 'n glas aan en lig syne in 'n saluut. "Op jou bosgalery, Pa. Mag dit 'n reuse-sukses wees."
 
   "As die galery suksesvol is, trek ek bos toe en julle moet maar die leisels dié kant oorneem."
 
   "Nie as nie, wanneer!" verklaar Xander. "Natuurlik sal die galery 'n sukses wees."
 
   "Mens kan nie alleen in die bos gaan bly nie. Jy moet vir jou 'n ordentlike vrou op die Buzzz vind om saam met jou op die stoep te gaan sit," verklaar wysneus-Roelof.
 
   "Nie op die Buzzz nie. Jy sê dan self ek kry skuim daar."
 
   "Dis omdat jou profiel verkeerd is. Mens kan op 'n duisend-kilometer-afstand met 'n stok voel dat jy 'n sentimentele wewenaar met geld en diepe meelewing is. Ons moet jou Buzzz profiel regmaak, sodat jy kwaliteit dames kan aantrek." Roelof sit die glas neer, staan uit die stoel op en gaan karring agter Milan se lessenaar met sy laptop. 
 
   "Wat bedoel jy met regmaak? Uit is jy by my privaat goeters." Milan is onmiddellik by. Hulle kuier dikwels al drie saam in die gemaklike leerstoele van die sitkamertjie in die een hoek van sy ruim kantoor. Maar die gedeelte agter sy lessenaar behoort net aan hom. "Moenie my goed opneuk nie. Ek wil sien wat jy aanvang." 
 
   "Om mee te begin, moenie 'n foto van jouself in 'n pak opsit nie. Dis wit boortjie. Dit spel geld. GELD! Is 'n liederlike trekpleister." Roelof vee die foto uit en kies 'n effens uit fokus foto van 'n ietwat gaar Milan waar hy verlede jaar op Kersdag langs die swembad agter sy donkerbril wegkruip. 
 
   Behalwe dat die swembad nie uit hierdie hoek sigbaar is nie. Net die klein aantrekkamertjie. Dit lyk asof hy sommer net daar sit en poer, sonder hemp met 'n twee dae groeisel wat 'n donker skaduwee op sy kennebak maak.
 
   "Minder goed," keer Xander wat ook kom loer.
 
   "Dit lyk asof ek 'n dronklap is. Daar is vier leë bierbottels op die tafel naby my en 'n glas whisky in my hand," maak Milan kapsie. "En as ek in daardie posisie sit, hang my maag oor my swembroek."
 
   "Net klein bietjie, maar dis goed so," verklaar Roelof onversteurd. "Dis uiters troetelbar. Nuwe mating call vir jou profiel, Liefiebeer. Ons werk in suiwer Afrikaans."
 
   "Jy gaan nie vir my daai skuilnaam gee nie. Ek bek.. bedinges myself gelykvol. Ek is 'n trotse Afrikaanse man. En agter daai bril, baard en pet, loop iemand my onderstebo as ek haar dalk iewers vir koffie moet ontmoet. Ek is onherkenbaar."
 
   "Dis oukei. 'n Vrou moet liewers eers jou hart leer ken, voordat sy agterkom dat jy beter lyk as die smartste akteur in sy fleur."
 
   "Fleur se dinges." Milan wil nou sommer sy hele profiel van die webwerf afhaal. 
 
   "Moenie daardie foto afhaal nie. Dis Milan op jou skoot, Oupa!" keer Xander.
 
   "Die oupa ding is nice," stem Roelof saam. "Die meeste dames sal sê: aaaaah sweeeet."
 
   "Het jy nie gesê hulle moet Afrikaans praat nie, Roelof?" trek Xander sy been. "Hoe klink: Lekkerrr my Oupa, ek sê lekkerrr my ding?" 
 
   "Plebish," vlieg Roelof hom in. "Nou, jou lewensbestaan. En asseblief, moenie dat dit geld spel nie." 
 
   "Boer. Ek boer met goeters."
 
   "Boere klink ryk. Maak my pa my plaasvoorman. Hy voer die hoenders en verdien so 'n hongerloon dat hy soms mielies steel," spot Xander.
 
   "Mielies? Boer jý met mielies?" Roelof gluur hom aan. "Mieliesboer is soos om regtig te werk."
 
   "Dink jy ek werk nie? Dis harde werk om ou goed te gaan identifiseer om op veilings te verkoop. Maar as jy so daaroor voel, sal ek liewer met beeste boer. En Pa, as jy my beeste steel, slaap jy in die tjoekie. Dis ernstiger sake as mielies steel," grinnik sy seun.
 
   "En watter soort salaris betaal jy my jongman?"
 
   "So tweeduisend rand." 
 
   "Regtig?" Milan draai onthuts na hom. "Moenie volgende jaar 'n verhoging van my verwag nie, Xander Roux!"
 
   "Nee jissem, nou is julle besig om heeltemal oorboord te gaan," keer Roelof. "Niemand hou van losers nie. Jy sal nooit 'n vrou kry wat bereid is om pap en beesmisbredie saam met jou te eet nie. Volg die goue middeweg"
 
   "Lyk ek vir jou na die goue middeweg tipe, Roelof? Toevallig nie. En terwyl jy praat van losers, maak my profielnaam Allesverloren! My slagspreek is voor begin, maar tevrede." 
 
   "Dink jy jy sal so af en toe 'n ou botteltjie Allesverloren wyn kan bekostig op jou salaris?" Xander knipoog vir hom.
 
   "Julle is totaal ligsinnig." Roelof sit agteroor en staar na die rekenaarskerm. Sy houding wys dat hy nie lekker saamspeel nie.
 
   "Dis beter om te lieg dat mens niks het nie, as om te maak of jy 'n miljoenêr is en sodra die vrou op jou verlief is, moet sy uitvind dat sy vir jou gaan sorg." Milan leun oor Roelof en begin self tik. 
 
   "Kan ek asseblief net hier uitkom?" Die klein spasie tussen Milan en die rekenaar maak Roelof benoud. 
 
   "Ja, weg is jy! Jy moes in die eerste plek nie hier ingeklim het nie." Hy gaan sit en lees weer vinnig deur alles. "Roelof, het jy waaragtig hier geskyf ek is 'good looking' en by intelligensie Rocket scientist?"
 
   "Jy is. Wat moes ek skryf? Lelik en onnosel?" Roelof sug. "Jy het sopas al die goeie werk wat ek op jou profiel gedoen het opgedons. Kyk bietjie wie bly oor as pasmaats vir 'n armlastige plaasvoorman êrens in die gopse."  
 
   "Reg." Milan druk die funksie wat sy pasmaats moet wys.
 
   "Oukei! En daar gebeur dit nou net. Al jou blink en vermoënde vroue is nie meer perfekte pasmaats nie," verklaar Roelof sarkasties. "Jy kan nou kies tussen vier vrouens wat beweer dat ander dinge as geld kosbaar is."
 
   "Nou kom ons kyk wie die vier dames is." Milan druk op die naam Auguste. "Hier is my nuwe honderd-persent-pasmaat."
 
   "En reken net, sy kan nie spel nie. Dis op die oomblik August of Augustusmaand."
 
   "Gee my kans om te lees wat skryf Augustusmaand se meisie." 
 
   "Ek hoop sy onthou om volgende maand September te word, anders bly sy agter," brom Roelof.
 
   "Sy werk ook vir haarself. Loop graag weg bos toe. Lief vir die natuur. 'n Jaar jonger as ek. Luister hierna: Geld is miskien noodsaaklik om van te leef, maar daar is ander dinge wat sorg vir blywende herinneringe. Soos die sak van 'n westeson oor die Krokodilrivier. Die hartseer roep van die groenvlekduif. 'n Patrysma wat vlerk oophou vir klein bolletjies dons om in te skarrel wanneer vrees 'n skaduwee oor hulle gooi. Die teer groen blare van gras en bome in die lente. Die reuk van grond na die eerste reën." 
 
   "Wat doen jy nou?" vra Roelof verbaas toe Milan haar as gunsteling merk. "Daar is dan nie eens 'n foto by nie."
 
   "Dit maak nie regtig saak nie. Ons is te veel op die uiterlike ingestel. Ek soek 'n vrou wie se mooi van binne af uitstraal. Ek wil met haar kan praat oor die dieper dinge in die lewe. Iemand wat 'n maat kan wees, soos wat my oorlede vrou was." Dit bring 'n knop in sy keel en hy kug verleë. Wat gaan met hom aan? Deur sy vrou se siekbed en selfs met haar dood het hy kop omhoog gehou en sterk gebly ter wille van sy gesin en die mense rondom hom.
 
   Nou word hy 'n sissie twee jaar later. Hy sluk hard. 
 
   "Is Pa orraait?" vra Xander en kyk bekommerd na Milan se glas. "Het jy al vandag geëet?"
 
   "Nee, ek het nie." Hy skuif die amper vol glas heuningbruin vloeistof eenkant toe. Dit is waarskynlik presies wat dit is. Hy is honger en moeg en emosioneel leeggetap. Hy moet huis toe gaan, iets gaan eet en sommer saam met die hoenders in die bed klim. "Sien julle môre twaalfuur by Kitty Hawk. Nag julle."
 
   Die stappie na sy plek toe doen Milan goed.
 
   "Is jy vir 'n verandering tuis, me Stofjas?" vra hy vir grys strepieskat wat hom by die voordeur inwag en saam inglip toe hy oopsluit en instap. "Bly ek sien jou want van môre af gaan Maria en April jou katjiesit."
 
   Die egpaar bly in 'n woonstelletjie langs die garage van sy ouerhuis wat nou die besigheid en kantore huisves. Maria kom maak twee maal 'n week sy plek skoon en April versorg sy tuin. Gaan Milan egter weg, is Stofjas hulle kosbare verantwoordelikheid. 
 
   Nadat hy iets uit die vrieskas warm gemaak en geëet het, stort hy en klim in die bed. Daar teken hy weer op die Buzzz in met die kat op en oor hom. Hy lees weer Auguste se notas op haar profiel. Hierdie keer met aandag.
 
   "Goeie nuus, die Augustusvrou hou meer van katte as honde. Sy is ons tipe mens Stofjas Roux." 
 
   Auguste het hom nog nie teruggemerk as gunsteling nie, maar sy was seker nog nie weer op die Buzzz nie. Hy wil net weer afskakel, toe die foon in sy hand lui. 
 
   Germaine Gericke. Plaas dat hy haar nommer van sy foon afgehaal het.
 
   Milan antwoord traag.
 
   "Ek sien jy het my nou net gedelete op die Buzzz."  
 
   "Dis nie net vir jou nie. Ek het al my vorige fans gedelete, want my profiel is gewysig. Miskien haal ek dit heeltemal af."  
 
   "Hoekom?"
 
   "Want ek glo vas dat dit nie die plek is om ordentlike vroue te ontmoet nie." Die antwoord is uit, lank voordat hy die implikasies daarvan behoorlik oorweeg het.
 
   "Ek sien. Ek is nie ordentlik genoeg vir jou nie en tog kon jy nie wag om my in jou borrelbad en bed te kry nie." Haar stem klim van verontwaardiging. Sy het duidelik vergeet wie die voortou in hierdie blitsromanse geneem het.
 
   Hy is nie lus om in 'n woordestryd betrokke te raak nie. "Dis nie teen jou gemik nie. Sê liewer hoe dit met jou gaan."
 
   "Baie beter, dankie. Ek voel skaam oor wat gebeur het. Ek drink gewoonlik skaars 'n hoofpynpil. Maar my kop was so seer, dis hoekom ek so bly was om die sterk pynpille in jou badkamerkassie te ontdek."
 
   "Vonkelwyn op 'n nugter maag het nogal 'n manier om mens tussen die ore en agter die oë te klap. Een van daai pille het my oorlede vrou soms ses ure lank laat slaap."
 
   "Ek het eers twee gedrink en toe dit nie dadelik help nie, nog twee. Die dokter sê ook  ek kon myself doodgemaak het." Stilte. Dan vra sy. "Wanneer sien ons mekaar weer?"
 
   "Germaine, ons gaan mekaar nie weer sien nie." Hy byt op sy lip. Al maak dit seer, is dit beter om reguit te praat. "Dit was 'n fout. Ek slaap nie gewoonlik by iemand met wie ek nie 'n pad geloop het nie."
 
   "Hoe kan iets wat so goed was 'n fout wees? Ek het gedog jy het bedoel jy wil my nie weer sien nie omdat ek onverantwoordelik is met pille. Nou kom ek agter jy is 'n skynheilige Bybelversie aanhaler."
 
   "Waar het ek 'n Bybelversie aangehaal?"
 
   "Jy het nog nie, maar daar wag seker een op die punt van jou tong."
 
   Aag, hy gaan nie eens daarop antwoord nie! 
 
   "Wel ek is jammer oor jou skielike koekigheid. Jy is goed …" Sy laat die kompliment lank in die lug hang om in te sink.
 
   "Germaine, is daar 'n spesifieke rede hoekom jy skakel? Anders moet jy my asseblief verskoon. Ek is al op pad om te slaap. Ons vlieg môre twaalfuur Laeveld toe vir sake." 
 
   "Laeveld toe? Vir hoe lank?"
 
   "Vier dae, dalk 'n week of twee. So lank as wat dit nodig is om te doen wat gedoen moet word. Sal nog sien." Eintlik net vir die naweek, maar sy hoef dit nie te weet nie! Gee 'n man 'n blaaskans.
 
   "Twee weke? Dan moet ek jou môreoggend vroeg dringend sien oor 'n  netelige kwessie." Sy sug hoorbaar, voordat sy vir hom 'n handgranaat oor die selfoon stuur. "Is jy 'n baie belangrike persoon? Hoekom wil al wat 'n joernalis is by my weet hoekom ek in jou huis probeer selfmoord pleeg het?"
 
   "Wat? Orraait, kry my môreoggend negeuur, Mugg & Bean Brooklyn." Milan sit die foon moedeloos op sy bedkassie neer. 
 
   
"Ek is klaar met jou Maggie Laubser-skilderye." Amanda bel Reuben Woensdagaand net na agt. 
 
   "Wonderlik." Die warm klank in sy stem bevestig dat hy darem nie meer te kwaad vir haar is omdat sy die deur na Milan Roux vir hom toegeklap het nie. "Ek het vir jou ook 'n ander opdrag. 'n Privaat versamelaar in Brooklyn Pretoria het gevra of ons hom sal kan help om sy werke in sy nuwe huis te kom uitstal."
 
   "Dis gaaf. Wanneer?" As jy vir jouself brood en botter op die tafel moet sit, bestaan daar nie iets soos needankie vir enige werk nie. 
 
   "Is môre te gou? Ek sal deurry Pretoria toe om die Maggie Laubsers by jou te kry, dan is ek in die omgewing. As dit reg is met jou, bel ek hom gou om te hoor of hy beskikbaar sal wees." Drie minute later bevestig Reuben hulle afspraak. 
 
   Daarna bad sy en klim in die bed. Buzzz tyd op die BB.  
 
   Sy sien dit dadelik: Auguste you have a new fan, Allesverloren. 
 
   Allesverloren, 'n man op 'n foto voor 'n klein boshuisie. Sy lees die inligting op sy profiel:
 
   Hy geniet die plaaslewe, waardeer die kleiner dingetjies in die lewe wat ander dikwels as vanselfsprekend aanvaar. 'n Mooi sonsondergang. Om in die bos te gaan stap en die reuk van vars grond na 'n lekker reënbui in te adem. 'n Tent en 'n visstok in die hand langs 'n dam. Leeus wat brul in die vroeë oggendure en weerklink in die loop van die Krokodilrivier.
 
   Wow!
 
   Daar is nog 'n foto van hom met 'n klein seuntjie op sy skoot. Sy lag vir die laphoed op sy kop. Dit laat haar onverwags na haar pa verlang. Hy was nou wel 'n onderwyser en nie 'n boer nie, maar hy kon na sy aftrede eindeloos tussen sy groentetjies en kruie vroetel, met net so 'n ou laphoedjie op sy kop. 
 
   Sy wonder hoekom die man die naam Allesverloren gekies het. Die prentjie wat hy van homself en oor die lewe skilder is allesbehalwe negatief en donker. 
 
   Sy merk hom terug as gunsteling en oorweeg dit om hom te vra of sy naam iets met die wynlandgoed Allesverloren te doen het. Besluit daarteen. Een ding waarby sy staan of val, is die feit dat sy nie eerste toenadering soek of e-posse stuur nie. 
 
   
Rodeo von Blerk is so eksentriek soos die teedrinker in die boek Alice in Wonderland. Die man besit 'n versameling kuns wat die Nasionale Kunsmuseum na 'n laerskool-kunsklas se uitstalmuur laat lyk. 
 
   Om tussen soveel wonderlike en waardevolle werke te wees, laat Amanda voel asof sy Alice self is. In Wonderland.
 
   "Vir jare in die familie," vertel Rodeo. "Noudat albei my ouers oorlede is, voel ek dat party van die werke beter geraam en mooier uitgestal moet word en dis waarmee jy my moet help, Mandie. Tee?" 
 
   "Tee sal lekker wees, baie dankie." Amanda verkyk haar aan die weelde rondom haar. Die dekadente raam om die reuse Adriaan Boshoff-skildery teen die verste muur is waarskynlik meer werd as haar ou Nissanbakkie.
 
   "Goed, waar en hoe begin ons?" Rodeo kom terug van die kombuis af en vryf sy hande teen mekaar, asof hy daarmee vir haar wil wys dat hy nie bang is vir vreemde en bisarre voorstelle of radikale veranderings nie. "Moet ek die mure 'n ander kleur laat verf? Dwarsmure insit."
 
   "Jy het genoeg dwarsmure en hoekies en draaitjies. Miskien moet ons net eers kyk watter van die skilderye in hulle oorspronklike rame gaan bly en watter jy anders moet laat raam."  
 
   "Voorstelle?" Hy stap na 'n klomp skilderye wat op die grond regop staan en teen die muur rus. 
 
   Terwyl hy blaai, word haar asem vir die hoeveelste keer weggeslaan. Dis miljoene rande se kuns wat sommer net hier in die sitkamer agter gewone diefwering gehou word. 
 
   "Genugtig, ek hoop jy het 'n goeie sekuriteitstelsel en kameras in plek."
 
   "Ek het." Hy wys na lense in die plafon. "Tien kameras en sewe monitors. 'n Man wat dit permanent dophou. Bystandbatterye vir as die krag afgaan."
 
   "Versekering?" wonder Reuben.
 
   "Geen versekering nie. Waarmee vervang jy 'n unieke skildery wat miljoene rande werd is? Nie met 'n soortgelyke skildery nie, want die kunstenaars wat dit oorspronklik geverf het, is lankal oorlede."
 
   "Tragies maar waar," stem Reuben saam. "Amanda, kom ons gesels oor rame."
 
   "Ek sou met daardie Kongotoneel van Maurice van Esche begin het. Dis 'n baie waardevolle skildery en die dun swart raampie doen niks om die warm bruine, okers en rooie tot hulle reg te laat kom nie. En dan natuurlik jou Pierneefsketse en daardie Maggie Laubser watervoëls. Die rame lyk regtig 'n bietjie afgeskeep."
 
   "Dit is die tekens van daardie tyd. Mense het nie Pierneef se potloodsketse as beleggings beskou nie. Hy het hulle meesal massa vervaardig en verkoop om brood en botter op die tafel te sit."
 
   Die tee kom en hulle drink sommerso staan-staan.
 
   "Bedrieg my oë my, of is hierdie regtig 'n oorspronklike Gauguin?" Die skildery staan byna weggesteek agter die vertrek se deur, maar Amanda kan nie help om dit raak te sien nie.  
 
   "Dis vir seker oorspronklik." Rodeo bring dit nader. "Die ou man by wie my pa dit gekoop het, het dit direk by die kunstenaar in Parys gekoop toe Gauguin dertig stuks skilderye by die hotel Drouot van die hand gesit het om vir sy verhuising na Tahiti te betaal."
 
   "Genugtig, dis op sigself 'n hele paar miljoen werd." Selfs Reuben is beïndruk deur wat hy sien.
 
   "Dit is. Daarom gaan ek dit Londen toe stuur om op 'n veiling te verkoop. Die beste pryse word daar behaal."
 
   "Dis jammer. Dis amper net so mooi soos Gauguin se landskap van die boer en sy varke. Ek sou besonder sentimenteel gewees het oor hierdie skildery as dit aan my behoort het," bieg Amanda.  
 
   "Dis hoekom Rodeo skatryk is en jy brandarm, Amanda," help Reuben haar ietwat gevoelloos reg. "As jy wil ryk word uit kuns, moet geld harder as sentiment praat."
 
   Soos Milan Roux wat sonder 'n sweem van emosie 'n eeue oue buffet wat sekerlik al vir geslagte in sy familie was, sommer net so op 'n veiling vir die wolwe gooi.
 
   Milan Roux, wat so verskriklik aantreklik van buite vertoon maar waarskynlik van klip en koue staal van binne aanmekaargesit is. En die siel in sy oë? wil 'n lastige klein stemmetjie binne-in haar weet. Waar kom die warmte vandaan wat uit hom straal?
 
   Toneelspel. Pure toneelspel. Sy vrou sal sekerlik 'n ander storie oor hom kan vertel. Van stilstuipes en woordmisbruik wanneer hy sy sjarmeskanse tuis laat sak en die ware man uitkom. Dokter Jekyll wat sy lyf deel met die haatlike meneer Hyde. Amanda is seker sy raai reg. Sy was immers met 'n man met so 'n gesplete persoonlikheid getroud.
 
   En dit is ook hoekom sy van hom geskei is.
 
   Milan is heel waarskynlik net so: Dokter Roomsjokolade solank as wat die speletjie vir hom lekker is, en meneer Angeltong wanneer hy nie sy sin kry nie.
 
   
Hoofstuk 7
 
   
Donderdag net voor twaalfuur kom Milan 'n kortkop na Xander en Roelof op Kitty Hawk aan.  
 
   "Ek hoop julle het plek op die vliegtuig vir my twee assistente." Tien oor twaalf kom die argitek op dolle vaart by die deur in. Dis niks vreemds nie. Hy doen dit elke keer. Binne 'n uur voor die vliegtuig moet opstyg, kom hy met 'n sogenaamde assistent of twee daar aan.
 
   Vroue om presies te wees. 
 
   "Het almal hul ID-boeke gebring?" vra Milan gelate.
 
   "Hier."
 
   Xander val langs hom in toe hy stap om die vlug te finaliseer. "Wat wou Germaine toe vanoggend gehad het, Pa?" wil hy weet.
 
   "Sy wou my waarsku dat die koerante op haar spoor is en dat hulle haar 'n lekker vet bedrag geld aangebied het vir 'n storie oor hoekom sy oor my probeer selfmoord pleeg het."
 
   "Hoeveel geld het hulle haar aangebied?" 
 
   "Toevallig dieselfde bedrag as wat die diamant armband en oorbelle kos, wat sy by 'n juwelier in die sentrum gesien het!"
 
   "Juwele in ruil vir haar swye? Dis afpersing. Ek hoop nie jy het daarvoor geval nie, Pa."
 
   "Enigiets om die spul joernaliste uit my nek te hou."
 
   "En as die koerante haar volgende week 'n hoër bedrag geld aanbied, sien sy seker daar is 'n diamanthalssnoer in die winkel wat die stelletjie voltallig maak?" Xander sug. "Pa, nou het jy vir jou 'n duur probleem gekoop."
 
   "Ek het op pad hiernatoe aan dieselfde ding gedink."
 
   "En?"
 
   "As sy nie haar deel van die ooreekoms nakom nie, sal ek maar die koerante se vrae moet beantwoord." Milan konsentreer nie regtig op die vorms wat hy moet invul nie.
 
   Hy luister ook nie na die gesprek wat die vrou wat die papierwerk hanteer aanknoop nie: "Meneer Roux, het julle vanoggend se weervoorspelling gesien?" 
 
   "Nog koue?"    
 
   "Reën en sneeu oor die Hoëveld."
 
   Die woord sneeu skakel 'n dowwe rooi liggie aan. Dis nie regtig 'n probleem nie, hulle vlieg warm wêreld toe. Milan trek sy skouers op. Hy vlieg al jare. As 'n storm voor hom woed, vlieg hy met instrumente. Wanneer kumuluswolke teen die horison klim, draai hy uit en vlieg met 'n ompad. As die Cessna bokspring en die mense om hom en Xander word groen, deel hulle papiersakkies uit.
 
   Met die passasiers en bagasie aan boord en Xander aan sy linkerkant, styg Milan kort daarna foutloos op en draai die vliegtuig in 'n oostelike rigting. TSB se lughawe verwag hulle om en by twee uur. 
 
   Agter in die vliegtuig is Roelof op sy stukke met die argitek en sy assistente. Hy skink drankies en hou borde met southappies vir almal om te geniet.
 
   "Pa, ek sal oorneem as jy wil saamkuier." Sy seun ken hom. Drank en vlieg gaan nie saam nie. Gewoonlik wag hy totdat die vliegtuig weer terug is op moeder aarde.
 
   Maar vervlaks, na vanoggend is hy nogal lus vir 'n glas whisky en hier is darem kos ook by. 
 
   Xander vlieg ook al vandat hy sewentien is. Tussen hulle twee het hulle jare se ervaring.  
 
   Net 'n kleintjie, beduie Milan vir Roelof tussen twee vingers, wanneer hy omdraai.
 
   Naby Witbank tik Xander hom op die skouer en wys na die wolke wat teen 'n skrikwekkende spoed uit die suide ingerol kom. Op die verre horison in Nelspruit se rigting vlieg hulle spierwit wolke tegemoet. Oor Belfast aan die linkerkant hang daar vlieswolke. Geleidelik raak die wolke egter digter, die uitsig swakker en toe asof iemand 'n skakelaar druk, is dit skielik pikswart om hulle en die ligte in die kajuit gaan outomaties aan. 
 
   "Vat." Milan druk sy halfglas drank in Roelof se hand en draai vorentoe. Net betyds toe die eerste druppels die vliegtuig tref.
 
   "Sjoe Pa," steun Xander terwyl sweet op sy bolip begin pêrel. "Dit lyk nie goed nie."
 
   "Moenie paniekerig raak nie. Werk op jou instrumente soos altyd." Milan sit gereed om die kontroles by hom oor te neem, indien hy dalk kop verloor.
 
   Daar skeur 'n wit streep deur die wolke en die manne is vir etlike sekondes totaal verblind. En toe voel dit asof hulle onder die Victoriawatervalle invlieg … en nooit weer uitkom nie. Een bliksemstraal na die ander skeur deur 'n swart gordyn en Milan neem oor. Dis net die instrumente wat vir hom vertel dat hy min of meer op dieselfde hoogte as minute gelede vlieg. Die geraas van die donderstorm is oorverdowend.  
 
   "Pa, ek dink ons moet omdraai." Xander moet skree om homself hoorbaar te maak.  
 
   "Ek gaan eers probeer wegdraai." Milan stuur 'n skietgebed op. In al die jare wat hy vlieg, het hy nog nooit in so 'n storm beland nie. Elke waterkorrel wat die vliegtuig tref, voel soos ‘n geweerskoot wat in staat is om die ruite te breek en vlerke te knak.   
 
   "Pa, dit is klaar. Vandag is ons dood," beduie Xander en Milan kan net raai hoe erg dit vir die passasiers agter in die vliegtuig moet wees. 
 
   Geleidelik draai Milan die vliegtuig suidwaarts en begin desperaat soek na 'n opening in die digte wolke. Langs hom tel Xander die mikrofoon van die radio op en Milan hoor vaag deur die geraas hy oor en oor 'Mayday' roep.
 
   Die donderstorm is oral.
 
   Uiteindelik reageer iemand op hulle noodroep. Hulle word aangeraai om verder suid te draai. Die ergste storm is reeds daar verby. Tussen Bethal en Ermelo is 'n privaat aanloopbaan.
 
   Al reën dit sagter, kan hulle die terrein onder hulle net-net uitmaak. 
 
   "Daar," beduie Xander. "Hulle het gesê dis 'n grondaanloopbaan."
 
   "Dis nie die aanloopbaan nie, maar ek bly nie 'n oomblik langer in die lug nie." Milan druk die vliegtuig se neus grond toe. Eers toe die wiele al uit is, sien hy hulle korrel vir 'n plaaspad langs 'n omgeploegde mielieland. Hulle gaan bitter laag oor 'n plaashuis. 
 
   Die inwoners skrik hulle waarskynlik buite weste vir die geraas van die vliegtuig, want teen die tyd dat Milan 'n voor deur die papnat modderwêreld geploeg het, stop die plaasboer en sy gesin met 'n bakkie naby die vliegtuig. 
 
   Dit is net genade dat die vliegtuig nie gat oor kop geslaan het nie.
 
   Almal sit 'n paar oomblikke versteen van skok en verligting. Milan bid 'n dankie, totdat die boer se geklop aan sy ruit hom laat reageer.
 
   Sy bene is lam wanneer hy die deur oopmaak en uitklim.
 
   "My aarde kêrel, ek dog jy land op my huis se dak. Is alles reg?" 
 
   "Ons was in 'n verskriklike storm. Moes net iewers land, voordat ons voortgaan."
 
   "Julle gaan nie weer opstyg nie. Jou vliegtuig sit in die modder vas en dit gaan nie gou ophou reën nie." Die boer skud net kop. "Waarheen was julle op pad?"
 
   "Malelane en dan Mjedjane en Marlothpark. Waar is die naaste plek om 'n voertuig te huur?"
 
   "Baie ver. Maar hier is dalk vir julle 'n ander oplossing."
 
   Twee uur later kry die geselskap weer koers in 'n oostelike rigting en dié keer is Milan agter die stuur van 'n tweedehandse Mercedes Sprinterbussie. Die bussie het behoort aan 'n boer se vrou wat 'n toeragentskap wou begin het. Die besigheid het nie gewerk nie.
 
   Die bussie is nou Milan s'n, papiere en al. Dankie tog vir die internet en 'n gesonde bankbalans. 
 
   Hulle eet iets by 'n restourant in Nelspruit kom eers laataand by die huis in Mjedjane aan. Almal is net te dankbaar om iewers 'n plekkie te vind om kop te gaan neerlê na 'n baie lang dag. 
 
   Milan sit op die balkon van die tweede verdieping en luister na die bosgeluide rondom hulle. 'n Leeu wat veraf steun laat hom aan Auguste dink. Ook die raserige, blaserige seekoeie en die skril uitgerekte fluit van 'n naguiltjie. 
 
   Iewers agter hom in die huis gesels Xander met sy seuntjie en vrou op die selfoon. Dis doodstil aan die ander kant van die huis waar Roelof en die ander gaste tuisgaan. Vanaand gee hy nie 'n flenter om wat hulle doen nie. Hy wil alleen wees en dankbaar wees vir die genade wat hulle ontvang het.
 
   Sy hele liggaam gaan aan die ruk as hy net dink hóé erg alles kon skeef geloop het. Hulle kon almal dood gewees het. Of veel erger hy kon die enigste een wees wat oorleef het.
 
   Sy kleinseun kon vanaand sonder pa gewees het.  
 
   Toe hy later met 'n lekker warm japon aan sy lyf uit die stort stap, besluit hy om net vinnig op die Buzzz te loer.
 
   Hy wonder wat Auguste se reaksie sal wees, as sy moet weet hy sit langs hulle twee se geliefde Krokodilrivier.
 
   Me. Auguste het hom teruggemerk as gunsteling. Maar sy het sowaar nog nie vir hom 'n e-pos gestuur nie, sien hy teleurgesteld.  
 
   
Geen uur van enige dag is 'n goeie tyd vir 'n begrafnis nie. Vrydagmiddag eenuur is waarskynlik die heel ergste tyd.
 
   En om 'n begrafnis in die Biker's Church by te woon, is 'n ervaring wat 'n blywende indruk maak. Veral toe die manne met hulle groot ysters 'n ent agter die lykswa aanry om finaal afskeid te neem. Sy hartseer bejaarde moedertjie wat deur sy suster ondersteun word, waai met die hand, asof Tersius nog eenmaal sal terugkyk om dit te sien.
 
   Dit is vir Amanda een te veel. Sy stap eenkant toe en breek in duisend stukke.
 
   Hoekom het sy ingestem om vandag saam te kom? Sy het die man nie eens werklik geken nie. In die saal staan sy emosioneel getap en probeer om die leegheid in haar met 'n koppie tee en 'n toebroodjie te vul.
 
   "Amanda, Linda, dankie dat julle gekom het." Tersius se vriend Serf is te platgeslaan om vandag te lyk soos 'n Viking wat met sy blote teenwoorigheid 'n skrikbewind in die Noordsee voer.
 
   Sy hare is netjies gesny en sy paar dae oue baard afgeskeer.
 
   "Ek is bly ons het gekom. Die boodskap van julle predikant gee mens regtig stof tot nadenke," antwoord Linda. "Genade en vergifnis."
 
   "En heel gepas. Ek weet nie hoekom ek en Tersius Sondag so … diep in die bottel gekyk het nie. Maar die ongeluk sou seker in elk geval gebeur het. Wanneer dit jou tyd is, is dit jou tyd."
 
   "Siestog, ek is net so jammer vir Tersius se ma." Linda kyk na die ou mensie wat nou verwese in 'n stoel sit en toe draai sy na Serf. "Doen jy iets vanaand? Wil jy nie by my en Amanda kom braai nie? Jy hoef nie dadelik te besluit nie. Bel my …"
 
   Bel my! Amanda besef dat haar foon ook nog af is. Sy haal dit uit en sleutel die PIN-kode in. 
 
   Oomblikke later maak die foon 'n piepgeluid om aan te dui dat daar 'n boodskap is. Natasha! 
 
   Dis amper twee weke gelede wat sy die laaste keer van haar gehoor het en Amanda het begin glo dat sy inderdaad teruggekeer het Holland toe. Net nie op die datums wat Reuben gedink het nie.
 
   Amanda stap eenkant toe om te gaan terugbel.
 
   "Ek het nuwe werk vir jou. 'n Gregoire en 'n uitsonderlike Claerhout. Maar die tyd is min. Kan ek dit gou vir jou bring?" 
 
   "Bietjie later asseblief. Ek is op 'n begrafnis in Midrand."
 
   "Ek is in Centurion. Is jy alleen daar en kan jy my iewers ontmoet?"
 
   "Ongelukkig nie. My buurvrou is by." Amanda loer oor haar skouer. Sy sien dat Linda en Serf haar dophou en stap nog verder weg. 
 
   "Toemaar, ons maak 'n plan. Omtrent die skildery. Daar is 'n voorwaarde. Is jy bereid om dadelik daaraan te werk? Ek moet dit Sondagaand hê."
 
   "Dis bitter gou, Natasha. Hoekom dit so afjaag?"
 
   "Die eienaar is uiters senuweeagtig na nog 'n vlaag inbrake by huise waar daar uitsluitlik werke van die ou meesters gesteel is. Hy glo sy huis word dopgehou en dat hy dalk volgende op die lys is. Hy wil sy oorspronklike Gregoire so gou as moontlik in 'n kluis kry en die namaaksel teen sy muur." 
 
   Amanda skakel die foon af. Gregoire is een van die Suid-Afrikaanse ou meesters wat haar na aan die hart lê. Die probleem is, vele kunstenaars het sy werke al probeer namaak. Slegs 'n fraksie kon daarin slaag. Wie sê sy gaan dit in slegs twee dae regkry?
 
   Sy het darem al so bietjie oefening gehad. Die restourasiewerk wat sy vir Reuben Abrahamovici op Milan Roux se Gregoire-kaartspelers gedoen het.  
 
   Milan … Haar hart maak weer daardie pynlike draaibeweging soos elke keer as sy aan hom dink. 
 
   "Iets verkeerd?" wil Linda besorg weet. "Hoekom lyk jy so?"
 
   "Werk," antwoord sy. "As julle vanaand wil braai, moet julle dit sonder my doen."
 
   "Watse werk?" vra Serf nuuskierig.
 
   "So 'n bietjie skets en verfwerk." Sy trek haar skouers op. "Restourasiewerk aan iets."
 
   "Amanda is baie talentvol en gaan eendag 'n befaamde kunstenaar wees."
 
   "Dan moet ek bietjie kom kyk. Wil juis 'n paar skilderye vir my mure laat verf."
 
   "Nee wag julle. Ek sal nooit bekend word nie. Reuben het al probeer om my skilderye te bemark. Dit voldoen beslis nie aan die standaarde nie." Amanda beduie deur se kant toe. "Sal ons gaan?" 
 
   "As die uitnodiging om by julle te kom braai nog staan, neem ek dit graag aan. Maar ek wil my motorfiets by die huis los en met my voertuig agter julle aanry." Serf trek sy skouers op. "Ek het geen idee waar daardie plot van julle is nie en 'n GPS is nog nie my beste kameraad nie." 
 
   "Waar is jou plek?" wil Amanda weet. Hulle is soos gewoonlik met haar bakkie daar.
 
   "Centurion. Net af van die snelweg. Dis nie regtig 'n draai nie."
 
   "As jy haastig iewers moet wees Amanda, laai my net daar af, dan kan ek saam met Serf huis toe ry," kom Linda tot haar redding. 
 
   "Jy kan altyd saam met my op die motorfiets ry," bied Serf aan. "Ek kan 'n helmet by iemand leen."
 
   "Oor my dooie liggaam…" vlieg Linda hom in sonder om regtig te dink wat sy sê. Sy byt haar onderlip. "Nie met 'n romp aan nie. Miskien eendag …"
 
   Serf glimlag maar net effens terwyl hy sy eie helmet opsit en handskoene aantrek. Hy vermoed waarskynlik net soos Amanda, dat daardie eendag nie gaan aanbreek nie.
 
   "So 'n man op 'n motorfiets lyk nogal sexy, nè," swymel Linda terwyl hulle agter hom aanry na sy huis toe. "Verbeel ek my of is Serf nogal aantreklik?"
 
   "Ek dink hy is 'n oulike ou," stem Amanda saam. 
 
   En hy het darem nie gejok toe hy gesê het sy huis is net af van die snelweg nie. Hy hou stil en kom maak die deur aan Linda se kant oop, sodat sy kan uitklim.
 
   Verby die eerste draai trek Amanda van die pad af en skakel Natasha se nommer en skaars twintig minute later is sy met haar kosbare pakkie terug op die snelweg. Twee duur skilderye veilig in swart plastiek toegedraai.
 
   Sy sou graag vinnig wou loer om te sien hoe ingewikkeld die Gregoire is wat sy in 'n naweek moet klaarmaak. Maar Natasha was self brandend haastig.  
 
   "Gaan kyk en bel my as jy nie kans sien om dit te doen nie."  
 
   Dis egter netsowel dat sy nie in Natasha se teenwoordigheid daarna gekyk het nie, want toe sy die plastiekomhulsel 'n uur later in die veiligheid van haar eie werkskamer oopmaak, herken sy die skilderye onmiddelik.
 
   Albei behoort aan Milan Roux. Die Gregoire Kaartspelers en Claerhout se Maria en Kind.
 
   Amanda trek haar oorjas aan en begin om die buitelyne van die Gregoire sorgvuldig op Natasha se seilafdruk met houtskool na te trek.
 
   Vrolike musiek en die reuk van vuur en braaivleis laat haar besef dat Serf en Linda intussen tuisgekom het en aan die kuier is. Sy is nogal honger toe Linda teen agtuur kom klop en haar nooi om 'n vinnige glasie wyn en 'n skaaptjoppie te kom geniet. 
 
   Dis 'n welkome breuk, maar sy waarsku dat sy beslis nie lank kan bly nie.
 
   "Ek hoor jy is ietwat sinies oor die Buzzz." Serf skink vir Amanda 'n glas wyn. "Ek was ook skepties toe ek en Tersius ons profiele opgesit het. Veral toe ek net daarna in dieselfde soort riller as jy vasloop."
 
   "Riller?" vra Amanda. "Vertel!"
 
   "Sy was ook getroud. Dit vind ek eers uit, toe sy my op die vierde verdieping van 'n mansion by die venster uithelp, want haar man kom toe onverwags by die huis aan." Hy lag effens en draai die vleis om, voordat hy beduie. "Die huis staan so teen 'n koppie en ons het na donker daar aangekom."
 
   "En dis winter en koud en jy staan buite op die balkon sonder klere?" wil Linda met groot oë weet.
 
   "Nee maggies man, ek het nog my klere aangehad." Hy lig die braaitang dreigend. "Ek raak nie só maklik van my klere ontslae nie. Wat dink jy van my?"
 
   "Maak net seker!" spot sy.
 
   "Die volgende oomblik sien ek die meneer van die huis mik om op die balkon uit te stap en ek wip oor die reling. Hang daar tussen hemel en aarde aan my arms."
 
   "Ag nee! Vir hoe lank?" 
 
   "Totdat dit gevoel het of my arms uit hulle potjies skeur. Toe besluit ek, dis beter om vier verdiepings na my dood te val, as om die pyn verder te verduur. En ek los."
 
   "En breek vier verdiepings ondertoe 'n been?" vra Linda met groot oë.
 
   "Vyf sentimeter. Die grond was vyf sentimeter laer." Hy bars uit van die lag. "Sleutelwoord: terrasse. Die huis is as't ware in vlakke uit die koppie gekap. Van voor lyk dit vreeslik hoog. Aan die agterkant was die grond gelukkig naby. Dit was net te donker om te sien." 
 
   "Gelukkige jy." Amanda sug. "Maar hoe meer stories ek hoor, hoe minder glo ek dat daar eerlike en opregte mense op die Buzzz is."
 
   "Wel, ek het Linda raakgeBuzzz en ek is regtig bly daaroor." Serf kyk met openlike bewondering na haar buurvrou.
 
   Dit is mos hoe 'n man na 'n vrou moet kyk, besluit Amanda toe sy sien hoe Linda blom.    
 
   "Julle moet my asseblief verskoon. Dis lekker hier by julle, maar ek kry nou koud en wil gaan bad en slaap." Amanda staan op.  
 
   En op die Buzzz gaan loer of daar nog mense is wat op 'n Vrydagaand alleen by die huis is. Nie dat sy kan glo dat enigiemand op hierdie Vrydagaand so alleen soos sy voel nie. 
 
    
 
   Hoofstuk 8
 
   
Iewers in die bos sit Milan en kyk misnoegd na die vroue wat die argitek saamgebring het. Die man se eie vrou sit waarskynlik in hulle reuse kasarm in Pretoria na een of ander vervelige program op die TV en kyk, salig onbewus van haar man se rondneukery agter haar rug. 
 
   Wat hom ietwat ontstel is die feit dat Xander en Roelof om die aandag van die tweede 'assistente' meeding. En om een of ander rede, wat hom nie te lekker laat voel nie, is dit duidelik dat sy seun besig is om die oorhand te kry.
 
   Dalk sal hy in 'n stadium sy vaderlike plig moet doen en ingryp.
 
   Maar teen tienuur verskoon Xander homself en staan op. Die vrou by hom lyk vir 'n oomblik teleurgesteld, voordat sy na Milan draai en haar sjarmekrane vol op hom opdraai. 
 
   "Ek gaan ook maar inkruip. Verskoon my." Milan gun Roelof die geleentheid om die nooi se onverdeelde aandag te geniet. 
 
   Na 'n lekker warm stort, loer hy deur die skrefie van Xander se kamerdeur om seker te  maak dat sy seun alleen daar tussen die lakens lê.
 
   Hy is trots op die jong man, besluit hy terwyl hy sy i-pad nader trek. Goeie opvoeding het vrugte afgewerp. 
 
   Hy is nog nie moeg genoeg om aan die slaap te raak nie. Maar hy wil ook nie lig afskakel en in die donker lê en tob nie.
 
   Dalk net vinnig op die Buzzz loer of Auguste al vir hom 'n nota geskryf het. Vanselfsprekend moes sy ook agtergekom het dat hulle honderd persent pasmaats is, as mens 'n elektroniese Cupido mag glo. 
 
   Iets in sy binneste ruk, toe hy sien dat sy saam met hom op die lug is. Raar, want dis Vrydagaand. Die meeste mense kuier iewers. Het sy nie vriende en familie nie? Hy wik en weeg en besluit uiteindelik om net eenkeer 'n uitsondering te maak en die jagter te wees. 
 
   Sy gepunte vinger huiwer bokant die toetsbord.
 
   Wat skryf mens nou eintlik? Hy kan seker een van sy vroulike bewonderaars se intree boodskappe gebruik.
 
   Nee, eerder iets oorspronkliks soos: 'Sien jy is ook lief vir die natuur. Ek is alleen in die bos en wens al jare vir 'n maat wat dit soveel waardeer soos ek.'  
 
   Dit is nie oorspronklik nie. Dis soetsappig en sentimenteel. Hy is beslis steeds aangetas deur gister se skouerskuur met die dood. 
 
   "Komaan dink aan iets, Milan. Dis nie so ingewikkeld nie," praat hy hardop met homself. 
 
   'Hi daar. Waarmee hou ene Auguste haar op hierdie laaste Vrydagaand van Augustus besig?' tik hy en wag 'n oomblik voordat hy die woorde wegstuur.
 
   Sy antwoord nie dadelik nie. Hy wil net uitteken en afskakel toe sy antwoord. 
 
   'Hi Allesverloren. Doen nie veel nie. Maak reg om te kom slaap. Jy?' 
 
   'Ook! Sit al in die bed en dis nou eers net na tien.'  
 
   'Dis ál na tien,' help sy hom reg. 'Die koue seisoen beïnvloed my hele fisiolgiese samestelling. In die winter kruip ek saam met die hoenders in die vere en sukkel om die volgende oggend vir die wekker te luister.'
 
   
  
 

'Dis môre Saterdag. Mens is nie veronderstel om jou aan 'n wekker te steur nie.' 
 
   'Jy het seker nie 'n wekker nodig nie. Op die plaas is daar sekerlik 'n hoender of twee wat jou elke oggend wakker kraai. LOL'
 
   O ja! Hy is mos voorman op 'n plaas. Dit beteken sy het sy profiel bestudeer! Waarop het hulle toe besluit? Is dit 'n mielie- of beesplaas? Maak dit 'n groenteplaas. Met 'n bietjie verbeelding sien hy hoe die hoenders agter slakke aan skoffel en skrop. Swart hoendertjies met sulke wit kolletjies wat die voëlboeke tarentale noem.
 
   'Ook weer waar,' skryf hy. 'Hoe was jou Vrydag?'  
 
   'Nie te lekker nie. Ek en 'n vriendin was vandag op 'n begrafnis. Biker's Church.' 
 
   'Jammer, om te hoor. Goeie vriend/in?'
 
   'Nee. 'n Ou wat sy hier raakgeBuzzz het.'
 
   'Sjoe, dis sleg.' Iets ruk in hom. As dinge gister regtig verkeerd geloop het en die noodwerkers kon genoeg stukke kry om vyf kiste mee te vul, was Buzzzvriende volgende week op sy begrafnis.
 
   'Baie sleg.' Dit verbaas hom dat sy openhartig skryf hoe diep die dag haar geraak het. Hoe seer dit was om die oorledene se ma en suster so te sien treur. En die aandoenlikheid van die motorfiets afskeid. 
 
   Hy sien die prentjie. Sluk hard aan 'n knop in sy eie keel.
 
   Later skryf sy: 'Sien jy is 'n wewenaar. Jou vrou lankal oorlede? Skielik? Skuus as die vraag ongemaklik is en nog seermaak.'
 
   'Die vraag is nie ongemaklik nie. Twee jaar gelede. Nog steeds soms seer … Sal altyd 'n leemte laat. Sy was vyf jaar lank siek. Baie swaar gekry. Ons albei. In so mate dat haar dood uiteindelik 'n soort genade was.' Die gemis sal seker nooit heeltemal ophou nie, maar dit sal hy nie nou al vir haar skryf nie. 
 
   Dit vat lank voordat sy reageer: 'Baie jammer oor jou maat.' 
 
   As hulle op hierdie trant aanhou skryf, tjank hy en sy totdat die son môreoggend oor die Mosambiek kant van die land opkom. 
 
   'Dankie. Maar ek glo sy is op 'n beter plek.' 
 
   'Wat is daardie plek?'
 
   ''n Beter plek! LOL Sorry, dis al wat ek weet.' En jammer, hy is nie 'n dominee nie, al glo hy onwrikbaar in Jesus. En al wéét hy sonder twyfel dat dit eintlik 'n engel was wat sy klein vliegtuigie veilig op die aarde neergesit het. 
 
   Maar 'n preek gaan sy nie by hom kry nie.
 
   'Klink na goeie nuus, al is dit 'n groot geheim. Maar ek wil nie nou al uitvind nie. Dis nog te lekker om te leef.' 
 
   'Stem saam! Leef tot die oomblik waarop jou strepie getrek is.'   
 
   Hulle gesels so lekker dat 'n uur verbyvlieg. Hy wil nie hê dat dit moet ophou nie, maar uiteindelik is sy die een wat wil afsluit: 
 
   'Luister, ek weet nie van jou nie, maar ek moet nou slaap. Werk môre. Maar dit was heerlik om met 'n eend van dieselfde dam te gesels.'
 
   'Eend? Dam?' wonder hy.
 
   'Geloof … Christenskap. Mos op jou profiel gesien.'
 
   'Dan is dam seker '’n goeie woord. Sal ons weer gesels?' 
 
   'Natuurlik. Graag.'
 
   Eers toe hy afskakel, besef hy hulle het nie mekaar se name gevra nie. Vreemd. Dis gewoonlik die tweede sin wat vroue skryf: 'Ek is Anna, wie is jy? Selnommer. Wanneer kan ek jou bel / gaan jy my bel?'
 
   En dan bel hulle hom, of hy bel hulle … soos vir Germaine.
 
   In die meeste gevalle het hy die aftog geblaas as hulle in die derde sin 'n koffie afspraak probeer reël. 
 
   Die eerste en enigste afspraak wat hy wel gemaak het, het in die ergste nagmerrie ontaard.
 
   Snaaks dat dit aanvanklik gelyk het na 'n uitdaging om Germaine te oorreed om met hom uit te gaan. Hy was oortuig dat hy die jagter was. Nou by nabetragting besef hy dat hy die prooi was.
 
   Hopelik het sy na haar afkoopgeskenk 'n nuwe slagoffer in die visier.
 
   Met Auguste verloop dit anders. Dis asof hulle korrespondensie by die diepkant begin het. Gelukkig so, anders het hy sy profiel binnekort vir die res van sy bestaan van daardie sosiale webwerf afgehaal.
 
   Hy kan dit nog steeds doen, as hy wil. Maar dis asof die feit dat hulle albei anoniem is hom 'n soort vrymoedigheid gee om meer te sê as wat hy oor 'n koffieafspraak sou onthul. Wat sy verstand te bowe gaan is die feit dat hulle 'n uur lank aanmekaar geskryf het en dat geld en aardse besittings nie in een van die sinne opgeduik het nie.
 
   Hy wil nou nie verspot staan en raak en glo dat hulle op 'n geestelike vlak gekliek het nie. Dit was net anders.
 
   Die feit dat sy nie daarop aangedring het om dadelik sy naam te weet nie, laat hom vir die eerste keer vandat hy weer begin rondkyk vir 'n potensiële maat met 'n lekker hart in die bed klim. Hy word nie gejag of gejaag nie!
 
   Dis in elk geval beter dat sy in hierdie stadium nie weet wie hy is nie. Dan sou sy ook seker vandag se koerant opgeraap het. 'n Koerant wat Roelof vanmiddag in Marlothpark se winkeltjie onder sy neus ingedruk het: Sy sou gelees het dat ene Milan Roux sy Cessna tussen Waterval-Onder en Slaaihoek in 'n mielieland neergesit het. 
 
   En Sondag, as Germaine haar deel van die kontrak verbreek, gaan mense dalk 'n storie lees van 'n vrou wat haar lewe as gevolg van hom wou neem. Hoe en hoekom, sal hy seker eers in die koerant uitvind. Sy senuwees pluk in krulsnare op elke keer as sy selfoon lui en dit wys 'n onbekende of privaatnommer op die skerm.
 
   Hy probeer dink aan kommentaar om vir die joernalis te gee. Maar dis moeilik, want hy het geen idee wat die invalshoek gaan wees nie. Hy sal verkies om te reageer, al is die aantygings hoe bisar, want dit vererger gewoonlik 'n saak as die berig afgesluit word met: Meneer Roux kon nie vir kommentaar opgespoor word nie. Of meneer Roux weier om met die koerant te praat.
 
   As hy en Auguste binne die volgende week geforseer word om name uit te ruil, gee hy beslis sy tweede naam, Alexander.  
 
   Milan bêre die i-pad, skakel die lig af en draai op sy sy. Die slaap bly weg en hy dink steeds aan Auguste. Wat doen sy vir 'n lewe? Sy het 'ondernemer' gemerk op haar profiel. Maar dit kan enigiets beteken, van begrafnisondernemer tot kaktuskweker. Oor haar inkomste is sy baie privaat.
 
   Die belangrikste is dat dit nie lyk asof sy 'onderneem' om vir haar 'n man te vang wat bereid is om vir haar te sorg nie.
 
   
Dit was vir Amanda lekker om gisteraand met Allesverloren te gesels. Dieper dinge as wat sy nog ooit met enige man gepraat het. Hy is ook nie skaam om te erken dat hy regtig lief was vir sy oorlede vrou nie.
 
   'n Pluspunt is dat hy nie soos die meeste manne dadelik wou weet hoe sy lyk en of sy 'gewillig' is nie. Hy het ook nie haar selfoonnommer gevra om haar te nooi vir koffie, 'n dop en 'n nag van passie nie. En hy wou ook nie dadelik alles omtrent haar finansiële posisie uitvind nie. 
 
   Elke tweede makelaar gebruik die netwerk om hulle dienste te bemark. Of hulle gee voor dat hulle makelaars is, om uit te vind of 'n vrou geld het.  
 
   Genugtig, sy raak so sinies soos 'n mejuffrou Rottermaaier. Maar hoe kan sy anders as sy so byna onder 'n getroude man se vrou se handsak beland het, toe dié hom uit Cappuccino's gedryf en aangejaag het na die gesin se Toyotatjie toe?
 
   En dit was nie haar enigste rare ervaring nie.
 
   'n Ander ou wou in sy tweede sin weet watter soort kar sy ry. Toe sy skryf dat dit 'n bakkie is, het hy voorgestel dat sy voortaan met sy Yaris moet ry, sodat hy haar bakkie kan gebruik vir sy besigheid. 
 
   Dan was daar die kêrel wat by Linda wou intrek, want tussen epos nommer een en epos nommer drie, het sy vorige 'girlfriend' hom uit die huis gegooi.
 
   'n Priester of sendeling skryf weer van iewers uit Afrika dat elkeen se tien rand in sy bankrekening 'n honger magie in sy skaapkraal kan vul. Sluit af met: Maak vir jou skatte in die hemele bymekaar en nie waar mot en roes dit kan vernietig nie.
 
   So vervang die internet sy hemele en alle vroue word engele! Halleluja.
 
   Terwyl sy nog so twee weke oor het op die Buzzz, voordat haar inskrywing verval, sal sy dit maar liefs aan Allesverloren wy.
 
   Die man funksioneer net anders as die meeste in sy 'klas'. Ten spyte van die feit dat hy op sy profiel aandui dat sy inkomste besonder laag is, het hy nog nie daaroor gekla nie. Soos baie ander manne het hy nie die huidige politieke situasie of sy vrou se siekbed en mediese koste vir sy benarde finansiële posisie blameer nie. Dis miskien nog te vroeg in die gesprek om bly te word, maar hy het geen voorstelle ingedien oor hoe sy hom finansiëel kan bystaan nie. Sy sal die situasie fyn dophou, want as hy hoed omstuur en probeer kollekte opneem, pos sy hom. Of is dit e-pos? Dan e-pos sy hom!
 
   Hoe gemaklik kon hulle nie oor en weer skryf oor die dood nie? Merkwaardig. Raar. Hy is een in 'n duisend. 
 
   Allesverloren het 'n kwaliteit aan hom wat sy nog nie by enige ander man raakgeloop het nie. Sy kon seker sý naam gevra het. Maar nee, dit sou amper soos heiligskending wees in hulle eerste skrywes. Volgende keer?
 
   Beslis nie vandag nie. Sy sal nie eens op die Buzzz inteken voordat Natasha se werk nie afgehandel is nie. Dis so dringend dat sy al van sesuur af in haar ateljee besig is. 
 
   In die koue bly die olieverf veel langer nat as wat haar beperkte ure toelaat. Sy blaas droog met die haardroër en probeer weer. Spuit 'n kleurlose lakvernis bo-oor, blaas weer droog en toe sy verder met akriel werk, sien sy uiteindelik 'n klein bietjie lig in die tonnel.
 
   Gregoire was in elk geval bekend vir sy gemengde medium werke. Houtskool, akriel, olie.
 
   Vyfuur bel Reuben om te rapporteer dat feitlik al Rodeo von Blerk se raamwerk afgehandel is.
 
   "So vinnig?" Sy is verras.
 
   "'n Ramer wat nie twintig skilderye in twee dae kan oorraam nie, is nie sy sout werd nie."
 
   "Ook weer waar. Dan kan ons Maandag begin hang."
 
   "Ons het nie veel van 'n keuse nie. Rodeo het met sy tipiese voortvarendheid 'n opningsfunksie vir sy galery gereël." Reuben maak 'n snorkgeluid deur sy neus. "Kan jy glo? Eers weet mens nie van die man se bestaan nie, dan duik hy van nêrens af op en besit skilderye wat my groen van jaloesie maak." 
 
   "Wanneer is sy galery-opening?" 
 
   "Moenie op jou rug val nie. Vrydagaand. En jy moet sy gastelys sien. Nie pampoene in die bedryf nie, swaargewigkunsversamelaars. Kenners." Dan waarsku hy. "Mandie, Milan Roux is een van die gaste."
 
   Milan Roux! Al het sy gisteraand meneer Persoonlikheid op die Buzzz ontmoet, sal sy ver moet gaan soek om 'n aantrekliker lid van die manlike spesie te vind as Milan Roux. Nie dat hy vir aardbewoners soos sy beskore is nie. Maar vertel dit vir die kalsium in haar skelet wat in kraakbeen verander, as sy net aan hom dink. 
 
   "Ek kan 'n verskoning uitdink en wegbly van die openingsaand af," beloof sy flou.
 
   "Dis nie wat ek van jou vra nie. Net dat jy asseblief 'n wag voor jou mond sal plaas, sodat die arme man nie weghol wanneer hy jou met die intrapslag sien nie."
 
   "Was ek so skrikwekkend?" 
 
   "As ek daardie dag in sy skoene was, het ek nooit weer in die aande ligte afgeskakel as ek gaan slaap nie."
 
   "Dis erg." Die kwas wat sy in haar regterhand hou word so swaar dat sy dit op die palet neersit en sommer self ook gaan sit. 
 
   "Daar is ook goeie nuus oor Abel Ntonto se seuntjie. Die rekonstruksie operasie was 'n groot sukses."
 
   "Dan sal hy na dese weer 'n normale kinderlewe hê en nie sy dae in 'n hospitaalbed deurbring nie?" hoop sy.
 
   "Vir seker. Abel sê Milan het vir hom 'n fietsie gekoop het en dat hy nie kan wag om weer te ry nie." Moet Reuben dit nou byvoeg om sout in haar wonde te vryf? As mens na hom luister, klink dit asof die man 'n engel is wat nog net die vlerke kort.
 
   Maar sy het gesien hoe daardie bruin oë soms kan blits, asof daar 'n duiweltjie wag om met 'n vurk uit te spring. Milan is nie 'n man wie se blad sy sonder handskoene sal skud nie.
 
   Bokshandskoene. 
 
   Dan vra Reuben so terloops: "Het jy gister se Beeld gesien? Roux is op die voorblad." 
 
   "Hoe so?"
 
   "Hy het Donderdag in slegte weer 'n noodlanding met hulle maatskappy se Cessna Stationair gedoen." 
 
   Hulle maatskappy se vliegtuig? Dan hét die 'engel' toevallig vlerke! 
 
   Skaars het Reuben afgelui, of Amanda skakel haar rekenaar aan en google Milan Roux vliegtuig, noodlanding.
 
   Daar is 'n foto van hom langs die vliegtuig wat lyk asof dit in 'n modderbad gedoop is.
 
   Google wys ook dat daar 'n Roux-ondernemingswebwerf is. 'n Goeie plek om bietjie navorsing oor hom te doen. Miskien sien sy iets om oor te gesels, sodat hulle mekaar nie Vrydagaand weer verkeerd opvryf nie. 
 
   Dis 'n flou verskoning! Sy is blatant en ongeskik nuuskierig oor die man.
 
   En dit is lekker om oor hom te gaan loer. Benewens skilderye koop en verkoop, koop en verkoop die Roux's ook ou huise op klein dorpies aan. In Suid-Afrika breek mense te maklik af, staan daar op die webwerf. Moderniseer die binnekant en restoureer die fassade. Dis ons erfreg en plig om die genius loci, oftewel gees van die plek en die karakter van die kultuur historiese plekke vir ons nageslag te bewaar.
 
   Meneer Alexander Roux het die onderneming lank terug gevestig. Sy twee seuns Milan en Hein het die leisels 'n paar jaar gelede by hom oorgeneem. Hein is in beheer van die bouwerk en restourasie van die geboue en Milan en sy seun Xander hanteer die koop en verkoop van los bates. In die proses loop hulle soms waardevolle en unieke antieke meubelstukke en skilderye raak, waarvan die pragtige buffet wat sy op die veiling raakgesien het, maar een was. 
 
   Nou moet sy hom seker in haar gedagtes nederig om verskoning vra. Dit is nie 'n buffet wat uit die Roux's se voorgeslagte kom nie. Hy hoef nie daaroor sentimeneel te wees nie.
 
   Die Roux's kan 'n kultuurhistoriese gebou vyfduisend kilometer van Pretoria af onder 'n hoop beesmis uitsnuffel, lei Amanda af. Geen wonder hulle besit 'n vliegtuig nie. Hulle werk wyd. Huise wat op die webwerf te koop aangebied word, is onder meer in Ermelo, Barkley-Oos, Waterval-Boven, Haenertsburg, Bethlehem, Clarence, Parys in die Vrystaat en Pofadder.
 
   Die manne se grootwordhuis in Groenkloof is in kantore en 'n uitstallokaal omskep. Op die webwerf is foto's van die oupa, sy seuns en Milan se seun. Nêrens word verwys na vroue, susters of die broer se kinders nie. Hulle is waarskynlik nie by die besigheid betrokke nie.
 
   Maar tyd om verder te delf en uit te vind, het sy beslis nie vandag nie. Nie dat dit saak maak of Milan 'n vrou het nie.
 
   Maar as hy een het, wil sy nie in háár skoene staan nie. Nommer een, om so aantreklike man van die res van die nasie se alleenvroue te beskerm, sal 'n onbegonne taak wees. Nommer twee, omdat hy te veel geld het, is hy waarskynlik tot in sy kleintoontjie bederf. As 'n vrou nie so 'n man se vloerlap is nie, moet sy seker ten minste sy gelyke wees in skoonheid en versorging. En geplastiek van kop tot tone. En Amanda stel nie in chirurgiese prosedures belang nie, dankie.
 
   En nommer drie: Sy is seker dat daardie warm uitdrukking in sy oë op dag een net gereserveer word vir duur en unieke kunswerke. As sy nie haarself per ongeluk soos die verspotte vrou in La Loge opgetof het en gelyk het asof sy belangstel om die buffet te koop nie, het hy bo-oor haar geloop sonder om agter te kom dat hy haar raaktrap.
 
   Sy knipoog vir haar La Loge selfportret: Vergeet die man. Hy is nie van hierdie wêreld nie. En jy ook nie. "So shut up, don't look a thing."
 
   Laat aand. Min slaap. En vroeg Sondagoggend weer aan die gang.
 
   Teen agtuur Sondagaand is die skildery klaar en sy los 'n boodskap op Natasha se selfoon. 
 
   Poegaai gewerk en deksels honger, sit sy twee groot aartappels in die mikrogolfoond en braai sampioene en knoffel. Saam met gerasperde kaas lyk haar gevulde aartappels watertandlekker. Sy stap uit om te gaan hoor of buurvrou daar is en wil saameet.
 
   Linda se kar is daar, maar buurvrou skitter in haar afwesigheid. 
 
   Amanda skink 'n glas wyn en eet alleen. Agterna wonder sy of haar Allesverloren-Buzzzvriend vanaand alleen is en sy teken in. Niks, sien sy teleurgesteld. Nie eens weer 'n kort boodskappie nie.
 
   Dan bad en slaap. Salig wegraak nog voordat sy die kussing onder haar kop voel.
 
   Totdat iemand teen middernag haar hekinterkom se knoppie druk, asof 'n lewe daarvan afhang. Sy vlieg op en gaan vra uitasem geskrik: "Goeiste, wie is daar?"
 
   "Natasha."
 
   "Natasha?" Sy loer verbaas na die horlosie bokant haar kombuisvenster.
 
   "Hoekom antwoord jy nie jou foon nie?" kras die stem oor die interkom weer.
 
   "Ek weet nie. Miskien het dit nie gelui nie. Wat gaan aan?" 
 
   "Maak die hek oop. Ek het jou boodskap gekry en is hier om die skildery te kom haal."
 
   "O." Sy druk die skakelaar en vind haar foon op die kombuistoonbank. 
 
   "So dood soos 'n mossie, waarskynlik 'n battery wat intussen pap geword het," beduie sy waar sy Natasha oomblike later voor haar rondawel inwag. Die vrou klim uit en dra nog 'n skildery en 'n seildoek-afdruk daarvan in die hand.  
 
   "Ek het gehoop jy sien kans vir nog werk. 'n Sumner. Kleurvolle blomme in 'n blou vaas. Ongelukkig weereens dringend."
 
   "Ek sal my bes doen." 
 
   "Wys my die Gregoire?"
 
   "Nou kom gerus in."
 
   Soos altyd bekyk Natasha die skildery van alle kante en met 'n kritiese oog. Sy kan maar kyk soos sy wil, besluit Amanda. Hierdie keer gaan sy nie die verskille met die blote oog optel nie. Sy moet dus nie eens probeer om te kibbel oor 'n prys wat sy self gemaak het nie.
 
   Natasha doen dit ook nie. Sy haal 'n koevert uit haar jas se sak en tel die dik pak blou note net daar op die ou geroeste weermagtrommel in Amanda se sitkamertjie uit.
 
   "Jy het jou goed van jou taak gekwyt. Hoe gou kan jy die Sumner klaarmaak? Ek wil graag vir jou 'n Maggie Laubser portretstudie bring. Ek dink jy is nou reg daarvoor."
 
   "Teen volgende naweek ... hoop ek. Maar onthou, ek is nog besig met Claerhout ook."
 
   "Werk maar so vinnig as moontlik aan albei en laat weet as jy reg is vir Maggie." Natasha vertoef nie. Sy stap met die oorspronklike Gregoire uit en wag dat Amanda die replika inlaai. 
 
   Amanda hou die BMW se rooi agterligte dop, totdat sy dit nie meer kan sien nie en druk die hek se skakelaar sodat dit kan oopskuif wanneer Natasha daar kom. 
 
   Maar sy hoor haar nie net wegry nie, sy hoor hoe 'n ander voertuig inry en bly staan om te sien wie dit is. Serf se Nissan verskyn net daarna tussen die bome.
 
   "Wie het so laat by jou gekuier?" vra Linda met die uitklimslag.
 
   "Iemand wat iets kom oplaai het. Het julle lekker gekuier?"
 
   "Feestelik. Ek het vir jou 'n tjop en knoffelbroodjie saamgebring. Kom drink gou saam met ons koffie voordat Serf pad vat."
 
   "Baie dankie, dit sal lekker wees." Sy is in elk geval nou wawyd wakker.  
 
   "Wie is die vrou wat hier uitgery het?" vra Serf, terwyl hy 'n koelboks agter uit sy kar haal. "Ek is seker ek het die kar al iewers gesien."
 
   "Natasha. Sy het eenkeer haar van gesê, maar aangesien ek dit nie eens probeer uitspreek het nie, kan ek dit nie onthou nie. Moet van Russiese afkoms wees." 
 
   "Nee, dan is dit nie die persoon aan wie ek dink nie. Haar naam is nie Natasha nie," besluit hy. 
 
   
Hoofstuk 9
 
   
Al laat die versekeraars Milan die beste deel van Dinsdagoggend sweet oor die vliegtuig in die mielieland, moet hy aan homself erken dat die naweek uiteindelik besonder goed afgeloop het. 'n Besige naweek, waarin hy skaars 'n minuut vir homself gehad het, maar darem 'n bevredigende naweek. Die erf in Olifantstraat is pragtig. Perfek vir die galery wat hy daar wil bou. 
 
   En hy en meneer Argitek was op een golflengte. Die gebou moet 'n ietwat etniese voorkoms hê om by die bos te pas. Niks meer as tweeverdiepings hoog nie. En groen, soos wat die gonsgedagte deesdae is. Niks van die inheemse bos en aalwyne mag in die stof byt nie. Herwonne water word vir die tuin se gebruik. Stort en badwater word opgevang en gesuiwer om weiding te besproei en dammetjies en suipplekkies vir wild gebruik te word. Sonkrag vir elektrisiteit.
 
   Groen, groener, groenste!
 
   Hy kon sien dat Xander en Roelof vir mekaar boodskappe met hul wenkbroue sein.
 
   "En hier wil ek my wurmplaas inrig," het Milan doelbewus opgemerk om verdere reaksie uit te lok.
 
   "Jou wat?" Selfs die argitek het 'n oomblik opgehou skryf en hom aangegluur.
 
   "My nuwe erdwurmboerdery."
 
   "O nice. Ek sal vir jou 'n venster ontwerp waardeur jy jou boerdery aktiwiteite kan dophou," het die argitek onmiddellik begin saamspeel. 
 
   "Gorrel, ek het net vir 'n oomblik gedink aan maaiers," het Xander gesteun.
 
   "Goeie idee." Xander het verniet sy asem verlig uitgeblaas. Milan het nog nie klaar sy hokkie geruk nie. "En ons maaier-boerdery, om wilde tarentale te lok."
 
   "Pa, maaiers word brommers."
 
   "Daarom sal jy landingstrook vir die voëls nodig hê." Die argitek het vir hom geknipoog. "En 'n plek vanwaar die muskeljaatkatte saans op die tarentale kan afduik om vangste te maak, terwyl die tarentale kom maaiers vreet."
 
   "Briljant," het Milan hom geprys. "Dis hoekom ek jou as argitek gebruik. 'n Goeie begrip …" 
 
   "… het net 'n halwe knipoog nodig." Waarna die man verbete voortgeskets het.  
 
   'n Naweek wat op 'n skewe noot afgeskop en baie beter geword het. 
 
   Behalwe 'n klein herhaal beriggie oor die noodlanding was daar niks vêrder in die koerante wat aan die Roux naam kon krap nie.
 
   Hy is bietjie verbaas. Aangenaam verras? Nie gedink dat Germaine Gericke oor integriteit beskik nie. Genadiglik het hy ook nie weer iets van haar gehoor nie. Hy hoop dat sy vanself verdwyn het. Aangestap het, soos wat Theresa van die enkelgroep dit gestel het. Ergste scenario – sy is bloot net stil omdat sy glo dat hy nog in Mpumalanga is …
 
   As sy nog planne het met hom, mag sy intussen iemand anders se pilletjies in die hande kry en 'n beter jop van haar uittrede maak.
 
   "Nee sies man," raas hy met homself. Mens wens niemand so iets toe nie. Leef en laat leef, maar asseblief net op 'n ander plek as waar hy is!
 
   Tussen sy werk en die e-posse en telefoonoproepe tussen hom en die versekeraars, sien hy dat daar 'n uitnodiging van ene Rodeo von Blerk is. Die man open Vrydagaand 'n nuwe kunsgalery wat hy in 'n vleuel van sy huis in Milnerstraat Waterkloof ingerig het. Net 'n klein groepie eendersdenkendes word genooi en hy hoop dat Milan een van hulle sal wees.
 
   Milan het al een of twee keer van Von Blerk gehoor. Hy weet dat geld nie 'n probleem in hierdie vrygesel se lewe is nie. Onlangs was daar 'n berig in 'n koerant dat Rodeo 'n Gauguin besit wat hy in Londen wil verkoop. 
 
   Aangesien Milan hom nog nie persoonlik ontmoet en nog nie twee woorde met hom gesels het nie, weet hy nie regtig of hulle eendersdenkend is nie. 
 
   Miskien is dit nou die tyd om te gaan uitvind. Dit kan ook interessant wees om te sien hoe die man sy tuisgalery ingerig het, aangesien hy binnekort self so iets in Mpumalanga wil gaan doen.
 
   Hy aanvaar die uitnodiging.
 
   Eers dan sien hy Theresa se uitnodiging na die Donderdagenkelgroep. En as hy nie Donderdagaand wil saamkuier nie, sal hy Vrydagaand haar privaat verjaarsdagviering bywoon? 
 
   Ongelukkig nie. Maar hy sit 'n nota op sy selfoon sodat hy sal onthou om haar geluk te wens. Vriendelikheid kos niks.
 
   Daar is weer verskeie boodskappe vir hom op die Buzzz. Hy lees en vee uit. Sien met 'n eienaardige gevoel, wat hy nie graag as teleurstelling wil definiëer nie, dat Auguste Sondagaand 'n draai op die Buzzz gemaak het, maar niks vir hom geskryf het nie. 
 
   Hy sal weer die voortou moet neem. Hy skryf: 'Jy is stil. Het die liewe Auguste intussen haar droomman op die oewer van die magtige Krokodil raakgeloop?' 
 
   Hy maak die Buzzz venstertjie op sy rekenaar klein, vir ingeval sy antwoord en gaan aan om sy e-posse deur te werk.
 
   Tevergeefs. Auguste het soos 'n onwettige kredietkaarttransaksie iewers in die net verdwyn, tot na sesuur.
 
   Nuwe boodskap vir Allesverloren, van Auguste af. Uiteindelik is sy op die lug! Hy gaan haastig terug na die Buzzz-werf toe, bang dat sy net vinnig loer en dan weer wegraak.
 
   'Ek wens om op die oewer van die Krokodilrivier te wees. En droomman? Ek droom nog net van hom. LOL. Jy al iemand oulik ontmoet?' 
 
   'Soek ook nog,' skryf hy terug.
 
   'Klink my jy is ook nie baie optimisties om haar hier op die Buzzz raak te loop nie. Voel baie dae mens mors net tyd hier.'
 
   'Nou is jy pessimisties. Grap!'
 
   'Snaaksie. Terloops in watter deel van die land is julle plaas? Sien jy skryf oor die Krokodilrivier op jou profiel.' 
 
   'In Oos-Transvaal – Mpumalanga naby Malelane. Die Krokodil is my naaste rivier.' Dis waar. In Mjedjane kyk hulle oor die rivier uit. En as hy eers in sy huis en galery in Olifantstraat gevestig is, sal hy gereeld hoor hoe dit klink as die rivier na 'n reënbui afkom en donderend oor sy walle stroom. 
 
   'Sowaar? Mal oor Oos-Transvaal en daardie omgewing. Ek huur gereeld een maal elke tweede maand 'n vriendin van my se plek in Marlothpark. Ry dus deur jou dorp! Boer jou mense ook met suikerriet? Vrugte?'
 
   Nogal my dorp, nè! Hy ignoreer die suikerrietvraag. 
 
   'Ek was toevallig die naweek saam met vriende in Marloth.' Daaroor hoef hy nie te jok nie. 'By watter adres gaan kuier jy gereeld daar?'
 
   'In Hardekoolstraat. Maar ek beoog om een van die dae my eie plek daar te koop.'
 
   'Sal 'n goeie belegging wees, maar jy sal moet gou spring. Erwe raak skaars en duur.'
 
   'Moenie my bang praat nie. Ek is juis bang om die bus te verpas! Wil graag daar wees.  Hoe lyk die rivier na die reën?'
 
   'Te min reën op die Hoëveld. Die water wat ons rivier moet voed sypel in die aarde weg lank voor Nelspuit. Marlothpark self is nog droog. En die Wildtuin. Die voordeel is natuurlik dat mens nou baie wild sien.'
 
   'Mmm verlang ek my skielik morsdood. Ek het 'n spesiale bankie waar ek elke aand wanneer ek daar is, gaan sit om die son oor die rivier te sien ondergaan.'
 
   'En die bankie is waar?'
 
   'As jy uit Wielewaal regs in Seekoei draai. Daardie eerste bankie.'
 
   'En jy is nie bang om na donker terug te stap huis toe nie?'
 
   'Ek is! My kar staan langs my. Ek ry terug huis toe. '
 
   'Sou so dink ja. Sanparke het glo net verlede week weer 'n troppie leeus met die tjopper moes terugjaag Wildtuin toe. Die gesinnetjie het al gevorder tot in Moddervisstraat.'
 
   'Met ander woorde hulle het aan die Krokodilstraatkant van Marloth deurgebreek en nie in Seekoei nie?'
 
   'Sê die wat hulle gewaar het, ja.'
 
   'Fantasties. Kan nie wag om hulle self ook te gewaar nie.'
 
   Hulle skryf nog so bietjie Wildtuinstories, toe dreig Auguste om te groet.  
 
   'Sien jy is geskei? Lank terug?' Milan wil nie ophou gesels nie.
 
   'Jip, al vyf jaar terug geskei. Twee dogters. Nog nie aangewas tot kleinkinders soos jy nie.'
 
   'Jammer om van jou verlies te hoor. Ek geniet my kleinseun baie. Bly jou kinders by jou?'  
 
   'Nee, een getroud, ander een eie woonstel. Gelukkig, want nadat hulle huis verlaat het, het ek afgeskaal. Ek woon in 'n piepklein huurplekkie terwyl ek spaar om 'n eiendom(pie) in Marloth te koop. Wil nooit weer té groot gaan of te veel goed bymekaarmaak nie.'
 
   'n Raar onthulling vir 'n vrou. Milan dink aan die bokse en nogmaals bokse goed wat hy van oorlede Lerina na haar dood uitgedeel het. Hy was lief vir haar. Het haar alles gegee wat haar hart begeer het en baie meer. Na haar dood het hy ook besluit om af te skaal. Hulle erf hier in Groenkloof onderverdeel, die kasarm op die agterste deel verkoop en vir hom 'n kleiner plekkie voor gebou. Behalwe die goed wat veiling toe is, het hy 'n jaar gelede man alleen vir die kerk se witolifanttafel gesorg, met alles wat hy uitgegooi het.
 
   'Ook al gesien mens kan met baie minder klaarkom,' skryf hy. 'Gaan kamp byvoorbeeld en jy pak alles wat jy nodig het in 'n trommel. Dis hoe my kombuis daar uitsien. Kamp styl!'
 
   'Een noodsaaklikheid: Swart driepootpot.'
 
   'Belangrike item, ja. En braaitang.'
 
   'En 'n kurktrekker vir die bottels Allesverloren. Of hoe Allesverloren?'
 
   'Nou praat jy, Auguste.'
 
   "Hoekom sit jy so laat en werk? Stoei jy nog met die versekeraars?" vra Roelof skielik met 'n streng rekenmeesterstem van die deur af en Milan wip soos hy skrik. 
 
   Broer Hein is by: "Gorrel, jou senuwees is rou geskaaf. Moenie worry nie, dis 'n ou vliegtuig. Miskien moet ons hulle toelaat om die ding af te skryf. Of wat is die storie?" 
 
   "Sal seker eers moet hoor wat Burgerlugvaart en die assessor se bevindinge is. Ek kan nie glo die ding is so erg beskadig nie. Ons het niks gestamp nie. Net modder." Milan klim haastig van die Buzzz af en skakel die rekenaar af. Netnou kry Hein of Roelof dit in hulle koppe om aan dié kant van die lessenaar te kom neuk. Hy staan op en stap na hulle toe.
 
   "Dan is dit mos nie 'n probleem nie. Ons moet die ding net gaan haal," besluit Hein met sy tipiese gemoedelikheid. Geen probleem is te groot of te moeilik nie. Dis miskien hoekom hy so goed vaar met die konstruksie en gebouerestourasiekant van die onderneming.
 
   "Die probleem is ons mag eers weer met hom vlieg, as Burgerlugvaart hom vliegwaardig verklaar het. En daarvoor moet die tuig met 'n trok terugkom Pretoria toe."
 
   "Nou huur 'n low bed."  
 
   "Wil julle regtig al die moeite en onkoste aangaan? Die nuwe bussie werk lekker. Mens kan meer goed inlaai," beduie Roelof vir Hein. "En as dit reën kan mens van die pad aftrek, nie bid vir 'n mielieland nie."
 
   Dan het meneer die rekenmeester groter geskrik as wat hy wil erken, dink Milan geamuseer. Maar Roelof het 'n punt beet oor die meer mense. Meer vroue om presies te wees, vir sy rekenmeester, prokureur en argitek wat elke geleentheid gebruik om die kat iewers in die donker te knyp.
 
   "Ek is nie gepla oor die vliegtuig nie. Ek is dankbaar ek het nog 'n broer!" Hein trek Milan teen hom vas en gee hom 'n broederlike druk. 
 
   "Wil julle iets drink?" vra Milan. Hy sukkel skielik met 'n knop in die keel. Hy is ook bly hy en sy broer het mekaar nog. Hy hou van sy broer en sy mense. 
 
   "Nee, ek is honger, kom ons gaan eet iets," stel Hein voor.
 
   
Wat het skielik van 'Allesverloren' geword? wonder Amanda en kyk verbaas na die laptop se skerm voor haar op die tafel. Een oomblik is hulle volstoom aan die gesels en net daarna verdwyn die man soos mis voor die son. Seker maar 'n sein wat kom en gaan daar tussen die doringbome en suikerrietplantasies naby Malelane.
 
   Miskien moet sy sy waarskuwing dat erwe in Marlothpark kan skaars raak ter harte neem en begin rondkyk. 
 
   Sy Google: Malothpark bekostigbare erwe en skakel die nommer van die goedkoopste een. 
 
   "Jammer, die erf is ongelukkig verkoop. Ek sal jou laat weet sodra daar weer 'n winskoop in die mark kom," beloof die eiendomsagent.
 
   "Assblief ja."
 
   Amanda skakel foon en laptop af en gaan tap 'n bad. Sy lê lank in die warm skuimwater en droom van 'n lekker goedkoop erf, baie vryskutwerk om die deposito te dek en 'n bank wat vir haar die res van die geld sal leen.   
 
   Aandete daarna is 'n pakkie twee minute noedels.
 
   Sy werk sowat 'n uur aan die Claerhoutopdrag van Natasha en klim daarna in die bed om te gaan slaap. Môreoggend wil sy vroeg en uitgerus by Rodeo se galery aankom. Nog nie naastenby al die skilderye is al opgehang nie en sy het beloof om teen môreaand klaar te wees.
 
   
Rodeo von Blerk is 'n vrygesel met 'n vreeslike besige sosiale lewe, het Amanda al van verlede week af agtergekom. Maar vandag lui sy selfoon onophoudelik.
 
   Hy is heeldag met liefies, skattebolle, darlings en 'angels' op die foon besig.    
 
   Dit pla haar nie. Sy verkies dit bo 'n 'baas' wat aanhoudend oor haar skouer loer en fout vind met alles wat sy doen.
 
   "Theresa, my angel," hoor sy hom sê. "Jammer dat jy my nou eers van jou party sê. Ek open my galery Vrydagaand. En dankie, maar ek sal nie môreaand by die singles wees nie. Ek het laasweek 'n blerrie oulike girl daar ontmoet. So 'n vurige rooikop. My soort vrou. Germaine Gericke."
 
   Skielik los hy so 'n lelike knoop dat Amanda nie kan help om vinnig in sy rigting te kyk nie.
 
   "Sies Theresa. Julle meisies word altyd sulke groen monstertjies oor mekaar. Ek dink jy moet liewer niks verder sê nie. Ek en Germaine het mekaar gevind en dis 'n match made in heaven. Ons is onafskeidbaar. Ons was die hele naweek bymekaar en ek sê vir jou, sy is flawless."
 
   Hy lyk omgekrap toe hy aflui en net daarna weer skakel.
 
   "Darling, hoekom antwoord jy nie jou foon nie? Jy het belowe om gisteraand te kom kyk hoe ons met die galery vorder." Sy vlam sê blykbaar iets wat hom effens laat afkoel, want hy klink aansienlik kalmer toe hy weer praat. "Ja, mens se ouers is belangrik en ek het respek vir 'n vrou wat na haar ma omsien. Maar waar is jy nou? Jy moet regtig 'n slag kom kyk. Vanaand maak ons klaar, al werk ons tot eenuur."
 
   Rodeo oordryf nie. Dis inderdaad eers eenuur die nag toe Amanda daar wegry. Arme man, sy pleitdooie het op dowe ore geval, want sy nuwe nooi het nóú nog nie opgedaag om te kom kyk hoe lyk sy nuwe galery nie. 
 
   
Donderdagoggend slaap Amanda laat, waarna sy verder aan die Maude Sumner werk. Daar is vreemde en helder kleure wat presies reg gemeng moet word. Nie so maklik as wat sy gedink het nie.
 
   "Hoe ver is jy met die Sumner?" wil Natasha weet, toe sy teen elfuur bel.
 
   "Ek sukkel, antie Maude sit vir my ore aan. As jy haastig is, moet jy liewer kom haal en vir iemand anders 'n kans gee."
 
   "Daar is niemand anders wat ek met die werk kan vertrou nie. Ek maak staat op jou. Jy het tot Sondag vir die Sumner. Handel dan eerste vir my die Claerhout af."
 
   Gehoorsaam haal sy die ander skildery uit. Die Claerhout wat Milan Roux daardie dag op die veiling gekoop het en die vet weet wat daarna daarmee gedoen het. Want helaas, hier is die Maria en Kindkriptoneel nou op haar esel. 
 
   Dit is 'n makliker opdrag en sy werk vinnig. Haar gedagtes begin dwaal, maak 'n opsomming van die werk in die galery die afgelope week en begin uitsien na môreaand se ding. Wat gaan die mense se reaksie wees?
 
   Al wat 'n bietjie van 'n vlinder op haar maag veroorsaak, is die feit dat Milan Roux een van die gaste gaan wees. Hoe gaan hy teenoor haar optree? Sy mag hom nie kwalik neem as hy beledigend en afkrakend is nie. Ai tog, wat het haar besiel om so tekere te gaan oor sy Claerhout?
 
   Sy wonder wat sal hy doen as hy weet dat sy nou 'n replika van daardie einste skildery maak! Die gedagte sal seker sy netjies geknipte kuifie in 'n eendstert laat opspring van skok, bloot omdat hy te waardig is om toe te laat dat al sy hare op een slag rys.
 
   Dit sal die derde keer wees wat sy hom sien en elke keer tevore kon mens hom deur 'n ring trek. Wat sal hy na 'n geleentheid soos môreaand aantrek? Beslis iets wat pas by die okkasie. Iets wat hom weer onweerstaanbaar en onbehoorlik aantreklik vir haar gaan maak. Ongevraagd so. Hy krap háár ekwilibrium op en dit pla hóm nie eens dat sy bestaan nie.
 
   Miskien moet sy in haar klerekas loer en besluit wat om self aan te trek.
 
   Sy bêre die verf en pastelle en blaai deur haar klerekas. Daar is vele snaakse en rare stukkies. Hospies of HP-boetiek klere, soos sy en Linda dikwels spot. Niks voel egter geskik vir 'n meer formele aandfunksie waar Milan Roux ook gaan wees nie.
 
   Sy sal iets moet gaan koop. Iets blinks en moois en nie te duur nie. Nie om Milan of enigiemand anders te beïndruk nie, maar vir haarself.
 
   Sy loop daardie iets 'n uur later by haar staatmaker Chinese snuffelwinke raak. 'n Blink rooi bloes met kantmoue en detail om die kragie. Al is die lente om die draai, is die aande steeds koud. By die bloes sal sy 'n swart sylangbroek en baadjie dra. 
 
   Die skoonheidsalon langs die winkel bied 'n spesiale aanbod op 'n haarsny en sonstrepe aan. En 'n stel naels! Hoekom nie? Sy is altyd so suinig om geld op haarself uit te gee. Sy voel soos 'n splinternuwe mens wanneer sy veel later by die salon uitstap. Môreaand gaan sy haar hare so los en reguit dra. Sy is lankal moeg vir die rol waarin sy dit gewoonlik agter haar kop vasmaak. 
 
   "Jy lyk pragtig," komplimenteer Linda haar toe sy net na vier op die plot aankom. "Gewoonlik lyk jy meer na 'n skooljuffrou as ek."
 
   "Dis was tyd vir verandering."
 
   "Van verandering gepraat. Ek dink my en Serf se ding kan dalk ernstig raak." Linda bly 'n oomblik stil voordat sy byvoeg. "Jy weet, soos in trou eendag."  
 
   
'Hi waar is jy? Het jy in die kuberwildernis verdwaal? Of het jy jou erf in die bos gaan soek? As dit so is, veilig ry en geniet dit. Gisteraand ons geselsie gemis,' skryf Milan agtuur Donderdagaand vir Auguste op die Buzzz. Hy wil net afskakel toe hy sien dat sy aanmeld.
 
   'Nee jongie. Wens ek was in die bos, maar ek het tot laat gewerk gisteraand.'
 
   'Wat is werk vir jou?' Hy is lankal nuuskierig. Hier kom die vraag nou spontaan.
 
   'Verf. Ek het die afgelope drie dae mure geverf.'
 
   'Mure verf? Jy self? Huur mens nie 'n outjie om die kwas of roller te hanteer nie?'
 
   'Op my karige begroting, is ek daardie outjie! Dis goeie oefening. Het gewonder oor iets. Dink jy ek sal 'n inkomste kan genereer deur huise in Marloth vir eienaars te verf? Of skoonmaakdienste begin, as die mark nie reeds versadig is nie.'
 
   'Maak sin vir my. Hoe meer huise daar gebou word, hoe groter is die behoefte daaraan. Het jy al begin erf soek daar?'
 
   'Ek het al met 'n agent gepraat. Was bietjie teleurgesteld. Hulle adverteer teen 'n bedrag en toe ek reageer is daardie een kastig verkoop en al wat beskikbaar is, is meer as dubbeld die prys. Nou sal sy glo laat weet as daar weer iets in my prysklas opduik.'
 
   'Net geduld. Jy sal jou winskopie raakloop.'
 
   'Hoop ek. Jy het my bang gepraat oor die prysstygings. Ek verlang my dood na die plek. Ry sommer nou deur en gaan soek self my erf.' 
 
   'Slim plan. Dan kan jy môreoggend op jou bankie gaan sit en kyk hoe die son oor die Krokodilrivier opkom. Fles koffie en beskuit … Wat keer jou?'
 
   'Werksverpligtinge. Maar gelukkig keer niks jou om dit te doen nie. Gaan soek my bankie op en gooi vir my 'n mangobloeisel oor die heining.'  
 
   'Ai tog ja. Jammer, dis so ver dat mens nie net vinnig kan wegglip nie.' Hy stuur die boodskap sonder om daaroor na te dink.
 
   'Maar jy is mos net om die draai.'
 
   Amper skryf hy: Vanwaar gekry. Pretoria is 'n goeie vier en 'n halfuur se ry per motor en ons vliegtuig is opgedinges. En toe skrik hy homself wawyd wakker. 
 
   Hy skryf: 'Te vêr om te stap! My voertuig het gekalf.'
 
   'Aaaah die ou bakkie op die foto? Jammer om te hoor. Groot skade?'
 
   'Waarskynlik afgeskryf. Maar wat, mens land weer op jou voete.' 
 
   'Natuurlik. Alles is mos nie verloren as jy nie kan ry nie. Maar dit maak my bekommerd. Is daar mense naby wat kan help as jy 'n noodgeval het? Wat sal gebeur as 'n slang jou pik?'   
 
   'Ek bly maar weg van daai outjies,' tik hy terug. Sal moet kophou. Notas maak van sy stories as hy nie in sy eie strik wil beland nie. Hy begin al hoe meer voel dat hy hierdie vrou wel eendag wil ontmoet.   
 
   'In die bos is daai outjies oral. Eendag uitgestap na my vriendin se dammetjie en gewonder watse snaakse stok lê so half in die water. Toe is dit 'n mamba wat agter die platannas aan is. Perfek gekamoefleer. Wanneer jy hom sien, kon hy jou al gepik het.'
 
   'As hy my pik, bel ek 'n 911 chopper en laat die baas betaal.' Hy spot, maar dit vlei hom om te weet dat sy skynbaar opreg besorg is oor sy veiligheid 
 
   'Hoop ons dat die man genoeg omgee om dit te doen.' 
 
   'Natuurlik moet hy omgee. Wie anders gaan vir sy hoenders mieliepitte strooi en sy tamaties natmaak?' 
 
   Nadat hulle gegroet het, staar Milan in ongeloof na die skerm van sy laptop. Is dit regtig hy wat die waarheid so kreatief krom verdraai? Nee, dis sag gestel Hy sit blatant en lieg! As hy die vrou eendag in lewende lywe ontmoet, skop sy hom so hard onder sy fondasie dat hy op Mars land.
 
   Maar met 'n bietjie geluk sal Auguste dalk eendag verstaan dat hy uit selfverdediging oor sy finansiële status en 'n paar ander dingetjies stilgebly het. 
 
   Miskien is sy ook al deur 'n gogga of twee op hierdie webwerf gebyt en verstaan sy dalk beter as wat hy verwag.
 
   
Hoofstuk 10
 
   
Noudat dit Vrydag is, sien Milan nie regtig uit na die galeryding nie. Hy raak 'n regte huishen. En 'n Buzzzverslaafde!
 
   Hy kan nie glo hoeveel pret en plesier die skrywery met Auguste hom verskaf nie. Vanoggend is sy oë skaars oop, voor hy aanteken om te groet en haar 'n goeie dag toe te wens.
 
   En 'n lekker naweek, as sy dalk saam met vriende iewers gaan kuier en hulle nie weer kans kry om te praat nie. 
 
   Hy het nog nie eens 'n foto van haar gesien nie. Hy kan haar seker vra om die foto's wat sy slegs vir eksklusiewe en uitgesoekte Buzzz maats gelaai het, vir hom ook beskikbaar te maak. 
 
   Die beskrywing van haarself is, ligbruin hare, bruin oë en gemiddelde voorkoms en bou. Dit kan enigiets beteken. Sy kan pragtig wees, regtig taamlik gemiddeld, of skreeulelik. 
 
   Hy moet hom dwing om nie prentjies in sy kop te vorm nie. Wat as hy teleurgesteld is?   
 
   'n Uur later op kantoor loer hy of sy die boodskap gesien het. Sy het! Wens hom 'n ewe lekker naweek toe en hoop dat hy nie te alleen sal wees nie.
 
   'Jammer jy kon toe nie die naweek by ons rivier wees nie. Miskien kan ons eendag saam die son daar sien opkom … Ek sal sorg vir koffie en beskuit.' Hy stuur dit. En hy probeer nie eens om dit terug te trek nie. Hy voeg by: 'Sien jy het 'n foto op jou profiel vir uitverkorenes. Mag ek sien?'
 
   Hy vee die versoek weer uit. Om 'n foto te vra voel steeds soos heiligskending. Die begin van die einde.
 
   Daarna staar hy ingedagte na die rekenaarskerm.  
 
   "Hey met wie chat jy so lekker op die Buzzz?"
 
   "Blikemmer Roelof, moet jy altyd so op mens afsluip? Jy sal my 'n blerrie hartaanval gee," raas Milan toe sy hart na een woeste skop teen sy ribbes op 'n stywe galop wegspring. Rook was nooit sy ding nie, maar as hy kleintyd skelm gerook het, sou hy min of meer só groot geskrik het as sy pa hom met 'n stompie gevang het.
 
   "Sorry." Roelof klink nie vreeslik jammer nie. Loer skaamteloos op die skerm. "Aha, Auguste! Het jy haar al gevra hoekom sy Augustus verkeerd gespel het? Is sy dislektses?"
 
   "Ons praat oor baie dieper dinge as dit," verklaar Milan uit die hoogte. "Maar as jy moet weet, sy spel en skryf besonder goed."
 
   "Nou hoekom steek jy haar vir my weg? Wat is haar regte naam? Is sy mooi? Komaan, wys bietjie vir my haar foto's." Roelof steek sy hand uit.
 
   "Los my goed en los haar uit. Wat ons skryf is privaat. Baie persoonlik." Milan keer verbete en stoot die groter man eenkant toe. "Daar is nog nie foto's nie. En ek gee nie regtig om hoe sy lyk nie. Ons gesels nog net."
 
   "Oor diep dinge?" spot Roelof.
 
   "Oor dinge wat saak maak."
 
   "Wel, wees net versigtig. Party vroue beskou die Buzzz net as 'n speelplek. En daar is baie getroude mense wie se maats op ander plekke werk. Hulle is verveeld en soek afleiding in die week. As daar by huwelikstatus geskryf staan – It's complicated, moet jy hardloop. Vra vir my, ek het gisteraand weer in daardie strik getrap." 
 
   "Nog strikke waarteen jy my wil waarsku? Maar staan net asseblief weg. Jy gee my engtevrees. Gaan sit daar." Milan beduie na die ander kant van die lessenaar en skakel die rekenaar af.    
 
   "Oukei." 'n Hangskouerwegstap terwyl Roelof voortborduur. "Die helfte van die dames het iemand op sleeptou, maar is op die uitkyk of hulle nie 'n beter vangs kan maak nie. Eers wanneer jy geweeg en te lig gevind is, hoor jy dat daar eintlik 'n ander kêrel of man in haar lewe is."
 
   "Ai Roelof, innige simpatie. Ek dog jý blaai nog deur die dames, toe skeur hulle jou bladsy uit." Milan hou sy gesig reguit. "Dit moet seermaak."
 
   "Dit doen. Ek het besluit om my profiel eers vir 'n ruk van die Buzzz af te haal." Hy stort moedeloos op een van die leerstoele neer.
 
   "En die enkelgroep gisteraand? Niks belowends opgelewer nie?"
 
   "Ek het toe nie gegaan nie. Ek is verban," bieg hy. "Theresa het my gevra om vir 'n tyd lank weg te bly. Daar is van die vroue wat beweer dat ek te vinnig van een na 'n volgende aanbeweeg. Sy sê ek blaai nie net nie, ek flip deur hulle."
 
   "Dalk moet jy eers lees voordat jy omblaai en nie net prentjies kyk nie, my vriend."
 
   "Die boek is toe. Ek is alleen, Milan. So verskriklik alleen." 
 
   "Nuwe boek? Nuwe bladsye? Hoekom kies jy nie maar een op 'n slag en leer haar 'n bietjie beter ken nie? En skryf iets op jou eie bladsy."
 
   "Ek sál sodra ek die regte kandidaat ontmoet het. Sy bly my ontwyk." Roelof sug swaar en lyk soos 'n sportman wat 'n ligament geskeur het. Toe kyk hy hoopvol na Milan, asof hy vir sy genesing van hom afhanklik is. "Jy ken oulike vroue. Stel my aan een van jou vriendinne voor."
 
   "Ek kan nie aan een dame dink wat in jou fynproewersmaak val nie."
 
   "Spot jy met my?" Roelof gluur hom aan, maar Milan bly hom 'n antwoord skuldig. Dan torring hy weer aan hom. "Wat doen jy vanaand? Wat dit ook al is, kan ek saamgaan?"
 
   "Ek gaan na 'n kunsgalery se opening toe. Jy kan seker saamkom as jy regtig wil."
 
   "'n Kunsgalery? Boring man. Kom ons gaan liewer klub toe. Jy kan vir ons die girls aantree. Hulle hou van jou looks."
 
   "Nee dankie Roelof, jou lankal gesê dis nie my idee van vermaak nie. Dis kinders wat daar uithang." 
 
   "My donner jy klink soos 'n ou man."
 
   Milan glimlag maar net. Hy kan beledigings terugslinger in die lyn van ou manne wat hulle lywe tiener hou. Agtien bly tot op hulle vyftigste verjaarsdae. Maar hy besluit daarteen. Die man is klaar in sak en as. 
 
   
Daar is reeds heelwat mense voor Rodeo von Blerk se plek toe Milan net voor sewe daar aankom. Die enigste parkeerplek is tussen 'n taamlik gehawende dubbelkajuitbakkie en 'n nuwe Volvo. Hy hoop maar dat die passasier van die bakkie aan sy regterkant nie sy deur teen sy silwer Range Rover vaskletter met die inklimslag later vanaand nie.
 
   Hy klim uit en meet die afstand.   
 
   "Is net een mens," verseker die karwag hom egter. "'n Vrou. Maar ek sal jou kar spesiaal watch. Jy is gelukkig, hier het 'n rooi BMW gestaan, maar die vrou was skaars in, of sy kom weer uit en ry weg. My nie eens getip nie." 
 
   "Dan is die een se dood beslis die ander se brood," spot Milan en hou 'n pienk noot in die lug. "Joune, as my kar met die uitkom orraait is!"
 
   Hy stap deur 'n staalhek met 'n dekadente ontwerp, verby 'n wye soliede hout voordeur. In die portaal wys 'n koperbordjie vir hom dat hy regs moet draai om by die Rodeo von Blerk Kunsgalery uit te kom.
 
   Daar steek hy vas.
 
   Iemand druk 'n glas sjerrie in sy hand, maar hy kom dit skaars agter. Sy oë is op 'n vrou. Nie omdat sy die heel mooiste persoon in die vertrek is nie. Nie omdat sy die hardste praat nie. Ook nie omdat sy die middelpunt van almal se belangstelling is nie.
 
   Maar omdat sy Reuben se Mêndie Kroegher is en haar blote teenwoordigheid hom lus maak om om te draai en hakskene te wys.
 
   Op die oog af lyk sy so oulik. Aangenaam. Selfs toeganklik. Sy is 'n lewende getuienis van hoe bedrieglik voorkoms soms kan wees. So mooi en tog so … rissiepit.
 
   As mens haar voorkoms met Auguste se persoonlikheid kon kombineer, sou dit 'n volmaakte kombinasie wees.
 
   Hy kan steeds nie uitwerk hoekom Mêndie daardie oggend van die veiling so katterig met hom was nie. Dit was asof sy die Claerhout gebruik het om 'n persoonlike aanval op hom te loods. Hy het nog een oomblik gedink Reuben is gelukkig om so mensie te hê wat vir hom werk en toe 'boem.' Arme Reuben! 
 
   Heks. 
 
   Dit verskaf hom geen plesier om tydens die toesprake net daarna uit te vind dat die galery se uitstallings, wat hom onmiddellik tot in sy skoene beïndruk het, deur haar gedoen is nie.  
 
   "Mêndie Kroegher," kondig Rodeo von Blerk aan en roep haar nader om die simboliese lint deur te sny. Sy lyk pragtig in rooi en swart. Iets het met haar hare gebeur. Dis beslis ligter, effens korter, beklemtoon haar mooi oë. Hy dwing hom om weg te kyk. 
 
   "Hoe vorder jou planne met die kunsgalery langs die Wildtuin?" kom knoop Reuben 'n gesprek aan nadat die formaliteite verby is. "Jy moet dat Mandie jou help met die uitleg."
 
   "As sy enigiemand anders was, sou ek dit beslis oorweeg het. Hierdie uitleg en groeperings van skiderye is besonder goed gedoen. Maar nee dankie, ek en Mêndie Kroegher sal nie vyf minute in mekaar se geselskap wees voordat bloed spat nie."
 
   "Siestog Milan, sy was nogal kwaai met jou. Maar dis glad nie hoe sy regtig is nie." Reuben klik simpatiek met die tong en gaan sleep jou wragties die vrou aan haar arm van 'n ander groepie gaste weg. "Mandie, jy onthou mos vir Milan Roux."
 
   "Ek doen." Verklap die skaduweetjie wat oor haar gesig gly dalk dat sy intussen minder trots voel oor haar skerp uitlating daardie Saterdag? 
 
   Is die ys besig om te smelt?  
 
   "Raar om te sien dat jy Rodeo toegelaat het om 'n paar afgryslike Claerhouts tussen sy smaakvoller skilderye op te hang." Sy sin is nog nie voltooi nie, of hy wil sy eie tong aan flarde byt. Was dit regtig nodig om tot op haar vlak af te daal? Sarkasme is iets wat hy haat. 
 
   Maar vanaand soek hy iets waarmee hy haar verkeerd kan opvryf. Dit sal hom plesier verskaf om die eerste skoot te skiet wat die oorlog kan begin. Hy wag dat daardie fantastiese mooi oë weer in twee blitsende weerligstrale verander.
 
   Tevergeefs. 
 
   "Jammer, ek was so aanmatigend." Op haar gesiggie sien hy 'n amperse klein dogtertjieweerloosheid wat hom 'n onverklaarbare en onvergeeflike drang laat voel om haar in sy arms toe te vou en te troos. 
 
   "Aanmatigend waaroor?" Magtig, hy is darem nie so 'n softie nie.
 
   "Ek moes nie jou skildery afgekraak het nie. Dit is 'n goeie en tipiese Claerhout."
 
   Pasop dat jou mond nie oopval van verbasing nie, Roux, besluit hy. En moenie die verskoning sondermeer aanvaar nie. As sy van Planeet Vrou af kom, is sy heelwaarskynlik besig om hom uit 'n ander hoek aan te val. Vrouens baklei anders as mans. Hulle baklei nie regverdig nie.
 
   Hy gluur haar aan.
 
   Sy hou haar kop omhoog. Daag hom uit soos 'n sokkerdoelwagter wat probeer wys dat sy die bal kan keer, maak nie saak vanwaar hy skop nie.
 
   Hulle lyk waarskynlik soos twee veghonde wat wag dat een 'n sykant draai, sodat die ander een tande in 'n nekslagaar kan sink.
 
   "Hei hei hei! Dis waar wat Mandie sê, dit het regtig nie oor jou Claerhout gegaan nie," probeer Reuben om die spanning tussen hulle met 'n snaakse laggie op te klaar. "Mandie was eintlik omgekrap oor die Abel Ntonto wat jy voor my neus weggeraap het, Milan. Sy het nie geweet van die meevaller wat die kunstenaar by jou gekry het vir sy seun se mediese onkoste nie."
 
   "Is dít so?" Milan is steeds skepties. Hy kyk ondersoekend na die vrou voor hom. Soek bevestiging vir Reuben se verklaring by haar. En vind dit waarskynlik, want sy lyk heeltemal ontwapen. 
 
   "Ek het eers daardie Saterdag gehoor dat jy die geld vir die kind se gesigrekonstruksie gegee het." Dan voeg sy sag by: "En dis wonderlik dat jy vir hom 'n nuwe fiets gekoop het."
 
   Sterk staan, Milan. Moenie dat hulle jou sagmaak nie.
 
   "Dis my skuld," verduidelik Reuben verder. "En joune Milan. Omdat jy so adamant was om jou aandeel stil en uit die koerante te hou, het ek nie weer daaroor gepraat nie. Ook nie met haar nie." 
 
   Milan trek sy skouers op. Reuben moet net nie van hom verwag om op te tree asof hy en sy nou beste maatjies is, noudat hulle met 'n flouerige verskoning vorendag gekom het nie.
 
   Hulle is nie en sal dit nooit wees nie. Buitendien, al lyk Mandie vanaand onweerstaanbaar mooi en vroulik en al kan sy vir hom alles vertel van die kuns teen die mure, hoef hy nie 'n sekonde langer in haar geselskap deur te bring as wat nodig is nie.
 
   Hy kyk rond. Hier is sekerlik ander vriende van die kunste met wie hy kan gaan gesels.
 
   "Enige noemenswaardige nuwe werke in die laaste paar weke aangekoop of verkoop, meneer Roux?" Reuben wil duidelik die gesprek aan die gang hou.
 
   "'n Paar Pierneefetse. Stel jy belang, meneer Abrahamovici?" speel Milan saam.
 
   Hierdie meneer en meneer is hulle twee se ou manier van praat wanneer hulle besigheid doen. Of wanneer hulle die strydbyle laat sak en wit vlae hys. Dis duidelik nog 'n geheimpie waarby Mêndietjie nog nie ingelaat is nie, want sy gaap hulle albei aan. 
 
   "Natuurlik sal ek daarna ook kyk. Maar jy weet op watter skildery ek my visier het."
 
   "Ek het so basiese idee."
 
   "Nou wanneer sal jy bereid wees om die Gregoirekaartspelers aan my te verkoop?"
 
   "Al eet ek grassade en drink Oros vir die res van my lewe, sal ek daardie skildery nooit verkoop nie." Milan proe aan sy sjerrie en sit 'n frikkadel in sy mond, toe 'n kelner 'n skinkbord met southappies tussen hulle hou. 
 
   "Ek het vir Mandie destyds gesê dat die eienaar besonder sentimenteel oor die Gregoire is," gesels Reuben onverstoord verder, nadat hy homself aan 'n garnaalkebab gehelp het. "Mens is maar diskreet en noem nie name nie. Maar sy het nietemin spesiaal moeite gedoen het om die skildery weer tot sy volle glorie te herstel."
 
   "Wat?" Dis soos yswater in sy gesig. Hy sluk hard, want die frikkadel steek in sy keel reg langs sy hart vas. 'n Pynlike ervaring. "Sy het die skildery reggemaak?" 
 
   "Die einste," bevestig Reuben rustig. "Het jy nie genoem dat daar 'n beskadigde Tinus de Jongh …?"
 
   "Nee." Milan waai met die hand. Sluk van sy sjerrie. 
 
   "Verskoon my. Ek moet vir die kombuispersoneel gaan sê om nog warm happies in te bring." Nou glo Mandie seker dit gaan oor haar. Dat hy nie van haar dienste wil gebruik maak nie. Dis nie dit nie, dis net hierdie Reuben wat altyd met 'n uitklophou kom wanneer mens dit glad nie verwag nie. Inligting wat hy beslis eers moet verwerk.
 
   Intussen trek Mandie daardie sexy lyfie van haar regop, swaai om en stap weg. 
 
   "Nie sleg nie," moet hy egter aan Reuben erken, terwyl hy haar agterna kyk.
 
   "Ja, 'n pragtige vrou, met 'n mooi persoonlikheid," verklaar die blerrie uitlander met 'n geamuseerde uitdrukking op sy gesig.
 
   "Man ek praat van die blerrie herstelwerk op die Gregoire skildery," raas Milan omgekrap. 
 
   "Oooo?" Kastig vreeslik verbaas asof daar 'n misverstand êrens ontstaan het. "Ek het ook nogal so gedink." 
 
   "Regtig? Wel, dis die rede hoekom ek beslis weer eendag van haar professionele dienste gebruik sal maak." Lê klem op professionele dienste en probeer tog net om die glimlag van haar baas se gevreet af te vee. "Op die oomblik is die meeste skilderye in my studeerkamer gestoor. Ek het mos 'n ruk terug die groot huis verkoop en nou het ek nie plek vir alles nie. Ek moet eers uitsoek en besluit wat om te hou en wat gaan galery toe."
 
   Net toe sluit Rodeo von Blerk hom by hulle aan.
 
   "Meneer Roux, baie bly jy kon dit vanaand maak. Ek glo ons gaan in die toekoms gereeld besigheid doen."
 
   "Asseblief, noem my in daardie geval Milan." Hy steek sy hand na die man toe uit. "Ons het nog nie formeel ontmoet nie." 
 
   "Rodeo. Aangenaam." Hy glimlag effens. "Skuus ek kom gesels nou eers met julle, maar ek moes net gou iemand gaan bel. My nuwe vriendin moes vanaand hier gewees het, maar sy het skaars hier aangekom, of sy moes weer ry. Krisis. Haar ma wat in 'n aftreeoord in Bela-Bela woon, het geval en Sondagaand 'n heup gebreek. Skaars is sy terug in Pretoria of hulle laat weet daar is komplikasies."
 
   "Jammer, om te hoor." Milan sit sy leë glas neer. "Sal julle my verskoon? Ek kan nie te lank bly nie en wil gou bietjie rondkyk voor ek ry."
 
   "Nee man, daar is nog heelwat te ete en te drinke beskikbaar. Jy kan nie nou al gaan nie," keer Rodeo. "En ek wil nog met jou besigheid praat. Maar kyk gerus eers rond." 
 
   Milan stap na waar hy die Gauguin in die verste hoek van die saal opgemerk het. 'n Pragtige kleurvolle plaastoneel, met 'n vrolike koringland van Maggie Laubser daarnaas.
 
   Dis so mooi, hy kan net staar. 
 
   Miskien moet hy tog vir hom iets sterkers by die kroeg gaan soek. Dan kan hy terugkom en nog 'n verbyvlug maak. Dalk nog 'n keer mooi kyk en die prentjie vir altyd in sy geheue vasmaak. 
 
   Hy draai om en amper loop hy haar uit die aarde.
 
   Mandie Kruger wat droomverlore na dieselfde skildery kyk, heeltemal onbewus van sy teenwoordigheid. Waarskynlik onbewus van enigiemand in die vertrek.
 
   Wat sou op hierdie oomblik in haar gedagtes omgaan?
 
   Hy wens hy kon skilder, dan sou hy bitter graag sekere atmosfere en emosies op doek wou vaslê. Hy ken haar nie en tog is daar iets uiters bekends aan haar, asof hulle al iewers in 'n ander tydvak 'n leeftyd gedeel het.
 
   Al het sy so lelik met hom baklei, is sy allesoorheersende gevoel dat sy emosies en sy diepste menswees by haar sal veilig wees.
 
   Noudat hy so naby aan haar staan, kan hy sien dat sy nie meer heeltemal 'n uilskuiken is nie. Met 'n mooi en goedversorgde vrou is dit moeilik om te skat, maar sy kan maklik sy eie ouderdom wees. Beslis nie die tipe wat meer saam met Roelof in ’n nagklub wil rondhang nie.  
 
   Om haar nek dra sy 'n stringetjie rooi en swart krale. Dit verdwyn hier en daar onder haar bloes. Die v-hals is nie so hoog dat dit haar na 'n kerkorrelis laat lyk nie. Ook nie so laag dat totaal niks aan die verbeelding oorgelaat word nie. Inteendeel van waar hy op haar afkyk, skrik alles wat van hom 'n volbloedman maak wawyd wakker.
 
   Hy skeur sy oë weg. Volg liewer die roete wat die hangoorbelle aandui, na die fyn skulp van haar oor. Die lyntjie langs haar oë, effense wip van die neusie. 'n Mond wat vra om gesoen te word.
 
   Eers sag. Net 'n ligte aanraking van sy eie lippe. As sy wegdeins sal hy ophou. As sy meer vra, miskien haar arms om sy nek sit, wil hy haar stywer teen hom vastrek. Haar daar vashou totdat sy verstand eendag inskop en hom inlig dat hy met vuur speel.
 
   Nooit weer laat hy sy sintuie toe om vir hom besluite te neem wat ernstige implikasies kan inhou nie. 
 
   Maar sy ruik hemels. Vars, skoon. Sagte badseep. Die geur van magnolia? 
 
   Hy dwing homself om weer na die skildery te kyk. Hy skaam hom morsdood as sy moet agterkom dat hy haar letterlik sentimeter vir sentimeter met die oë gestaan en meet het. Om die waarheid te sê, hy slaan morsdood neer as sy moet raai dat hy haar as vrou opgeweeg en inderdaad onweerstaanbaar bevind het.
 
   Gelukkig kom sy eers agter dat dit hy is wat daar langs haar staan, toe sy blik weer vasgenael op die Gauguin is.
 
   "Dis jammer dat die skildery volgende week Londen toe gaan. Daar is nie baie van Gauguins se vroegste werke in Suid-Afrika nie." Hy moet iets sê voordat sy omdraai en weer weghardloop. 
 
   "Dis 'n pragtige skildery." Dis nou sy wat na hom kyk. Peinsend. Hy sal geld uithaal om te weet wat in haar gedagtes omgaan. 
 
   "Maar nou ja, Rodeo sal nie sy prys in Suid-Afrika kry nie. Ek het nie daardie soort geld nie." 
 
   "Wat dink jy van mense wat namaaksels van die ou meesters teen hulle mure hang?" vra sy onverwags.
 
   "Nie 'n probleem daarmee nie. Ek het wel 'n probleem met iemand wat 'n skildery maak, die ou meester se handtekening vervals en dit as 'n oorspronklike probeer verkoop."
 
   "Ons moes as kunsstudente een werk van 'n groot kunstenaar kies en dit oorverf," vertel sy. "Maar ons moes 'n verkeersteken iewers inwerk."
 
   "Jy het kuns geswôt?" Hou op om so beïndruk te wees met alles wat die vrou doen en sê, maan sy beterwete hom al weer. "Hoekom die verkeersteken?"
 
   "Seker om te wys dis nie die ware Jakob nie." Sy lag effens. "Maar dit was nie nodig om te bekommerd te wees nie. Ons skilderye het beroerd gelyk."
 
   "En watter ou meester het jy gekies?"
 
   "Van Gogh, van alle uitdagings. My heeltemal misgis met die oënskynlike eenvoud van sy werke. Eers later agtergekom dat hy fyn primêre kleurlyntjies langs mekaar verf om spesifieke kleure te kry. Rewolusionêr."
 
   "Of uit armoede. Sy broer het vir hom gesorg. Dalk het hy nie geld gehad om meer buisies verf as net die primêre kleure te koop nie," daag hy haar uit.
 
   "Seker nie onmoontlik nie! En gestel hy was te lui om die kleure behoorlik te meng. Blerts rooi, blerts blou op die doek, 'n paar krappe daardeur met die paletmes en siedaar jy kry pers."
 
   "Maar steeds is sy skilderye pragtig, briljant, uniek. Van Gogh is een van my gunsteling meesters ook," moet hy erken. "Het jy goeie punte gekry vir jou poging?"
 
   "In my kanon in gedruip," verklaar sy ruiterlik. "Skilder nog steeds soos 'n amateur."
 
   "Ek sal nie eens probeer nie. My ma het ons laat kunsklasse neem by die bestes van die bestes, maar ek dink ek het iewers gelê en slaap toe talent uitgedeel is." Net om weer bietjie skoor te soek vra hy. "Gaan jy nie vir Rodeo opdons omdat hy 'n kosbare skildery na Londense veiling stuur nie?"
 
   Aha, daar verskyn weer 'n kleurtjie in haar nek! 
 
   "As hy die werke van oorsese kunstenaars daar wil verkoop, pla dit my nie juis nie. Dit gaan vir my oor Africana."
 
   "Maar jy weet mos dat mens uitvoerpermitte nodig het om werke van ons eie meesters uit te voer. Aan die ander kant keer dit seker nie diegene wat met kunswerke smokkel nie. Daardie skilderye wat verlede week uit die kunsmuseum gesteel is, is waarskynlik lankal in Europa. Weggesluit in een of ander eksentrieke Russiese patron se kluis."
 
   En nou? Hoekom kyk sy hom aan asof hy pas 'n rooi kruis oor Gerard Sekoto se naakte saxofoon gespuit het? Het hy iets verkeerds gesê? 
 
   Nuwe onderwerp: "Jy het my Gregoire pragtig herstel. Ek wou nog altyd die persoon wat dit gedoen het self bedank." 
 
   "Plesier!"
 
   "Ek het nog 'n skildey of twee wat rampe oorgekom het." Hy moet liewer loop. Sy verstand vertel hom dit. Maar sy bene laat hom in die steek. Sy breins ook, want hy brei uit: "'n De Jong en 'n redelik waardevolle Wenning. Moet ek met Reuben praat, of sien jy kans om daarna te kyk?"
 
   "Watter soort ramp het die Wenning getref?" 
 
   "'n VVV. Vreemde vlieënde voorwerp. Iemand het die skildery met 'n veerpyltjie raak gegooi."
 
   "Sjoe, hou die Roux's wilde partytjies? En van wanneer af hang mens 'n Wenning naby jou dart board?" Dis meer spot as 'n verwyt. Sy is alles behalwe die draak wat hy aanvanklik gedink het.
 
   "Vriende van ons se seun wou 'n vlieg met die veerpyltjie doodgooi. Die vlieg het op die blommeverkoper in die skildery se kopdoek gaan sit."
 
   "Het die vlieg met sy lewe betaal?" vra sy droog.
 
   "Ongelukkig nie, maar die vrou se kopdoek is woes gekwes. As jy dalk bekommerd is dat die Wenning weer in die spervuur gaan beland wanneer hy herstel is, ontspan. Ek beskerm dit met my lewe."
 
   "Deur tussen die skilderye en kinders in te stap as hulle met veerpyle mik? Dit sal baie heldhaftig wees."
 
   "Daar is nie meer sulke goed in my huis nie." 
 
   "Kindertjies of veerpyle?" wil sy weet.
 
   "Veerpyltjies." 
 
   "Mooi so. Nou laat weet maar vir Reuben wanneer ek moet kom kyk." Dit lyk asof sy gaan omdraai en wegstap.
 
   "Wag eers. Het jy al iets gekry om te drink?" hoor hy hoe sy eie stem vra. "Kan ek vir jou wyn kry? Ek sien nie 'n man aan jou sy nie. Ek neem dus aan dat jy alleen hier is."
 
   "Ek was eintlik van plan om te gaan groet en te ry." Sy lyk 'n oomblik besluiteloos en hy hou asem op. Bly nog 'n bietjie … asseblief. "Weet jy, ek is nogal lus vir 'n glas droë witwyn."
 
   "Ek kry gou vir ons." Wyn vir haar. Whisky en water, met ys vir homself. 
 
   Hy is lankal nie meer haastig om huis toe te gaan nie. Dis lekker hier, solank as wat sy ook hier is.
 
   En die musiek op die agtergrond is pragtig. Strelend. Mozart. Ou wêrelds en gepas. 
 
   Hoe meer hy met haar gesels, hoe meer wonder hy hoekom sy alleen daar is. Sy het sekerlik 'n man of vriend in haar lewe? Dalk stel hy bloot nie belang in kuns en mooi ou goed nie. Smaak mag verskil. Maar dis 'n sonde dat sy alleen op 'n Vrydagaand moet wees. Kon die man nie maar een kleinerige opoffering maak ter wille van haar nie? 
 
   Maar haar man se verlies is vanaand sy wins. Net jammer dat al die oulike vroue gewoonlik 'n ridder iewers het wat wag dat sy huis toe kom. 
 
   Later sit sy haar leë glas neer en beduie dat sy nou regtig moet gaan.
 
   Hy vra: "Bly jy naby? Ver? Ek hoor hulle slaan weer karruite uit by Menlyn se verkeerslig. Julle dames moet maar versigtig wees om so alleen saans rond te ry."
 
   "Ek is al te lank op my eie om vir alles bang te wees."
 
   Sy is sowaar alleen! 
 
   "Niemand wat vir jou by die huis wag nie?" 
 
   "Net ek. Daar is 'n vriend op die horison. Maar hy woon op 'n ander plek."
 
   "O." Hy is nie veronderstel om teleurgesteld te wees nie. Hy het immers vermoed dat sy iemand in haar lewe het.      
 
   "Terloops, hoekom het jy nie jou vrou saamgebring nie?" 
 
   "Wat?" Sy voete is 'n oomblik onder hom uit, voordat hy antwoord. "O nee, ek het nie meer 'n vrou nie."
 
   Genugtig, hy dog die hele Suid-Afrika weet min of meer alles van hom af.
 
   "Ek is bly dat daar uiteindelik 'n wapenstilstand tussen julle is," merk Reuben op toe hulle hom groet. "Ek gaan ook ry. Dis Vrydagaand, Johannesburg is nog anderkant die bult en ek sien nie meer so goed in die donker nie."
 
   "Reuben, mag ek vir Mandie vra om na my beskadigde skilderye te kom kyk," vra Milan. 
 
   "Vra haar gerus. Jy het nie my toestemming daarvoor nodig nie." Dit lyk asof Reuben wil uitstap, maar dan is dit asof iets hom byval. "Milan, het jy een van Rodeo se katalogusse geneem?"
 
   "Nee, ek het nie geweet so iets is beskikbaar nie."
 
   "Die kleurkatalogus bevat agterin 'n lys met name van skilders wie se werke hy nog graag wil bekom. Maar vat sommer myne. Ek ken sy behoeftes na 'n week in sy geselskap."
 
   "Dankie." Hy kyk eers vinnig deur die name van skilderye wat in die galery beskikbaar is. "Maude Sumner, Blomme in blou vaas? Mandie, waar hang dit?"
 
   "Ekskuus?" Sy ruk geskok op, asof sy glad nie verstaan van wie of wat hy praat nie. 
 
   "Ek het al die skilderye gesien, maar wys my waar hang die Maude Sumner." Sy trek haar asem skerp in, toe hy vir haar die foto van die skildery wys. 
 
   "Die skildery nie hier in die galery nie." Sy raak met haar vingerpunte aan haar lippe. Hy verstaan nie haar reaksie nie. Dis mos nie haar skuld dat die enigste skildery waarin hy belangstel skitter in sy afwesigheid nie.
 
   "Die skildery is nie in die galery nie," bevestig Reuben egter. "Rodeo het dit vir sy nuwe vriendin geleen om vir haar ma te gaan wys. Sy het 'n eerste opsie om te koop. Die antie is glo stinkryk en het Maude Sumner as kind ontmoet."  
 
   "Wie, waar, wat? Hoor ek die woord koop?" Rodeo staan met 'n glimlag nader. 
 
   "Milan wou weet waar die Sumner hang. Die een wat Germaine saamgeneem het." 
 
   "Germaine wie? Julle praat nie dalk van ene Germaine Gericke?" wil Milan onthuts weet.  
 
   "Ken jy my vriendin?" Rodeo kyk skerp na hom. 'n Rodeobul wat sal kopstamp as jy aan sy 'koei' raak.
 
   "Nie te goed nie. Maar ons het al ontmoet," probeer Milan om dit tot niks af te water. Die man moet maar self uitvind met wie hy te doen het. Dalk is sy ervaring minder traumaties. "Hoe lank is julle twee bymekaar?" 
 
   "Nog nie lank nie. Ek het haar verlede Donderdagaand by so 'n enkellopergroep ontmoet," vertel Rodeo. "Berese, belese en stel regtig belang in goeie kuns. Ek glo sy is die een vir my."
 
   "Bly vir jou," verklaar Milan. En in ekstase vir homself! Verlig en dankbaar dat die vrou dus inderdaad aanbeweeg het.
 
   Behalwe dat hy nou bekommerd is oor Mandie Kruger se reaksie. As sy mensekennis hom nie in die steek laat nie, piep 'n voëltjie in sy oor dat sy om een of ander rede uiters geskok en buiteweste verward lyk. Hoekom?
 
   "Dankie. Nog iets om te drink?" vra Rodeo. "Dit lyk asof julle almal wil weghardloop en die party is nog nie verby nie."
 
   "Ek is op pad," verklaar Mandie.
 
   "Selfde hier. Johannesburg toe. Highway, Vrydagaand." Reuben groet plegtig. Bedank die gasheer vir die eet en drink en daar trek hy.
 
   "Milan, het jy al deur die 'gesoek'-lysie op my katalogus gekyk? Reuben sê jy kan dalk help met een of twee van die werke." 
 
   "Klaar gesien. Die Claerhout, Madonna en Kind is myne. Dis nie in die mark nie." 
 
   "Waar is die skildery op die oomblik?" wil Mandie weet.
 
   "By my huis. In my studeerkamer, waar ek hom neergesit het die dag waarop 'n sekere vrou vir my vertel het dat dit die lelikste skildery op aarde is." Hy kry lekker tot in sy tone oor die geskokte uitdrukking op haar gesig. Sy het natuurlik gedink hy gaan die eerste en laagste aanbod aanvaar om die ding te verkoop. Hy sal nie, al bied Rodeo hom twee keer die bedrag aan wat hy betaal het.
 
   "Laat weet my maar as jy dalk eendag van plan verander," probeer Rodeo nog 'n laaste maal.  
 
   "Ek glo nie dit gaan gebeur nie. Baie dankie vir 'n wonderlike aand, maar ek ry ook." Milan draai na Mandie. "Wanneer sal jy kom kyk na die skilderye of moet ek dit een of ander tyd na jou studio toe neem?" 
 
   "Ek wil kom kyk," verklaar sy op 'n vreemd afgemete manier. "Nou dadelik. As dit jou sal pas."
 
   "Natuurlik. Dis nou eers negeuur." Vreemd. Hy kan sweer dat hy Mandie 'n halfuur gelede nie met 'n geweerloop in die ribbes sou kon oortuig om vanaand saam met hom huis toe te gaan nie.
 
   Inteendeel, as hy gevra het, sou hy waarskynlik 'n klap as antwoord gekry het.
 
   Hulle stap uit en Milan is verbaas om te sien dat die bakkie aan sy regterkant aan haar behoort. As hy moes raai, sou hy haar agter die stuurwiel van 'n Franse nommertjie soos 'n Peugeot, Citroën of Renault gesit het.
 
   Die motorwag kry 'n pienk noot, voordat hy in sy kar klim en vooruit ry. By sy huis wys hy vir haar waar om stil te hou en gaan parkeer die Range Rover in die garage. Sy wag reeds by die voordeur toe hy aankom. 
 
   Stofjas wag hulle aan die ander kant van die deur in en Mandie raap haar in haar arms op. Sy hou die grys lyfie vertroetelend teen haar vas en koer in kat se ore.
 
   Milan se hart word week. Hy hou van mense wat van katte hou. En hy hou veral van vroue wat van sy ou Stofjas hou. 
 
   "Waar is die skilderye?" Sy kyk skielik op. Vang hom onkant. Vang hom nog méér onkant, toe sy Stoffie in sy arms sit.
 
   "Stap voor," beduie hy en vryf oor die kat se rug voordat hy haar op die grond neersit. "Eerste deur regs in."
 
   Daar is openlike bewondering op haar gesig terwyl sy van die een skildery na die volgende beweeg. Só het hy seker na haar gekyk met Stoffie in haar arms.
 
   Sy ma het altyd gesê die arme kind loop met sy gevoelens op sy mou rond. Net jammer dat hy dit nou nog nie ontgroei het nie.  
 
   "'n Matisse!" roep sy uit nadat sy in die sitkamer rondgedraai het. "Is daardie 'n oorspronklike Leonardo-skets? En Michael Angelo-replikas?"
 
   Sy is nogal vinnig om die duur en waardevolle skilderye teen sy mure raak te sien. Hy is beïndruk met haar kennis.
 
   "My oorlede ma het dit in Italië by 'n galery gekoop. Almal oorspronklik," glimlag hy beskeie. "Sy het verlief geraak op Italië en die Italiaanse kultuur na 'n paar besoeke." 
 
   "En toe noem sy haar seun Milan, na 'n stad in Italië. Dis 'n baie nice naam." Sy is nie dom nie. "Is jou suster se naam dalk Florence?" 
 
   "Ken jy haar?" Hy geniet haar humor, maar hy kan net so fyn terug spot. Dan help hy haar laggend reg. "Nee, ek het nie 'n suster nie. En my ouboet is nie Rome, Gerome of Romeo nie. Hy het die familiename. Heinrich Stefanus."
 
   "Ek sien." Sy lag saam. 
 
   "Koffie of tee? Of Amarula op ys?"
 
   "Niks dankie. Wys vir my die beskadigde skilderye." Sy gluur hom skielik aan asof hy 'n onwelvoeglike voostel gemaak het. Hy het nie! Hy is net gasvry.
 
   "Dit hang in die eetkamer langsaan. Al my afvlerkies."
 
   Sy stap nie reguit na die Wenning toe nie. Steek voor die Gregoire vas en deins terug met 'n uitdrukking van algehele verbystering op haar gesig. Haar mond gaan half oop en verbeel hy hom of is sy skielik so wit soos die eetkamertafeldoek? Hy trek 'n stoel uit en laat haar sit.
 
   "Is jy orraait? Kan ek vir jou 'n glas water bring?" Hy wag nie dat sy antwoord nie en draf weg. In die kombuis tap hy water en gooi drie teelepels suiker in. Kom terug en vra bekommerd: "Het jy iets by die galery geëet wat jou omgekrap het? Die badkamer is die tweede deurgang af."
 
   Net nie weer met 'n vrou hospitaal toe jaag nie! 
 
   "Ken jy 'n vrou met die naam Natasha? Swart hare in 'n bob gesny. Dra so 'n dik swartraambril," wil sy dringend weet nadat sy die soet konkoksie gesluk het.
 
   Word asseblief nou beter. 
 
   "Nee, nog nooit van so persoon gehoor nie. Hoekom? Wat het sy met die Gregoire te doen?" Hy gaan sit hard op 'n stoel langs haar. Hoekom kyk sy so stip na die skildery? Hy kyk self ook. Sien niks ooglopends verkeerd nie en vra versigtig. "Is daar iets wat jy vir my moet sê? Het iets met die herstelwerk verkeerd gegaan? Sien jy dalk verf wat afdop?"
 
   Die gedagte laat hom opvlieg en naderbeweeg. Vreemd hoe lank mens die terpentyn en olieverf kan ruik lank nadat die skildery herstel is. In die aande is die reuk beslis skerper. Hy glo dat dit droog sal wees onder sy vingers as hy daaraan raak … 
 
   "Moenie vat nie!" roep sy uit. "Ek bedoel dis orraait. Ek voel net skielik nie baie lekker nie. Wys my jou Claerhout." 
 
   Siestog, sy voel beslis nie lekker nie. Die Claerhout makeer mos nie iets nie. Het sy dalk bietjie meer gedrink as wat goed is vir haar? 
 
   "Sal jy kan huis toe bestuur in hierdie toestand? Ek kan …"
 
   "Hoop nie jy wil voorstel dat ek hier moet oornag nie. Dit sal ek onder geen omstandighede doen nie," klink sy moeilik verby.
 
   "Ontspan, ek is net besorg." Hy kan ook moeilik raak en sy man staan as sy weer van vooraf wil begin baklei.
 
   "Man, ek is nie besig om dood te gaan nie en ek is ook nie getrek nie." Sy kyk vinnig na die Wenning en De Jong: "Dis nie baie werk nie. Ek sal my goed bring en albei sommer hier herstel."
 
   "Wil jy dit nie liewer met jou saamneem nie?" Sy nekhare kriewel steeds.  
 
   "Is jy nou van jou trollie af? Moet nooit in jou lewe weer 'n waardevolle skildery in iemand anders se hande vertrou nie. Nie eens vir vyf minute nie." Hy sien sommer sy wen haar op. As sy van die vloer af loskom, skiet sy met soveel geweld in die lug op, hy sal moet plafon herstel. "Moet nooit doen wat Rodeo met die Sumner gedoen het nie." 
 
   "Oukei oukei! Ek sal nie, sowaar. Ek belowe." Hy keer met die hande, net ingeval sy haar relaas met 'n regtervuishou afsluit. 
 
   "Mag ek na jou Maria en Kind ook kyk?"
 
   "Natuurlik." Wat is dit met haar en die Claerhout? Hy stap vooruit studeerkamer toe en steek vas. Die blessit ding is nie waar hy dit neergesit het nie. Hy beter dit vind, anders gooi sy hom so met modder, dat selfs Windowlene hom nie weer blink kry nie. 
 
   "Kry jy hom nie, Milan?" vra sy agter hom.
 
   "Nog nie." Hy hoop nie daar was 'n misverstand en dat Xander dit kom haal het en dit nou in die toonlokaal hang nie. "Moenie worry nie. Hy is hier iewers, of by my seun."
 
   Hy blaai weer deur die skilderye.
 
   "Dit is by die lokaal," is sy uiteindelike gevolgtrekking. Buitendien, haar alie! Sy hou nie eens van die werk nie. "Wanneer kom jy my ander skilderye regmaak? Môre?" 
 
   "Ja, môremiddag. Na drie." 
 
   "Gaaf." Hy het eerlikwaar nie gedink sy gaan ja sê nie! "Ek sal vir ons 'n tjop op die vuur gooi."
 
   "Ek wil nie hê jy moet moeite doen nie. Jou skilderye gaan my nie langer as 'n uur besig hou nie."
 
   "Dis minder moeite om vir twee mense te braai as vir een. En braai gaan ek braai, al sit jy nie jou mond aan my kos nie." Hy stap saam met haar na haar bakkie toe. "Gee my jou selnommer." 
 
   Hy kry 'n kyk wat hom laat glo sy gaan dit nie vir hom gee nie. Maar dan rammel sy dit af en hy moet al sy grysstof inspan om te onthou hoe die syfers op mekaar volg, terwyl hy dit op sy foon sit. 
 
   Hy bel die nommer en dit lui in haar handsak. "Goed, nou weet ek dat ek reg gehoor het."
 
   "Het jy gedink ek gaan vir jou 'n verkeerde nommer gee?" vra Kwaaitjie en die piep van haar bakkie se sentrale sluitstelsel klink soos 'n uitroepteken daarna. Hy wil sommer lag, maar hy durf nie.
 
   "Wou jy?" wil hy gemaak onskuldig weet.
 
   Stilbly is ook 'n antwoord. Sy klim in, druk die sleutel in die aansluiter en haar ruit gaan oop. "Jy sê jy ken regtig nie 'n Natasha nie?"
 
   "Die naam lui regtig nie 'n klokkie nie, maar miskien het ek al so persoon in die verbygang raakgeloop. Behoort ek haar te ken?" 
 
   "Beslis. Ek glo sy ken jou."
 
   "Hoe lyk sy?"
 
   "Donker hare en swartraam bril. Loop altyd met 'n donkerbril. Dag en nag."
 
   "Loop met 'n donkerbril, of kruip agter 'n donkerbril weg?" Daar doen hy dit weer. Blaker die eerste gedagte wat in sy kop kom uit. "Nope, ek ken nie jou donkerbrildame nie. Waarmee ry sy? Mans onhou mense aan karre."
 
   "Al so agtergekom, ja. Sy ry 'n nuwerige rooi BMW. Moenie my vra watter model nie." 
 
   "Nope! Bring nie die kar by die vrou, of die naels by die kat nie." Daarvoor verdien hy seker 'n regte wabba, maar sy glimlag gelukkig darem so effens.
 
   "Nag, Milan." Sy sluit die bakkie aan. 
 
   "Veilig ry. Mag ek jou vra om my te SMS as jy by jou huis kom?"
 
   "Nie nodig nie, want ek sal nie van jou verwag om my te kom soek as ek drama op die pad het nie."
 
   "Hoe gerusstellend." Hy druk die afstandbeheer en sy hek gly oop. 
 
   Vervlaks, hy sal nie kan slaap, as hy nie weet of sy veilig by haar huis aangekom het nie. Nie dat hy glo hy gaan enigsins slaap nie, want na alles wat hy vanaand gehoor, gesien en beleef het, vermoed hy sy brein gaan nie net sommer afskakel nie.
 
   Niks daarvan maak sin nie. Vroumense maak nie sin nie.
 
   Mans ook nie. Sy eie kop raas. Hoe op die aarde verklaar 'n rasionele mens soos hy dat hy besig is om halsoorkop verlief te raak op iemand wat hom elke twee minute moer toe stuur?
 
   Of die moer in maak!
 
   
Hoofstuk 11
 
   
As sy nie seker was dat iemand haar oor die kop sou moker om haar bakkie te kaap nie, sou sy om die volgende draai stilgehou het vir vars lug en om oor te kook. Sy is naar van al die skokke. Hoe moet sy sin maak van 'n warboel van inligting wat al hoe meer soos nat koerantpapier in 'n wasmasjien voel? Onleesbaar, slymerig en klonterig.
 
   Skaars tien minute in Milan Roux se geselskap vroeër vanaand was sy intens bewus van emosies in haar wat oppervlak toe spiraal. Gevoelens van vrouwees waarvan sy al vergeet het. Iets het haar wysgemaak dat Milan ook nie onaangeraak is nie. Wat het deur sy kop gegaan toe hulle saam daar voor die Gauguin-skildery 'wakker geskrik' het? Uit die hoek van haar oog kon sy sien hoe Milan se bruin oë amper tasbaar oor elke lyn en kontoer van haar gesig en nek streel. Normaalweg sou sy ineengekrimp het, haar uit die voete gemaak het, maar dit het gevoel asof haar voete in die vloer vasgesement was. 
 
   Waarna het hy gesoek? Wat het hy gesien wat hom so gefassineer het? Sy beskou haarself beslis nie as 'n skoonheid nie. Milan het egter nie na haar gekyk soos 'n man wat 'n vrou se klere laag op laag van haar lyf afstroop nie.
 
   Hy het na haar gekyk asof hy 'n pragtige kunswerk staan en ontleed. Haar laat voel soos iets wat in dun kosbare porselein gegiet is. Hande af en breekbaar.
 
   Sy wou uitroep: Milan, moenie so na my kyk nie. Ek is net 'n gewone vrou en nie eens meer so jonk nie. Jy raak miskien onbewustelik met jou vingerpunte aan daardie sensuele mond van jou en ek kan nie ophou wonder hoe dit sou voel as ons lippe mekaar in 'n oomblik van passie ontmoet nie.
 
   Eendag.
 
   Alles was volmaak, asof dit die rigting is waarheen die heelal hulle stuur.
 
   En toe die ingryping. Die ontwaking. Dis was soos om legkaartstukkies onderstebo inmekaar te sit en eers as jy die geheel omdraai agter te kom dat jy Frankenstein se monster gebou het.
 
   Sy wou niemand benadeel nie, veral nie 'n man soos Milan Roux met wie sy elke oomblik meer beïndruk raak nie.  
 
   Maar waarmee sal die uitdrukking van verwondering op sy gesig vervang word, as hy moet weet dat die skildery van Maude Sumner, wat Rodeo vir sy vriendin Germaine geleen het, in háár studio is?
 
   Die vrou wat dit na haar toe gebring het, is Natasha, wat Milan se Gregoire en Claerhout ook gebring het om te dupliseer. 
 
   Op hierdie oomblik glo Milan nog vas dat sy oorspronklike Gregoire, die een wat sy sewe maande gelede in opdrag van Reuben gerestoureer het, steeds in sy eetkamer hang. Maar dis nie die geval nie. Sy het dadelik haar voorletters in die verf herken, onsigbaar vir enigiemand anders, maar leesbaar vir haarself, want sy het dit gemaak.
 
   Miskien het hy agtergekom dat iets verkeerd is, sien hy dalk môre in die daglig dat die hele skildery met 'nuwe' verf gemaak is. 
 
   En gelukkig of ongelukkig glo hy vas dat die Claerhout nog iewers in die huis is.
 
   Milan het beslis nog nooit van Natasha gehoor nie. Met 'n gesig wat praat, lank voordat hy enige woorde uiter is Milan nie die tipe wat kan jok nie.  
 
   Dit beteken net een ding, Natasha is die een wat lieg. As sy kan lieg kan sy steel ook. En wie help haar ewe lustig met die vervalsing en bedrog?
 
   Die uwe.
 
   En wie gaan tronk toe as die blik verf die teerpad tref en oopspat?
 
   Die uwe! 
 
   'n Halfuur later hou Amanda voor haar rondawel stil. Soos 'n dief wat moet duik vir skuiling sluit sy oop, glip in en klap die deur weer agter haar toe. Gelukkig is Linda se plek donker. Vanaand blaker sy haar vrese en geheime aan enigiemand uit … As die waarheid is wat sy dink die waarheid is, is dit by niemand veilig nie. Sy durf nie daaroor praat nie.
 
   In die studio wag die Maude Sumner- en die Claerhoutskildery elkeen met sy identiese weergawe.
 
   Wat moet sy doen? Vir Rodeo en Milan sê dat sy pas hulle skilderye vervals het? Hier is die oorspronklikes en hulle maatjies. Maar helaas Milan, Natasha het ongelukkig die verkeerde een vir jou teruggebring. Sy is vort met die oorspronklik.
 
   Amanda het geen idee aan wie die ander skilderye wat sy oorgeverf het behoort nie. Dis skrikwekkend om te dink dat iemand se Irma Stern vervang is met 'n fotostaatseildoek waarop 'n amateur paletmes-operateur verf geplak het!
 
   Die regte ding om te doen, is seker om polisie toe te gaan. Amanda sien al hoe lê sy 'n verklaring af waarin sy erken dat sy 'n paar duur skilderye vervals het en nou eers agtergekom het dat dit onwettig is. Dat sy aan die neus rondgelei is deur ene Natasha, wat volgens Reuben agt maande gelede al terug is Holland toe. Geglo het sy doen die skilderye vir een of ander eksentrieke versamelaar wat oorspronklikes wegsluit en nagemaaktes teen sy mure hang, omdat hy bang is die goed word gesteel.
 
   Dit voel by die oomblik meer bisar.
 
   Haar selfoon lui. Onbekende nommer en sy antwoord uitasem. "Goeienaand."
 
   "Mandie?"
 
   "Dis sy. Milan?"
 
   "Die einste. Ek weet jy wou nie dat ek agter jou aanbel of SMS nie. Maar ek wil seker maak dat jy veilig by jou huis is." Moet hy so besorg klink? As hy nou hier by haar was, het sy teen sy bors geval en sy haelwit hemp papnat gehuil van vrees en frustrasie.
 
   "Ek is tuis, alles is reg en dankie vir jou omgee." 
 
   "Hoekom klink jy so? Voel jy nog sleg?"
 
   Sy voel aaklig, maar om redes wat sy vanselfsprekend glad nie teenoor hom kan opper nie. Dis oor hóm wat sy sleg voel en dit wat sy onwetend aan hom gedoen het. "Net moeg."
 
   "Nou maak vir jou 'n bekertjie warm melksjokolade en klim in die bed. En as jy môre nog sleg voel kan ons uitstel na Maandag toe. Ek sal verstaan."
 
   "Ek sien jou beslis môremiddag."
 
   "Fantasties. Ek waardeer dit. Onthou om vir my 'n faktuur saam te bring. Lekker slaap."
 
   "Jy ook, dankie."
 
   Slaap? Daar is geen manier nie. Sy sal moet planne maak om haarself uit die verknorsing te haal. 
 
   Koffie!
 
   Sy en haar eie goedgelowigheid. Sy weet nie eens waar Natasha bly nie. Nie dat sy kans sien om haar trompop te loop en skilderye terug te vra nie. Sy sien nie eens kans om vir haar te vertel dat sy weet wat sy weet nie. 
 
   Vir die eerste keer dring dit tot haar deur dat sy elke sent van die geld wat Natasha vir die werk betaal het al spandeer het. Dit het haar blyplek se huur, bakkie dienste en selfoonrekeninge betaal. Nie dat die vrou 'n aanbod om die skilderye terug te koop sal oorweeg nie. 
 
   Sy is gedoem. Dis klaar met haar. Amanda sak op 'n stoel neer en die trane kom sommer vanself. Totsiens Marlothpark. Hello tjoekie!
 
   Miskien moet sy van haar probleme af weghardloop. 'n Tas pak en wegry. Die stad, die provinsie … nee die land verlaat. Wees realisties, daar is nie geld om iewers oorsee te gaan plak nie. Maar haar vriendin se plekkie in Marlothpark is lekker weggesteek. 
 
   Dis elfuur. Te laat om boshuisvriendin te bel. 
 
   Sy wonder wat sal Allesverloren doen as sy vir hom 'n epos stuur en sê hy kan maar sy koffie en beskuit regkry, sy kom môreoggend verby net voor sy hoenders hom wakker maak.  
 
   Sy skakel haar rekenaar aan en teken aan. Hy is nie op die lug nie en sý voel verlore en alleen. 
 
   Sy skryf: 'Waar is my Buzzzmaat? Ek is in so diep gemors, ek is lus en gaan kruip vir die res van my aardse bestaan in my vriendin se boshuis daar naby jou weg. Sal jou baas my betaal as ek soms julle groentetuin kom skoffel?'
 
   Hoekom sy dit juis vir Allesverloren skryf weet sy nie. Miskien besluit sy na die tyd om alles weer uit te vee. Ja, dis wat sy sal doen. Ontlaai, oplaai en daarna afhaal.
 
   'Die duiwel is los. Maar ek weet nie presies wie of wat die duiwel is nie. Dis gewoonlik nie net een persoon nie. Smokkelaars, of wat ook al hiervoor verantwoordelik is werk in groepe. Ek wil asseblief nie tronk toe gaan nie.'
 
   Sy sak op haar hande af en snik totdat dit voel asof sy gaan stukkend breek.   
 
   'Hoekom sal iemand jou wil tronk toe stuur, my liewe Augustusmeisie?' sien sy wanneer sy uiteindelik weer regop sit en deur haar trane na die skerm kyk. 
 
   Allesverloren het aangemeld voordat sy haar verdoemende boodskap kon uitvee.
 
   'Sien jy praat van smokkelhandel. Waarmee? Diamante of verdowingsmiddels? En hoe het jy by so iets betrokke geraak?'
 
   'Daar vang jy my onkant,' bieg sy. 'Was eintlik van plan om weer uit te vee. Wou iets bieg by iemand gesigloos, soos wat die Roomse Katolieke maak in daarde hokkies van hulle.' 
 
   'Ek is gesigloos. Vertel my.'
 
   Hy is reg. Sy foto's kan steeds enigiemand wees. Klein en weggesteek. En hy weet glad nie hoe sy lyk nie. Dankie daarvoor. As die koerante na haar begin soek, mag die arme man nooit weet dat sy die misdadiger is nie.
 
   Maar nou sal sy iets moet uitdink om vir hom te vertel. Sy kan seker diamante as voorbeeld gebruik. 
 
   'Diamante,' tik sy. 'Gestel ek werk vir 'n juwelier wat mense se duur diamante omruil vir sirkoniums. Ek maak presiese duplikaatringe sodat sy klant die duur een kan wegsluit en die goedkoop een kan dra in geval van diefstal.'
 
   'Dis briljant. Niks mee verkeerd nie. Ek weet van vroue wie se vingers afgesny is vir duur ringe.' Sy antwoord is té eenvoudig en té gerusstellend.
 
   Sy brei uit: 'Die juwelier lieg vir sy klante. Hy bekom die ringe onwettig met 'n storie dat hy dit gaan skoonmaak en hulle dink hulle kry hulle ou ringe blink en skoon terug. Intussen hou hy die dures en ruil dit met my goedkoop namaaksels om.'
 
   Dit vat lank voor hy antwoord. Hy dink seker 'n bietjie dieper oor die saak: 'Maar jy was nie bewus daarvan nie en jy het mos nie klante om die bos gelei nie. Dan is jy onskuldig.'
 
   'Wás onskuldig. Nou het ek hom uitgevang. Gesien wat hy doen. Ek wens ek kon almal se duur diamantringe vir hulle teruggee, maar ek weet nie wat die skurk daarmee gemaak het nie.' 
 
   'Jy is steeds 'n onskuldige slagoffer. Word staatsgetuie. Maar oppas dat die baas nie lont ruik as jy beplan om hom aan die kaak te stel nie. Hy mag dalk net onaangenaam raak.'
 
   'Dis wat my ook pla. Wat doen ek as hy nie alleen werk nie? As daar iewers 'n baasbrein is? Dan is daar nog die moontlikheid dat hy omdraai en 'n vinger na my wys. Onthou ek het die werk gedoen.'
 
   'Dis 'n lollery. Het jy nog een of twee van die waardevolle ringe by jou wat jy moet namaak? Hoeveel tyd neem dit in beslag om 'n ring te maak? Maak twee van die goed. As jy uitvind wie die wettige eienaar is, kan jy haar regte ring vir haar teruggee. Dan gee jy albei nagemaakte ringe vir boef. Alhoewel, ek neem aan hy sal 'n namaaksel op 'n afstand eien. Tensy dit baie goed gedoen is. Is dit wat jy eintlik doen vir 'n lewe? Juwelier?' 
 
   'Nee glad nie. Dis sommer net 'n hipotese en vergelyking. Dankie vir jou raad. Ek voel beter. Miskien het jy tog 'n oplossing verskaf. Maak twee na en gee albei namaaksels vir die skurk en die regte een terug na sy eienaar.' 
 
   'Maak twee waarvan? Ek is nou so nuuskierig.'
 
   'Moenie wees nie. Vertel liewer van jou. Hoe gaan dit met jou? Met die plaas? Ons rivier?'
 
   'Heeltemal goed dankie. Natuurlik sal daar vir jou 'n skoffel of huisverf joppie wees. Praat as jy regtig belangstel.' Dan vra hy uit die bloute presies dit wat sy oomblikke gelede gevrees het: 'Sal jy een of ander tyd vir my 'n foto van jou wys? Sal net lekker wees om met 'n gesiggie te praat.'
 
   'Sure, ek sal Auguste opsit.' Sy sal die skildery-selfportret met haar selfoon afneem en opsit. Dit is besonder realisties en hy sal nie eens weet dat sy pret gehad het met die beroemde Auguste Renoir se La Loge nie.
 
   'Ag nee. Dis al September en volgende jaar se Augustus is nog ver. Moet asseblief nie wag tot dan nie.' Hy verstaan verkeerd! 
 
   'LOL. Watch this space. Nou moet ek eers gaan. Dringende werk?'
 
   'Watse werk dié tyd van die nag?'
 
   'Diamante met sirkoniums omruil. Nag boeta.' Sy wag nie dat hy weer antwoord nie. Daar is nie tyd nie. Allesverloren het miskien nie die hele oplossing vir haar probleem verskaf nie, maar hy het haar aan die dink gesit. Sy sal dit nie met die Sumner regkry nie, maar met die Claerhout kom sy dalk net daarmee weg. Die raampie is so eenvoudig, dit lyk soos verskeie van die goedjies wat om haar eie A4-skilderytjies is. Die oorspronklike Claerhout is nie veel groter as dit nie.
 
   Die enigste probleem is dat sy nie 'n afdruk het om op te werk nie. Sy het wel karton. Net iewers 'n hoekie van die bruinpapier agter losmaak om te sien hoe lyk die oorspronklike werk se karton. 
 
   Aha, sy het presies sulke karton. Sy begin skets. Spuit die houtskool met mat vernis en werk bo-oor. Teen vieruur die oggend is sy heilig oortuig dat Natasha nie die verskil gaan agterkom nie. Sy bak die nuwe outjie so 'n paar minute in die oond om van die ergste vernis ontslae te raak en toe verlos sy een van haar eie prente van sy dun wit en goue raampie.
 
   Sy wil sommer huil van blydskap toe die twee skilderye langs mekaar staan en die nagemaakte skrikwekkend baie na die oorspronklike een lyk. 
 
   Nou moet sy 'n paar uur slaap inkry, voordat sy weer met die Sumner spook. Op geen manier gaan sy hier met dieselfde toertjie wegkom nie, maar sy sal probeer tyd wen totdat sy aan 'n oplossing kan dink.
 
   Maar haar kop bly draai. Sy moet Natasha aan die kaak stel, al beland sy self in die moeilikheid. En iemand sal haar moet help. Maar wie kan sy vertrou? As daar ’n baasbrein is, soos wat sy en vriend Allesverloren uitgewerk het, kan dit net een van twee mense wees. Reuben Abrahamovici vir wie sy vertrou, maar wat Natasha geken het of Rodeo von Blerk wat 'n krummel in die kunsgeledere was en nou 'n brood geword het? Sy vriendin Germaine werk beslis saam met Natasha. Wie bly oor? Milan Roux. Dit pyn tot in haar tone as sy dink aan die skok en ontnugtering wat op hom wag as sy die waarheid met hom deel. Dit kan ook nie …
 
   Haar selfoon se gelui maak haar twaalfuur die volgende middag wakker. Natasha! Haar hart struikel in sy pas toe sy hoor dat die vrou by die hek is. Sy het nie laat weet dat sy kom nie. Kan dit wees dat sy onraad vermoed? Waar sal sy die oorspronklike Claerhout wegsteek?
 
   Wat as die ligskakelaars regtig ogies is?
 
   Om nou paniekerig te raak oor so iets gaan jou niks in die sak bring nie, Amanda Kruger. Skuif dit agter die kas in. Nou! Daar is nie tyd om te dink nie, want die vrou hou op daardie oomblik voor haar deur stil. 
 
   Amanda maak oop, hart in haar keel. Sien dat Natasha vandag met 'n minder uitspattige kar ry. Skuins 'H' wat seker daarvan 'n Hyundai van soorte maak. 
 
   "Moet net nie vir my sê jy is nog nie klaar met my skilderye nie. Goeie genugtig en kyk hoe lyk jy. Is jy siek of het jy 'n spook gesien?"
 
   "Ek is nie op my beste nie." Amanda is eintlik lus en sê: Haal jou bril af dan sal ek besluit! Sy dwing 'n amper glimlag op haar gesig, maar haar hart klop steeds so woes dat sy wonder of Natasha die gehamer kan hoor.
 
   "Die Claerhout is klaar. Die Sumner kry ek nie reg nie. Kan ek uitstel kry?"
 
   "Nee, ek vat dit nou saam."
 
   Ag nee. As Rodeo nie die vyand is nie, is hy na dese sy skildery kwyt.
 
   Natasha bekyk die twee Claerhouts daar langs mekaar. Gaan sy agterkom dis 'n ander raam? 'n Ander 'oorspronklike'?
 
   Water! Amanda tel 'n glas op, draai die kraan oop en drink daarvan. Haar handpalms is sopnat van die sweet. Sy voel dof van die min en rustelose slaap.
 
   "Ek sien jy voel nie goed nie. Hier hang 'n aaklige griepvirus in die lug," praat Natasha agter haar. "En dit lyk tog vir my asof jy die Sumner kan wen."
 
   Hou hart hou. Staan bene staan! Hande hou op ruk. Sy is 'n wrak.
 
   "Goed. Jy het kans tot Dinsdag vir die Sumner. Maar klim tog net eers terug in die bed en kry jouself reg." Natasha haal haar betaling uit en stap daarna met die Claerhout-tweeling kar toe. Sy groet en ry weg.
 
   Amanda blaas haar asem verlig uit en sak stadig op haar hurke af. Dit het gewerk! Natasha is in haar eie strik gevang.  
 
   Sy is veronderstel om goed te voel oor haar prestasie, maar sy is naar van spanning. Sy wil omkap toe haar selfoon weer lui. Het Natasha iets agtergekom? Het sy dalk intussen na 'n video op 'n geheime monitor gekyk en gesien wat in die rondawel gebeur het in die tyd wat dit haar geneem het om van die hek af tot by Amanda se huisie te kom? 
 
   Dis Reuben! Miskien het hy …
 
   "Jy sal in duisend jaar nie glo wat ek jou nou gaan vertel nie."
 
   "Wat?" Sy hou asem op.
 
   "Rodeo beplan om 'n klag van diefstal te lê teen daardie Gerickevrou. Sy is spoorloos weg met die Maude Sumnerskildery en sy antwoord nie haar foon wanneer hy bel nie. Nie een van die aftreeoorde in Bela-Bela weet van haar ma of ken so persoon nie."
 
   "Waar woon sy?"
 
   "Niemand weet regtig nie. Die woonadres wat sy by die enkelgroep gegee het bestaan nie." Hy skep asem. "Ek hoop nie die volgende inligting gaan jou ontstel nie." 
 
   "Hoekom sal enige inligting my ontstel?"
 
   "Ek sien mos dat daar iets aan die gebeur is tussen jou en Milan Roux."
 
   "Jy sien verkeerd," vlieg sy hom in. "Hou by die feite." 
 
   "Dis 'n feit. Ek ken aantrekkingskrag as ek dit sien. Maar jy moet iets weet, voordat jy te mal raak oor die man. Germaine Gericke het verskeie mans by daardie enkelgroep ontmoet. Die voorlaaste ou was niemand anders nie as Milan Roux."
 
   "Nooit." Daar gaan nie net haar laaste onskuldige in die saak nie. Daar gaan die man se 'onskuld' ook. Volgens Rodeo se vertellings is die vrou nogal rof.
 
   Sy wil vir haarself lag. Hoe kan sy verwag dat 'n man na sy vrou se dood weer sy reine maagdelikheid moet terugneem? Dis veral sekere manne wat soos engele lyk wat die kat in die donker sal knyp. En van katte gepraat. Dis seker nie net Stofjas wat sy bed soms deel nie.
 
   Toe Reuben uiteindelik aflui, bad Amanda vinnig en maak klaar. Sy moet so gou as moontlik by Milan se plek kom en die oorspronklike Claerhout neersit waar hy dit kan 'ontdek'. 
 
   Dan het sy tot Dinsdag om uit te werk hoe om die res van haar probleme op te los. 
 
   
Amanda is 'n klein bietjie vroeg en kom op dieselfde oomblik as Milan by sy huis aan. Agter die sitplekke van haar bakkie is die Claerhout in 'n laken toegedraai. Sy hoop en bid vir 'n geleentheid om dit ongesiens by die huis in te smokkel.
 
   Die hek gaan voor hulle oop en Milan ry by haar verby en parkeer in sy oop garage. Hy kom haastig nader. Lyk so sexy in 'n kniebroek en T-hemp dat sy amper besluit dit mag dalk 'n fout wees om vanmiddag alleen saam met hom in sy huis te wees. Nie oor wat hy moontlik aan haar kan doen nie, maar dit wat sy kan lus kry om met hóm te doen.
 
   Veral na 'n glas wyn.
 
   Dat sy nou sulke stuitige gedagtes te midde van 'n krisis het. Maar watter volbloed vrou kan so 'n paar goedgevormde bene en netjiese agterstewe weerstaan? 
 
   "Was gou winkels toe," verduidelik hy. "Die lentegees het my gepak, toe stop ek by die kwekery en koop 'n paar houertjies blomsaailinge. Het jy baie goed om af te laai?"
 
   "Nee, net 'n klein gereedskapboksie en my handsak."  
 
   "Nou stap sommer deur die garage, as jy nie omgee nie." Hy beduie langs die Range Rover verby. "Ek gaan gou die plantjies in die voortuin neersit."
 
   Wanneer hy met drie bakkies gesiggies om die garagedeur verdwyn voel dit vir Amanda of sy enige oomblik gaan ophou asemhaal, want links van sy kar staan rye en rye skilderye. Dis nou of nooit. Sy moet die vervlakste Claerhout tussen die spulletjie deponeer. Sy maak die bakkie se agterdeur oop en haal die skildery uit die laken. Net eers loer wat die man doen. Hy draai kraan oop en spuit water oor 'n bedding.
 
   Gaaf! Bly net weg. As hy nou terugkom dink hy waarskynlik sy dra die ding weg, inplaas daarvan om hom terug te bring. 
 
   Net nie laat val nie. Sy kan doodneerslaan van spanning.
 
   Nou! Skuif die skildery agter die tweede een in die middelste ry in.
 
   "Aha, gedink jy sal die klompie skilderye onweerstaanbaar vind," praat Milan agter haar en sy wip soos sy skrik voordat sy omvlieg. Het hy gesien wat sy doen?
 
   "Pragtige Adriaan Boshoff," stotter sy en beduie na die voorste een. "Impressionisties."
 
   "Ja, hierdie outjies is uitgesoek om eendag na 'n nuwe galery in Mpumalanga te gaan." Hy staan feitlik teen haar. Buk en blaai deur die eerste ry. "Die Pierneef etse. Paar eietydse kunstenaars."
 
   "Mooi versameling," komplimenteer sy hom. Hy mik na die middelste ry en blaai om. Dan deins hy terug asof daar 'n slang agter die Adriaan Boshoff uitpeul.
 
   "Sién, hier ís die Claerhout," vertel hy haar asof hy die ding self daar gesit het en eintlik die hele tyd daarvan geweet het. "Maria, my huishulp."
 
   "Nee, Maria en Kind, Claerhout se skilderasie," spot sy. Sy is so verlig oor sy reaksie, sy raak skoon aan die giggel.
 
   "Man, ek is nie regtig so deurmekaar soos wat dit nou lyk nie," verdedig hy hom. "Maria maak soms my huis skoon. Sy het seker gedink dis iets wat my kleinkind gemaak het en dat dit by die minder goeie skilderye hoort."
 
   "Kleinkind?"
 
   "Seunskind. Arme kind ook Milan gedoop." Maar hy loop duidelik oor van trots. Dan raak sy gesig vreemd ernstig. Hy laat sak sy blik na haar mond. "Jy lyk so mooi as jy lag. So vrolik."
 
   Vasgenael. Sy weet hy wil haar soen.
 
   Net eenkeer, pleit haar lyf. Voete losmaak van moederaarde om deur 'n engel weggevoer te word verby die hoogste wolke.
 
   "Werk!" Hy vlieg skielik om en loer by haar bakkie se agterdeur in. "Is dit jou gereedskapboksie? Moet ek dit indra?"
 
   Daar gaan die tower oomblik. 
 
   "Asseblief ja." Sy gooi haar handsak oor haar skouer en sluit die kar. 
 
   Milan sit haar boksie op die eetkamertafel neer en stap weer uit na sy kar toe, waarna hy met twee sakke kruideniersware terugkom: "Skaap tjoppies en 'n stukkie rump vir elkeen. Glasie wyn?"
 
   Milan, ek is hier om te werk, nie om partytjie te hou nie, móét sy seker sê. "Sal lekker wees, dankie," kom uit.
 
   Sy haal die twee beseerde skilderye van die muur af.
 
   "Wit of rooi." Hy steur hom nie aan haar beswaar nie. "Semi soet of droog."
 
   "Droë witwyn, dankie. Waar kan ek werk?"
 
   "Sommer hier op die eetkamertafel. Die braaiplek is net hier buite. Ek gaan sommer dadelik begin vuurmaak."
 
   "Het jy 'n koerant om onder te sit?" vra sy. "Nie dat dit 'n morsige proses is nie. Net vir ingeval iets spat."
 
   "Ek het nou net een gekoop. Nie om te lees nie, net om die koerantmannetjie te ondersteun." 'n Man met 'n mooi hart. Hy sit die Beeld op die tafel langs die skilderye neer. "Daar begin 'n Curriebekerwedstryd vyfuur. Sal dit jou pla as ek TV aansit en so tussendeur kyk wat gebeur?"
 
   "Milan dis jou huis. Jy kan doen wat jy wil."
 
   "Nie altyd nie. As ek vandag doen wat ek wil, lê jy dalk 'n klag teen my." Hy lyk ongelooflik stout voordat hy laggend byvoeg. "Ek maak net 'n grap. Gaan aan met wat jy doen en praat as jy iets nodig het."
 
   Wat ek nodig het, is iets wat jy dink te onbehoorlik is om te doen. Sy draai haar rug half op hom. Maak seker dat dit nie die boodskap is wat haar lyftaal vir hom stuur nie. 
 
   Sy vou die koerant oop. Kyk net so toevallig na die hoofberig en moet twee keer lees om te verstaan wat sy daar sien. 
 
   "Milan!" sy vlieg by die skuifdeur uit, koerant in die hand. "Kyk, Rodeo se Germaine Gericke is voorbladnuus. Daar is 'n troufoto van haar en 'n man van wie sy nog nie geskei nie. Intussen het sy verdwyn met iemand anders se kredietkaart, verloofring en BMW. Ene Jan Botha."
 
   Milan verbleek voor haar oë terwyl hy van die vrou se eskapades lees.
 
   Die BMW is op die lughawe gevind en daar word gespekuleer: Is sy landuit of het een van haar manlike slagoffers, van wie daar bykbaar vele is, wraak geneem? Die polisie vra dat mense wat oor meer inligting beskik wat hulle met die ondersoek kan help,  hulle moet skakel. 
 
   "Sy was darem gelukkig nie in die Biem se kattebak nie!" mompel Milan. "Die ouens is seker nog nie kwaad genoeg nie." 
 
   "En was jy een van die ouens?" vra Amanda reguit. As hy vandag vir haar jok, vertrou sy hom nooit weer nie.
 
   "Ek was, my liewe Mandietjie. Maar helaas, daar is sekere episodes in 'n mens se lewe wat jy liefs wil en moet vergeet."
 
   "Dit kan jy weer sê." Sy bedoel dit uit haar hart. "O en Milan, my naam is Amanda. Dis net Reuben wat sukkel om dit reg uit te spreek."
 
   "Amanda, wat 'n pragtige naam." Sy oë word so warm en sag, dat alles in haar vir die hoeveelste keer dreig om te smelt. Sy moet liefs gaan werk.  
 
   Buite raak Milan besig met die hout in sy braaier. Maar sy gesig wys dat iets hom pla. Op die TV speel sy blouspan al lankal maar hy kyk nie. Hy haal sy selfoon uit en bel.
 
   "Rodeo? Dis Milan. Ek neem aan dat jy die koerante gesien het. Ek het Germaine 'n maand gelede by die volgende adres opgelaai." Hy verskaf 'n adres in Waterkloof. Hulle praat nog 'n paar woorde en toe hoor Amanda hoe hy sê. "Hoop dit help met die ondersoek. En as die polisie met my ook wil gesels. Ek is die hele aand by my huis."
 
   "Dit was 'n fout om dit te sê!" sug Milan toe hy oomblikke later weer instap. "Ek dink nie daar gaan veel kom van ons rustige kuier aand nie. Hoe ver is jy met die skilderye?"
 
   "Byna klaar. Mos vir jou gesê dat dit nie te veel werk is nie. Jy kan die Wenning maar weer ophang."
 
   "Die merk en bars is weg." Hy lyk regtig bly en tevrede. "Hoe het jy dit gedoen?"
 
   "Kleur en spesiale epoksie." Sy is amper klaar met die De Jong ook. "Hoekom dink jy die aand se rustigheid is daarmee heen?"
 
   "Rodeo en 'n speurder is op pad hiernatoe."
 
   "Ek kan ry …" Móét ry! is haar verstand se eerste reaksie. Maar is dit nie beter om te bly en agter te kom hoe die wind intussen waai nie?
 
   "Nee, bly asseblief. Hulle sal hopelik nie te veel van ons tyd in beslag neem nie."
 
   Ons tyd? Daar doen haar hart weer sy simpel danspassie wat haar skoon uitasem laat. Sy besluit, geniet die man se geselskap solank as wat jy kan. Eendag as jy in die tronk sit en die bewaarders 'n bekertjie ryswater deur die valdeurtjie aangee, kan jy terugdink aan een aand in die geselskap van die heel mooiste man op aarde en die lekker glas wyn wat hy vir jou geskink het.
 
   Sy is net klaar met die De Jong toe die voordeurklokkie lui. Milan kom terug met Rodeo von Blerk, 'n inspekteur Nel van die spesiale taakmag en Jan Botha, die man wat vandag vir voorbladnuus gesorg het.
 
   "Inspekteur, was julle by haar adres?" vra Milan.
 
   "Dis my adres." Jan Botha skud sy kop, asof hy nou nog nie kan glo dat hy die middelpunt van die gemors is nie. "Ek sou vir drie maande oorsee gaan en het iemand gesoek om na my kat te kyk. Germaine het aangebied. Toe kom ek 'n maand vroeër terug."
 
   "Die SLK?" wonder Milan.
 
   "Myne. Maar ek het gesê sy mag dit leen." 
 
   "So ook die rooi BMW wat op die lughawe gevind is," vertel die speurder. 
 
   "Ek het haar vertrou!" Jan Botha gooi sy arms moedeloos in die lug. "Vervlaks on het verloof geraak twee dae voor my reis."
 
   "Hoe lank het julle mekaar geken?" roep Rodeo omgekrap uit.
 
   '"n Week."
 
   "Jy moet lekker wees ou!"
 
   "Jy ook. Jou skildery is meer werd as die verloofring wat ek aan haar vinger gesit het."
 
   "En jou skilderye?"
 
   "Een skildery," lê Rodeo 'n eier. "Maar van jou het sy twee Otto Klar houtskoolsketse 'n Maggie Laubser en die kersie kop die koek, 'n peperduur Irma Stern. Julle sal nie glo wat sy gedoen het nie. Dit nagemaak. Altans, sy of een van haar trawante. Goedkoop afdrukke op seil laat maak en dit oorgeverf." 
 
   "Verbasend goed gedoen," erken Jan Botha. "Kon my geflous het, was dit nie vir die reuk van vars olieverf wat nog daaraan gekleef het nie."
 
   Dit laat Milan uit sy stoel opvlieg. Hy gaan staan teenaan sy Gregoire en toe vertrek sy gesig. Hy haal die skildery van sy hangplek af, draai dit om en ruk die bruinpapier agter af.
 
   Amanda weet dat hy dadelik sien wat hy sien. Sy weet ook dat hy dalk weet wat hy weet, want toe hy omdraai, kyk hy reguit in haar oë.
 
   Die seer wat sy daar sien, maak 'n dieper wond in haar.  
 
   
Hoofstuk 12
 
   
Sy het dit aan hom ook gedoen, is die eerste gedagte wat deur Milan se  kop gaan. Germaine het sy skildery ook omgeruil en Amanda het dit waarskynlik Vrydagaand al raakgesien. Hoekom het sy nie dadelik vir hom gesê nie?
 
   Die groot vraag is net wanneer het die rooikopfeeks dit teruggebring? Vermoedelik oor die naweek terwyl hulle in Mpumalanga was. Hy sal met Maria moet praat, sy het streng opdrag om niemand in die huis toe te laat nie.
 
   "My Gregoire is ook gesteel en omgeruil," verklaar Milan, terwyl 'n verlammende gevoel van verlies van hom besitneem. "Wil julle kyk vir vingerafdrukke op die rame?"
 
   "Ons kan probeer. Reuben se twee skilderye is reeds by forensies. Maar dit sal nie regtig werk nie, want nou het jy klaar die skildery hanteer. Jy en wie nog?"
 
   "Amanda, neem ek aan." 
 
   "Dan sal ons in elk geval julle vingerafdrukke moet neem om te elimineer." Inspekteur Nel se swaar sug wys dat sy werk nie te maklik is nie. "Het jy iewers 'n inventaris van jou skilderye? Ons moet vasstel of daar nog iets weg is."
 
   "Dit sal 'n rukkie vat om deur alles te werk."
 
   "Dan moet jy maar jou kuieraandjie kortknip en begin. Nel se plan is as volg," verduidelik Rodeo. "As dit Gemaine se patroon is om nuwe skilderye in die oues se plek te hang, sal sy een of ander tyd terugkom om haar werk te kom klaarmaak."
 
   "Ek was oor een ander skildery bekommerd," bieg Milan. Dit help nie om langer 'n front vir Amanda voor te hou nie. Sy is heeltemal te oplettend. "My Claerhout Maria en Kind. Maar helaas, my eie Maria het dit blykbaar garage toe verskuif. Dit skakel my seker uit as potensiële lokaas."
 
   "Glad nie. Germaine is by 'n paar ander manne uitgeboer, maar sy weet nie dat 'n wakker speurder julle twee aan die saak verbind nie. Dis nou ek, inspekteur Nel." Hy lag lekker vir sy eie grap. 
 
   "Ons het onsself aan die saak verbind." Milan sien dat Rodeo ook nie dink dis snaaks nie. 
 
   "Is seker so, maar kom ons raak ernstig!" verklaar Nel en sluk sy snorklaggie heel in. "As Germaine nog meer skilderye wil steel, is die aangewese plekke hier by meneer Roux, of in jou galery meneer Von Blerk."
 
   "Wel ek gaan nie my huis vier en twintig uur oppas vir ingeval 'n boefvrou nog skildery wil kom oes nie," raas Milan. "Ek en my broer gaan Maandag in Ficksburg huise kyk." 
 
   "Dan sit ons maar drie polisiemanne die week in jou huis om die plek op te pas." Die speurder maak hierdie belofte waarskynlik om hom te troos, maar met ouens soos Nel in sy huis sal daar dalk groter verliese wees, met 'n drankkabinet en stampvol vrieskas tot hulle beskikking!
 
   "Nee, dis oukei," besluit Milan oorwonne. "Ek pas my eie plek op. Wat nog?" 
 
   "Watse karre ry julle?" vra Nel. "Noudat ons meneer Botha se twee teruggekry het, soek sy dalk iets anders."
 
   "Toe ek haar ontmoet het, het sy met so kleinerige wit karretjie gery," vertel Jan. "Iets soos 'n Kia of 'n Hyundai of 'n ding. Maar dis ook seker iemand anders se voertuig."
 
   "Wou jy braai meneer Roux?" vra die speurder en loer by die deur uit. "Jou vuur is reg."
 
   "Dis die plan, Inspekteur." Milan byt op sy tande en dink: My vuur het byna uitgebrand, my rugbyspan het pas verloor en my alleentyd saam met een van die oulikste vroue wat ek nog ontmoet het, loop uit. 
 
   "Ek moet gaan." Jan Botha staan op. "Net 'n laaste waarskuwing. Moenie julle kredietkaarte laat rondlê nie." 
 
   "Ek is ook op pad." Rodeo staan ook op en Milan stap saam met albei uit. 
 
   Met die terugkom sien hy dat Nel bly sit asof hy geplant is. Dit irriteer die sewe kleure daglig uit Milan. "Inspekteur, is daar nog iets?" 
 
   "Ek het besluit ek vat die eerste oppasskof."
 
   "Ek wil nie opgepas word nie," ontplof Milan.
 
   "Ek pas nie net vir jou op nie," keer die man en toe lyk dit asof hy mooi moet dink voor sy volgende uitlating. "Ek pas ook skilderye en vroue op."
 
   "Regtig?" Milan vou sy arms oor sy bors. "As jy amptelik op diens is, beteken dit seker dat jy ongelukkig nie 'n biertjie saam met ons kan drink nie."
 
   "Sal lekker wees, dankie. Castle, of wat jy ook al het. Maar intussen moet julle aangaan asof ek nie hier is nie."
 
   
Dis net sy blerrie geluk in die lewe, besluit Milan toe Amanda teen tienuur groet. Hier ry die vrou en hy bly met 'n selfaangstelde dronk chaperone op sy sitkamerbank agter.
 
   "Dankie, vir 'n heerlike aand en wonderlike ete." 
 
   "Dankie vir jou werk aan my skilderye en jou geduld met die polisieman," sê hy uit die diepte van sy hart. Hy dra haar gereedskap boksie uit na haar bakkie toe en maak vir haar die deur oop sodat sy kan inklim.
 
   "Plesier."
 
    Dit was nie beplan nie. Miskien voel sy dis te gou en hy wil haar sowaar nie vir die res van haar lewe afskrik nie. Maar op geen manier kan hy hom meer keer nie. Sy arms doen in elk geval hulle eie ding toe hulle haar teen sy bors vastrek. En hy wil nog toestemming vra, toe rus sy lippe al op hare.
 
   Saggies Roux, dis veronderstel om net 'n dankie en 'n nagsoentjie te wees. 
 
   Hy voel hoe haar mond onder syne oopgaan. Besef dat die punt van sy tong 'n uiters sensuele gesprek met hare voer. Sy hartklop kry 'n ritme van sy eie en dit laat sy asem effens jaag. Haar sagte lyfie teen syne maak hom bewus van senuwee-eindpunte in sy liggaam wat hom tot raserny kan dryf.
 
   Amanda dra 'n onderkleertjie, vertel sy vingerpunte op haar rug hom. Eendag wil hy graag die knope van haar bloes losmaak. Sy hande om haar lyf sit en die hakies stadig, o so stadig losmaak. Sy lippe oor haar ken stuur en neklangs die roete verken na …  
 
   "Milan." Sy druk kortasem teen sy bors. "Ek moet ry."
 
   "Ek weet." Dit verg elke greintjie selfbeheersing van hom om haar uit sy arms los te laat en terug te staan. Hy wens sy hoef nie te gaan nie, want al ken hy haar nog maar 'n kort rukkie voel dit vir hom asof hy 'n stukkie van homself agternakyk.
 
   'n Kosbare deel van homself wat hy nie wil verloor nie. 
 
   Sy het 'n halfuur om by haar huis te kom, dan bel hy haar weer om te hoor of sy veilig is.
 
   Inspekteur Nel het homself intussen na die gastekamer verskuif en Milan kan maar net sy kop skud toe hy verbystap na sy eie kamer toe om te gaan stort.
 
   
Dis eers Sondag na kerk dat Milan onthou hy het vir Auguste gevra om vir hom 'n foto van haar op die Buzzz te sit.
 
   Dankie vader dat die speurder vanoggend saam met hom hier uit is toe hy kerk toe is. 
 
   Milan het gehoop om Amanda vandag weer te sien. Dit is so 'n heerlike dag, hulle kon iewers gaan piekniek hou het. Maar sy het ander verpligtinge. Dinge wat volgens haar lank gelede afgehandel moes wees en nie 'n oomblik langer kan wag nie.
 
   Hy verstaan en respekteer haar daarvoor. 
 
   Hy wens net hy kon verstaan hoekom sy oor en oor gesê het dat sy jammer is.
 
   Milan sit sy middagete wat hy oppad terug van die kerk af by Spar gekoop het op die toonbank neer, skink vir homself 'n glas vrugtesap en gaan sit met sy laptop by die eetkamertafel. Daar wag 'n bitter moeilike taak op hom, maar hy weet dis die regte ding om te doen.
 
   Hy moet vandag nog vir Auguste vertel dat hy uiteindelik iemand ontmoet het wat hy graag beter wil leer ken. Nie op die Buzzz nie, maar in die regte lewe. Hy het nie daarvoor gevra nie. Dit het net gebeur. Skielik, onverwags. Hulle paaie het toevallig gekruis en nou is sy besig om soos 'n rare diamant elke faset van sy menswees te vul en te verlig. Dit sal nie billik wees om verdere verwagtinge by 'n besondere mens soos Auguste te skep nie.
 
   Die belangrikste is dat sy moet weet dit was nooit sy bedoeling om met haar gevoelens te speel nie. En dankie dat sy in 'n tydstip in sy lewe was toe hy regtig 'n geselsmaat en 'n vriendin nodig gehad het. Natuurlik sal hy hulle geselsies mis, maar as 'n man beplan om 'n pad met 'n vrou te stap, is daar nie plek vir geselsmaats op sosiale netwerke nie.
 
   Milan teken in en sien met deernis dat Auguste aan sy versoek voldoen het. Daar is 'n foto van haar, hy moet net op die ikoontjie druk om  dit oop te maak. 
 
   Daar is 'n e-pos van haar af. En aan die trant van haar briefie is dit duidelik dat sy hom voorgespring het.
 
   'Liewe Allesverloren. Hierdie is vir my 'n baie moeilike ding om te doen, maar ek skryf vandag vir die laaste keer vir jou. Dit wat ek vir jou vertel het van die diamante is nie heeltemal net 'n fabel nie. Ek het die regte ding gedoen en my aan die polisie oorgegee. Ons hoop om die laaste diamant wat nog by my is as lokaas te gebruik om die juweledief uit sy wegkruipplek te lok. 
 
   'Maar dis nie die punt wat ek wil maak nie. Ek het iemand ontmoet vir wie ek maklik my hart sou kon gee. 'n Pragtige man. En toe vind ek uit dat een van die kosbare diamantringe aan hom behoort het. Natuurlik gaan hy my haat as dit permanent weg is. En dit maak so verskriklik seer. Hy is die heel laaste mens op aarde aan wie ek skade wou berokken.
 
   'Ek wou aanvanklik slegs vir 'n maand op die Buzzz inteken, maar omdat ek en jy so lekker gekliek het, het ek my inskrywing verleng. Dis nou weer sulke tyd. Twaalfuur vanaand verval my subskripsie en dan gaan ek my profiel permanent afhaal.
 
   'Vergeet van my. Ek is 'n eerlike en opregte mens soos jy nie werd nie. 
 
   'Net een laaste gedagte Allesveroren, wees altyd die vrolike optimistiese mens wat ek leer ken het. Moet nooit opgee op jou drome nie. En ek bedoel dit as ek sê at ek hoop dat jy eendag iemand spesiaal sal ontmoet om jou lewe met jou te deel. 
 
   'Met al die drama is my eie drome natuurlik nou op die ys. Ek weet nie in watter rigting hierdie gemors gaan ontwikkel nie, maar dit kom daarop neer dat ek nie meer my eie bosplek sal kan koop nie. As die stof eendag gaan lê, beplan ek om vir 'n tyd lank in my vriendin se Marlothhuisie te gaan plak. Bietjie wonde lek.
 
   'En wanneer die son oor ons mooi rivier sak, sal ek terugdink aan die afgelope drie maande. Dit was die beste tyd in my lewe. 
 
   'Alles wat mooi is.
 
   Auguste.'
 
   Hy is seker veronderstel om dankie te sê omdat sy hóm groet inplaas van hy vir haar, maar nou voel hy dolleeg. Hy voel soos 'n wynbottel met 'n mooi etiket, sonder enige vloeistof binne-in.
 
   Nou moet hy dink aan 'n antwoord om terug te skryf, Sê dat hy saamstem, aangesien sy lewe ook van nou af 'n nuwe wending gaan neem. 
 
   Hy wil tog graag na die foto kyk wat Auguste gestuur het. Net een maal, vir die eerste en die laaste keer. Dankie sê daarvoor en afskeid neem, voordat hy sy profiel ook finaal van die netwerk afhaal. Gepas op dieselfde dag as sy.
 
   Auguste se seisoen is verby. Wanneer mens ouer word, stap jy vinniger deur elke jaar se seisoene. Die lewe lê nie meer eindeloos vooruitgestrek nie. Hy durf nie dat die lente van 'n nuwe liefde, wat deur die genade syne kan word deur sy vingers glip nie.   
 
   Toe die foto daar voor sy oë vorm aanneem voel hy hoe die bloed stadig uit sy gesig stroom. Dis onmoontlik. Iewers het iemand in die heelal 'n bisarre sin vir humor.  
 
   La Loge van Auguste Renoir.
 
   Hy staar na die beeld. Wag om wakker te word. Dit moet 'n droom wees. Iemand was verspot genoeg om vir hom 'n droom te e-pos! 'n Droom wat drie maande gelede langs 'n antieke buffet by 'n veiling begin het. 
 
   Anders het hy 'n probleem. Anders het sy grys vloeistof pas in rooi jellie verander en hy is besig om van sy kop af te raak.
 
   Hy vergeet van alles wat hy ook wou skryf. Daar is net een laaste ding wat hy wil weet. Moet weet. Hy tik:
 
   'La Loge – Net voor jy soos 'n seepborrel in die wind weggevoer word, of in die heelal van die internet verdwyn. Stuur asseblief vir my jou regte naam.'
 
   Hy moet met sekerheid weet … 
 
   
Die oproep gebeur sesuur die middag. Milan toets die water van sy swembad en kom agter dat dit heel lekker voel. Hy stroop sy hemp van sy lyf af en duik net met 'n kortbroek in.
 
   En natuurlik lui die selfoon toe hy kop by die diepkant uitsteek.
 
   "Damn!" Hy swem terug en klim uit. Dis koud, hy moes eers 'n handdoek gaan haal het. Die foon hou op met lui net toe hy aan hom raak. Lees 'No Number.'
 
   Hy stap plas vir plas die huis in om te gaan stort, waar die foon hom vir die tweede keer vang. Teen dié tyd antwoord hy ietwat dwars en omgekrap.
 
   "Milan ons het Germaine Gericke vasgetrek met die hulp van Amanda Kruger. Sal jy dringend inkom na Brooklynpolisiekantoor toe om jou besittings te eien." Hy het nie gedink hy gaan só bly wees om weer van inspekteur Nel te hoor nie. 
 
   "Amanda Kruger? Hoe kon sy help?" 
 
   "Dis 'n nice storie, maar 'n lange."
 
   "Goed, ek kom. Sê net vir my, ss die Gregoirekaartspelers daar?" Terwyl hulle praat droog hy af. Net so hier en daar. 
 
   "Ek glo so. Maar kom eien jou besittings liewer self. Die rooi BMW is nie verniet op die lughawe gevind nie. Sy het beslis 'n paar goedjies landuit gestuur. Ons weet net nog nie wat nie." 
 
   "Ek is nou daar!"
 
   Die eerste persoon wat hy sien wanneer hy by die speurders se oopplan werkslokaal instap is die rooikop Germaine Gericke. Voor haar op die tafel lê daar 'n swart pruik en 'n donkerbril met 'n dik swart raam.
 
   "Dis Germaine Gericke en haar alias Natasha Gerlinkovic." Nel druk op die pruik.
 
   "Goeiemiddag Germaine, aangename kennis Natasha." Hy buig ewe galant voor die grillerige blinkswart bobgeknipte pruik. "Mag julle albei julle alies sien." 
 
   "En fff… jou ook Milan Roux." Daar is nie 'n sweem van spyt op haar gesig te lees nie. Inteendeel, haar groen oë skitter soos die van 'n roofdier wat in 'n hoek gedryf is en gereedmaak om klappe en krappe uit te deel. 
 
   Jan Botha en Rodeo von Blerk is reeds daar, elkeen besig om 'n verklaring af te lê by speurders wat hulle Sondagmiddag vir die handhawing van reg en geregtigheid opoffer.
 
   Hulle groet vinnig oor en weer en toe sê Nel. "Milan kom eers gou saam, die kunswerke is in die vertrek langsaan."
 
   Sy Gregoire is daar. Hy kan die skildery opraap en teen sy lyf vasdruk van blydskap. Dan trek hy 'n wenkbrou op. Wat beteken 'n Claerhout, nog 'n Claerhout en die CLAERHOUT in sy garage? Sal seker eendag weet.
 
   Goeie genade, Germaine het wraggies die Abel Ntonto wat in die gang hang onder sy neus uit geskaai. Dis gelukkig gevind nog voordat hy dit vermis het.
 
   Hy sien Rodeo se Sumner-blomme en blou vaas en 'n blinknat duplikaat langsaan. Die kleurgebruik op die monumentale Irma Stern laat soos altyd sy asem wegslaan. Jan Botha is seker in ekstase om dit terug te kry. 
 
   "Vertel asseblief vir my hoe die hele ding inmekaar sit!" Hy skud sy kop.
 
   "Tewyl jy gister vir Rodeo en Jan by hulle karre gaan afsien het, het jou vriendin Amanda Kruger soos 'n voëltjie gesing en alles erken. Sy is nou wel staatsgetuie en dis danksy haar dat ons Germaine Gericke vasgetrek het. Maar natuurlik sal sy nie heeltemal skotvry kom nie. Vervalsing is 'n ernstige oortreding." 
 
   "Wat?" Milan moet homself teen die muur stut, anders foeter hy om. Amanda Kruger skuldig aan bedrog? Dis een van die grootste skokke wat hy in sy lewe gekry het.
 
   "Gelukkig was die Sumner nog by haar en kon ons 'n opspoor apparaatjie in die raam wegsteek. Na Amanda se oproep vroeg vanoggend het sy die namaaksel eers gou klaargemaak, terwyl ons manne in die bos geskuil het om seker te maak dat niks verkeerd loop nie. Die transaksie is teen drieuur afgehandel en Germaine het ons na haar nes gelei."
 
   "En Amanda?" Milan is hewig ontsteld. Hy het al aan haar gedink as sý Amanda en nou hierdie ontsettende teleurstelling.
 
   "Oor haar lot sal die staat moet besluit. Wat natuurlik ter versagting sal dien, is dat sy nie die handtekeninge vervals het nie. Amanda beweer dat Germaine, wat sy as Natasha leer ken het haar oortuig het dat die skilderye aan 'n eksentrieke kunsversamelaar behoort. Die man is paranoïes bang om sy goed te verloor na die huidige vlaag van diefstalle. Daarom betaal hy duisende rande vir 'n goeie namaaksel en sluit glo die oorspronklikes in kluise toe."
 
   "Mens kan seker 'n naïewe slagoffer met so slapriem vang," besluit Milan nadat hy 'n oomblik aan die inligting herkou het. Maar dit laat hom nog nie beter voel oor die hele aangeleenheid nie. "Mag ek haar sien?"
 
   "Jy mag haar sien, maar jy mag nie met haar praat nie. Nie totdat die staat besluit het watter bestanddeel sy in die vrugtekoekmengsel is nie. Kom saam."
 
   Hy kyk na haar deur die venstertjie van die ondervraagkamer en sy hart dreig om in stukke te breek.
 
   Haar oë is nie net rooi van uitputting nie. Hy weet sy het gehuil. Hy kan net raai hoe bang en alleen sy op daardie oomblik voel en hy wens hy kon sy arms om haar sit en sy lyf as skans tussen haar en die wêreld draai. 
 
   Hy kan sien dat sy ook haastig van die huis af weg is. Sy het beslis nie kans gehad om eers hare droog te blaas nie. Sy het sommer die krulle met 'n blomknip uit haar gesig weggebind.
 
   "Dankie." Hy wil net omdraai toe dit voel asof die ratte in sy geheue in trurat skop en sy verstand teen 'n verbysterende spoed teruggaan na een Saterdag in Augustus. 
 
   Dis sy! Dis die prentjie langs die buffet.
 
   Dis ook die prentjie van sy e-pos vriendin.
 
   Amanda Kruger is La Loge … Auguste is Renoir se voornaam.
 
   Volgens alle statistieke is so iets feitlik onmoontlik. Maar een ding waaraan hy nie glo nie, is toeval. Alles wat gebeur, gebeur met 'n doel. Partykeer ten goede en soms ten kwade. 

Die jaar is verby. Dis eers in Januarie dat Amanda uiteindelik toegelaat word om Pretoria te verlaat. Die maande wat verby is, was nie maklik nie. Dit was die alleenste Kersfees van haar lewe want Linda en Serf hou nog wittebrood op Mauritius. 
 
   Die moeilikste van alles was die feit dat sy nooit weer van Milan gehoor het nie. Hom net op 'n afstand gesien het by die hofverrigtinge waarin hy ook moes getuig. Net een maal het sy dit gewaag om in sy oë te kyk, maar wat sy daarin gesien het, was so seer dat sy haarself vir weke daarna in haar kussing aan die slaap gehuil het.
 
   Dit is nie Milan se skuld dat hulle nie weer gepraat het nie. Nie hy, Rodeo of Jan was toegelaat om met haar kontak te maak nie. En sy het vir haar 'n nuwe selfoon en nommer gekry.
 
   Ten minste is Reuben steeds aan haar kant.
 
   "Gaan bos toe en skilder. Ek sal jou werk bemark," het Reuben beloof nadat hy en sy vrou een Sondag vir haar op die plot kom kuier het. "Ek kan nie glo hoe goed jy hierdie selfportret met La Loge reggekry het nie. Doen gesigte. Verf kinders!"
 
   Dis net Jan Botha wat tot op die laaste dag woedend was en voel dat sy nie skotvry daarvan moes afkom nie. Hoe kan sy hom kwalik neem? Sy Maggie Laubser is nooit gevind nie. Waarskynlik landuit en Germaine weier om te vertel wie die nuwe eienaar is, wat sy daarvoor betaal is en waarheen die geld is.
 
   Die oomblik waarop sy onderdeur die grasdakingang by Marlothpark ry, voel dit asof sy weer begin asemhaal. Haar vriendin het gesê bly so lank as wat jy wil. Betaal my met skilderye van my kinders. 
 
   Dis reeds sterk skemer, maar sy draai links in Butterflystraat, regs in Swartwitpens en weer links in Wielewaal. Daar draai sy regs by die kruising en parkeer die bakkie.
 
   Sy moet net eers haar groot rivier kom groet.
 
   Die bankie waarop sy wil wag vir die son om onder te gaan is net agter die bosse dertig meter aan. Die volgende oomblik steek sy teleurgesteld vas: Hoe op die aarde is dit moontlik dat iemand juis vanaand op haar spesiale uitkykplek sit en ook wag om die son oor die pragtige Krokodilrivier te sien sak.
 
   Wie ook al hom of haar daar tuisgemaak het, is duidelik nie van plan om gou te loop nie, want daar staan 'n opslaantafel met vonkelwyn en eetgoed. Ten minste drie lanterns wag om aangesteek te word sodra die son sak.  
 
   Dit is te veel om te verwerk. Na al die maande wat sy gesmag het om hier te wees, het iemand haar plek gevat. Die trane kom sommer vanself. Sy stap 'n entjie weg, sak op haar hurke af en vou haar hande oor haar gesig.
 
   Vanaand huil sy sommer al die ander seer ook uit haar gestel.
 
   Milan Roux … En die arme Allesverloren, vir wie sy net daardie laaste groet gestuur het en nooit eens gesien het wat sy antwoord was nie. 
 
   "Ek het gehoop jy kom eers reguit hiernatoe," praat 'n stem langs haar en dan effens onthuts. "Nee Amanda, moet asseblief nie huil nie, jy maak my hart ook seer. Ek huil sommer saam en dit moet 'n blye dag wees."
 
   Haar naam het nog nooit mooier geklink as nou nie. Sy laat sak haar hande en kyk op in die sagste bruin oë wat sy nog aan 'n man gesien het.
 
   Dis die oë van 'n engel wat gestuur is om 'n mens weg te voer, na iewers waar jy veilig kan voel. Hy help haar op haar voete. Sy arms gaan vertroostend om haar en hy vou haar koesterend teen sy lyf vas. 
 
   "Ek het jou lief, Amanda. Met my hele hart, my hele siel en alles wat van my Milan Roux … en Allesverloren maak," fluister hy hier teen haar oor.
 
   "Allesverloren?" Sy ruk geskok op. "Is jy Allesverloren? Nou hoe en wanneer het jy uitgevind dat ek..."
 
   "La Loge, my liewe Auguste. Eers toe ek die selfportret sien het ek geweet dat ons langs die groot buffet ontmoet het." Hy glimlag en streel sag oor haar hare. 
 
   "Maar Allesverloren is 'n plaasvoorman 'n klipgooi van die Krokodilrivier af."
 
   "Dis soort van waar. Ons het 'n plek hier op Mjedjane en ek bly nou hier om toesig te hou oor die laaste afronding van die bouwerk aan ons nuwe kunsgalery hier bo in Olifantstraat. Ek gaan met skilderye boer." 
 
   "Ek verstaan nog steeds nie. Soveel toeval? Jy en Allesverloren."
 
   "Ek glo nie aan toeval nie. Alles gebeur met 'n doel."
 
   "Maar hoe het jy geweet ek gaan vanaand hier wees?"
 
   "Reuben. Ek het vir hom gesê hy moet my laat weet die oomblik wanneer jou wit bakkie uit Pretoria wegry, want ek het heelwat voorbereiding om te doen voordat jy hier in Marloth se stofpad aankom. Ek en hy was heeltyd in selfoon verbinding met mekaar."
 
   "Dis waarskynlik hoekom hy al om die uur wou weet waar ek trek. Maar van watse voorbereiding?" Haar hart dreig om by haar keel uit te spring.
 
   "Voorbereiding, sodat ons bankie mooi kan lyk as ek netnou vir jou gaan vra om … ons nuwe galery saam met my op te bou en te help bestuur." Die donker oë dans in die gloed van die ondergaande son agter haar. Hy lyk onmoontlik stout en terselfdertyd onweerstaanbaar troetelbaar. 
 
   "O? Natuurlik. Graag!"
 
   En daar voor haar oë raak hy so ernstig dat sy 'n oomblik verstar. Wat nou?
 
   "En dat jy my ring van nou af sal dra en eendag vir my ja sal sê vir iets wat moet wees in die lyn van vir altyd en altyd." Sy stem word skor. "Amanda, ek weet nie of ek ooit in woorde vir jou sal kan sê hoe lief ek jou het nie."  
 
   "Milan … en ek vir jou." Sy byt op haar onderlip. Moet sy nou al met die volle waarheid vorendag kom? Ja, die lewe is te kort om te wag vir anderdag. "Ek het jou al liefgekry op die dag toe 'n engel uit die laaie van die groot buffet geklim het en my die meisie van La Loge genoem het." 

